
Povestea prinţului Ismael şi a lui Arab-Zanghi 


În vremurile de demult, trăia un prinţ pe nume Ismael care îşi petrecea mai 


tot timpul la vânătoare, căci era tare legat de această îndeletnicire. Pe 
deasupra, prinţul nostru era şi viteaz şi neînfricat. 

Şi iată că, odată, văzu în vis o fată ca luna plină de minunată şi îndată 
se îndrăgosti de ea. Când se trezi dimineaţa, începu să plângă. ÎL linişti 
mamă-sa ce-l linişti, dar în zadar. Prinţul nu mai mânca, nu mai bea, căci se 
topea de dor. 

Şi avea prinţul un cal pe nume Kamar, cunoscut de toată lumea. Se 
ridică Ismael odată, dimineaţa, încălecă pe Kamar şi porni pe câmpie. 

— Până nu-mi găsesc iubita, n-am să mă întorc, grăi el. 

Cât se mai rugă de el şi cât mai plânse mamă-sa: 

— Fiule, încotro te duci? De ce mă osândeşti cu despărţirea? 

Dar nu-i ajută la nimic. Prinţul părăsi ţinuturile sale şi porni în lumea 
largă. 

Merse el cât merse şi se opri într-o trecătoare din munţi. lar pe 
piscurile unuia dintre munţi se ridica un palat dintr-acelea pe care nici 
măcar în vis nu le vezi. La poalele muntelui văzu un izvor. 

Prinţul descălecă, dădu calului ovăz, îl adăpă cu apă limpede şi se 
aşeză alături. 

Iar acum ascultați ce fel de palat era sus pe munte. 

Era de fapt cetatea lui Arab-Zanghi. lar cetăţii îi erau supuşi patruzeci 
de viteji şi oricare ar fi fost cel care venea prin apropiere, fie drumeţ 
singuratic, fie o întreagă caravană, ei atacau şi jefuiau. Şi nu ştiu cum se 
întâmplă că tocmai când prinţul Ismael se oprise la poalele muntelui, lângă 
izvor, în turn stătea chiar Arab-Zanghi care scruta zările: oare nu se ivise 
careva pe drum? Mai trebuie să vă spun că aceşti patruzeci de viteji făceau 
de strajă în turn pe rând, fiecare câte două ceasuri. 

Şi văzu Arab-Zanghi la poalele muntelui, lângă izvor, că poposise un 
tânăr voinic pe un cal frumos. Arab-Zanghi chemă trei viteji şi le zise: 


— Duceţi-vă la izvor şi aflaţi cine-i tânărul şi ce pofteşte! Întrebaţi-l 
cum de-a avut îndrăzneala să se oprească şi să se odihnească aici, luaţi-l de- 
acolo şi târâţi-l la palat. 

Şi plecară toţi trei la izvor şi-l întrebară pe Ismael: 

—Hei, flăcăule, cine eşti şi încotro ai pormit-o? Cum de-ai îndrăznit s- 
apuci pe drumul ăsta? Oare tu nu ştii că aici atotputernic este Arab-Zanghi? 
Nici leul n-are îndrăzneala să se arate prin aceste locuri. Cine se iveşte aici 
nu mai pleacă viu! 

Prinţul se prefăcu că e şi surd şi mut. Le făcu semn cu mâinile că n- 
aude şi să se apropie ca să se facă înţeleşi. 

Aceştia se dădură aproape. Atunci, prinţul îi apucă pe doi dintre ei, ca 
pe pisici, de după ceafă, şi-i dădu cap în cap, de le despică ţestele. Iar celui 
de-al treilea îi tăie urechea, i-o puse în palmă şi-i zise: 

— Du-te şi-i dă veste stăpânului tău despre toate cele întâmplate. 

Lui Arab-Zanghi era cât pe-aici să-i iasă ochii din cap de ceea ce văzu. 
El însuşi îmbrăcă platoşa, se urcă pe-un cal şi, împreună cu treizeci de 
viteji, mână spre izvor. Iar prinţul Ismael încălecă pe Kamar, scoase sabia 
din teacă şi le aţinu calea, asemenea unui leu. 

— Eu sunt unul, voi treizeci. Nu-i de-a vitejilor să luptaţi treizeci 
împotriva unuia. Veniţi pe rând! 

Şi socoti Arab-Zanghi că dreptatea era de partea prinţului, aşa că se 
învoi. Zece oşteni, unul după altul, înaintară şi pe toţi îi răpuse Ismael. 
Atunci, însuşi Arab-Zanghi îi ieşi înainte. 

Schimbară ei lovituri de lance la început, apoi trecură la trântă. Şi se 
luptară şapte zile la rând. În cea de-a opta, prinţul Ismael îl trânti pe Arab- 
Zanghi la pământ şi i se aşeză pe piept. Tocmai se pregătea să-i taie capul 
când văzu că duşmanul plângea. Prinţul îl întrebă: 

— De ce plângi, tinere? Dacă vrei să laşi ceva cu limbă de moarte, 
spune! 

Şi Arab-Zanghi îi mărturisi: 

—Nu-s băiat, sunt fată! Sunt deja douăzeci de ani de când prad prin 
aceste locuri. M-am luptat cu mulţi tineri viteji. Pe toţi i-am biruit şi-am 
făgăduit că am să mă mărit cu acela care mă va arunca la pământ. Până 
acum am biruit trei sute de bărbaţi viteji, iar tu vrei să mă omori, neştiind 
nici măcar cine sunt! 

Apoi, Arab-Zanghi îşi scoase zalele şi coiful şi două cosiţe grele îi 
căzură până la mijloc. Şi văzu prinţul că într-adevăr era fată. O eliberă, o 


sărută şi începu s-o dojenească: 

— De ce nu mi-ai spus toate astea de la început? 

— Ce-a fost a trecut! 

Şi se luară de mână, urcară la palat, se aşezară şi petrecură. Ei se 
iubeau mult, se duceau împreună la vânătoare, iar seara iarăşi se veseleau. 

Aşa trecură câţiva ani. Şi iată că, într-o noapte, prinţul o visă din nou 
pe acea perit pentru care îşi părăsise casa. Dimineaţa, îşi luă rămas-bun de 
la Arab-Zanghi şi încălecă pe Kamar. Cât se strădui Arab-Zanghi să-l 
înduplece: 

— Prietene, încotro o porneşti, ce s-a întâmplat? Rămâi aici! Orice ți- 
ar pofti inima, până şi de lapte de pasăre am să fac rost! 

Prinţul însă îi răspunse: 

— O, Arab-Zanghi! Dacă soarta va voi, ne vom întâlni din nou. Am 
pierdut ceva şi până nu-l găsesc n-am să-mi aflu liniştea. 

Şi, călare pe Kamar, lăsă în urmă palatul lui Arab-Zanghi şi mână spre 
pustiu. Merse câteva zile şi câteva nopţi prin pustiul în care nu era nici apă, 
nici iarbă. În cele din urmă, ajunse lângă un oraş. Înnoptă prinţul în afara 
zidurilor cetăţii, unde-şi întinsese un cort mic, pe care îl purta mereu cu el. 

A doua zi, fiica padişahului acestei cetăţi voi să vâneze. Şi, cu toate 
cele trebuincioase, împreună cu suita şi slugile, plecă la vânătoare. Nu ieşi 
bine din oraş, că văzu lângă poartă un cort mic. „E vreun călător”, socoti ea 
şi chemă un om care o însoțea. 

— Du-te şi află cine-i acolo! porunci ea. 

Fata rămase să privească de departe. Cel trimis se apropie de cort şi 
întrebă: 

— Cine eşti? Încotro ţi-e drumul? 

— Sunt călător. Merg în lumea largă. 

Trimisul se înapoie la fiica padişahului şi-i spuse cele aflate. Porunci 
să fie adus prinţul în faţa ei, iar acesta i se înfăţişă. 

Ascultaţi acum ce se întâmplă mai departe. 

Fata îl visase pe Ismael şi se îndrăgostise de el. Se priviră prinţul şi 
prinţesa o singură dată şi nu mai putură să-şi ia ochii unul de la celălalt, căci 
prințesa era chiar fata din vis! Se înțelegeau din priviri, ca şi când s-ar fi 
cunoscut de ani de zile şi s-ar fi iubit tot de-atâta vreme. Fata nu voia să afle 
nimeni despre prinţ şi, ca să nu-i ghicească taina cineva, îi zise flăcăului să 
se ascundă la bătrâna ei doică. Îşi luară rămas-bun şi se despărţiră. Fata 
plecă la vânătoare, iar prinţul se duse la cortul său. 


La apusul soarelui, fata se înapoie la palat. Prinţul intră în oraş şi se 
puse să caute casa doicii. Găsi casa, bătu la uşă şi rugă să fie lăsat să 
înnopteze acolo. La început doica nu-l primi, dar el îşi deschise punga cu 
bani, doica văzu aurul şi se învoi. 

— Fie, dragul mamei! 

Îi dădu drumul în casă şi-l conduse în cea mai bună odaie. La miezul 
nopţii, prinţul se îmbrăcă, îşi luă sabia şi porni spre palatul prinţesei. Se 
apropie de palat şi văzu o strajă formată din zece oşteni cu săbiile scoase 
din teacă. Îşi trase şi el sabia, îi culcă la pământ pe toţi zece şi intră în palat. 

Fata îl văzu pe Ismael, îl îmbrăţişă şi se aşezară să petreacă. Şi iată că 
în timpul petrecerii, prinţesa îi zise prinţului: 

— Trebuie să socotim totul cum se cuvine. Fiindcă numai ce va afla 
tata de toate astea şi o să poruncească să ne taie în bucăţi. Ce-i mai rău e că 
ai omorât străjile, un necaz după altul. 

Fata se gândi să născocească o dezlegare şi numai odată zise: 

— Avem o scăpare, dar trebuie să ne sfătuim despre asta cu doica. 

Trimiseră după ea neîntârziat în toiul nopţii. Veni doica şi cei doi o 
rugară să-i ajute la necaz. 

— Lăsaţi totul pe seama mea, le răspunse doica, şi vedeţi-vă de 
bucuria voastră. 

Aşa grăi şi ieşi. Dimineaţa, doica îşi puse un ceador2 şi se înfăţişă 
padişahului. 

— Ție mă jertfescă, padişah slăvit! Celor zece străji nerecunoscătoare 
care păzeau palatul prinţesei le-a căzut capul. Nimeni nu ştie cine a făcut 
asta. Dar viu să mă destăinui că eu i-am tăiat! 

Padişahul se minună şi zice: 

— Povesteşte-mi degrabă cum s-a întâmplat! 

— Uite-aşa: străjile se înţeleseseră de mult s-o fure pe prinţesă. Am 
aflat, cum-necum, despre gândurile lor mârşave, m-am împrietenit cu ei şi 
am început să mă plâng: „Eu atâta am suferit, vă rog scăpaţi-mă de ea! Am 
să fac tot ce-mi veţi cere!”. I-am tocmit şi ne-am înţeles pentru noaptea 
trecută. Le-am dat de băut peste măsură şi ei s-au prăvălit de beţi ce erau. 
Apoi i-am tras deoparte şi le-am tăiat capul. 

Padişahul ascultă, o răsplăti pe bătrână, îi făcu daruri întocmai cum i se 
cuvenea. Doica ajunse mai-mare peste slujnice după isprava asta şi tot 
timpul stătea la palat, neîndepărtându-se de acolo, atâta era de mulţumită! 


În fiecare noapte, după prima strajă, ea îl conducea pe prinţ la palatul 
prinţesei, iar dimineaţa îl însoțea la ea acasă. Dar iată că, într-o noapte, 
prințului i se făcu dor de-acasă şi-i zise prinţesei: 

— Şi eu am în ţinutul meu casă şi avuţii, prieteni şi rude. Până când, în 
taină, noaptea, cu o mie de ascunzişuri, să mă strecor aici? Hai împreună în 
tara mea! 

Fata încuviinţă spusele flăcăului. Dimineaţa, îl chemă pe mai-marele 
grajdurilor şi-i porunci să pună şaua, ca pentru vânătoare, pe doi din cei mai 
iuți cai împărăteşti. Grăjdarul făcu întocmai cum i se poruncise. Prinţesa îşi 
luă din comorile ei tot ce era mai uşor, dar mai de preţ. Apoi, prinţul şi 
prințesa încălecară şi părăsiră cetatea, mânând de-a dreptul prin pustiu. 

Merseră ei ce merseră, până ajunseră într-un sfârşit la nişte munţi, 
unde era un izvor. Se opriră şi se înţeleseseră să se odihnească şi să stea de 
strajă pe rând. Făcură întocmai. Dar iată că, pe când prinţul dormea cu 
capul pe genunchii prinţesei, se uită ea în zare şi ce văzu: cât vedea cu 
ochii, în pustiu goneau călăreţi pe urmele lor. 

Ascultaţi mai departe. 

În dimineaţa când prinţul şi prinţesa fugiseră, padişahul fu vestit că 
prințul Ismael petrecuse câteva zile în oraş şi o luase pe prinţesă. Padişahul 
porunci să trimită o poteră de zece mii de oşteni şi zece comandanţi, câte 
unul în fruntea fiecărei mii. 

Văzând potera, fata izbucni în plâns şi lacrimi fierbinţi începură să 
cadă pe obrajii prinţului. Ismael se trezi şi văzu că fata plângea. O întrebă 
despre pricină, iar ea arătă cu mâna înspre pustiu. Ismael văzu oştenii şi 
zise: 

— Norocul e cu noi, nu te necăji! 

După aceea, apucă sabia, încălecă şi porni în întâmpinarea călăreţilor. 
Îi înfrânse şi-i alungă până la porţile cetăţii. Apoi se întoarse la prinţesă şi 
plecară împreună spre palatul lui Arab-Zanghi. Aceasta, auzind de sosirea 
lor, le ieşi înainte şi-i întâmpină cu toată cinstea. Ajunseră toţi trei la palatul 
lui Arab-Zanghi şi trăiră acolo un an întreg, petrecând şi veselindu-se. 

Şi prinţului iarăşi i se făcu dor de ţara lui şi-i zise lui Arab-Zanghi şi 
lui Bibi-Peri — căci aşa o chema pe prinţesă: 

— Sunt deja ani buni de când n-am mai fost în ţara mea, haide să 
mergem la mine! 

Şi una şi cealaltă se învoiră. Părăsiră toţi trei palatul şi se îndreptară 
spre ţara lui Ismael. 


Când se apropiară de cetate, padişahul fu vestit: 

— Prinţul Ismael vine împreună cu Arab-Zanghi şi Bibi-Peri. 

Padişahul dădu poruncă să fie întâmpinați cum se cuvine şi fură 
conduşi în oraş cu mare cinstire. 

Nu trecu multă vreme şi padişahul se îndrăgosti de Arab-Zanghi şi 
parcă nu cu o inimă, ci cu o sută. Îi mărturisi taina vizirului, care era un om 
ticălos şi n-avea ochi să-l vadă pe prinţ. Acesta îi zise padişahului: 

— Câtă vreme prinţul Ismael e viu, Arab-Zanghi nu-i pentru tine. Mai 
întâi trebuie să închei socotelile cu el şi apoi să te gândeşti la dragoste. 

Şi hotărî padişahul să-l omoare pe Ismael. Porunci să se gătească o 
anume mâncare pentru el şi pentru prinţ, iar în farfuria prinţului să fie pusă 
otravă. Dar Arab-Zanghi era o femeie foarte isteaţă. Ea îl iubea din toată 
inima pe prinţ şi se sfătuia cu el în toate cele. Aşa că Arab-Zangbhi îi zise: 

— De te duci diseară în ospeţie la tatăl tău, fii cu băgare de seamă: 
dacă-ţi dă bucate pe care nimeni nu le-a gustat, nu mânca! 

Seara, după porunca padişahului, fură aduse două farfurii cu mâncare 
gătită. Dar prinţul nu mănâncă, ci dădu mai întâi pisicii să guste. Îndată, 
biata făptură se umflă, căzu şi îşi dădu duhul. Prinţul se ridică şi zise 
mâniat: 

— Ce înseamnă asta? 

Părăsi palatul împreună cu Arab-Zanghi şi Bibi-Peri şi se mută într-o 
cetate din apropiere de oraş. Dar vizirul nu înceta să-i stârnească 
padişahului tot felul de bănuieli şi îndoieli. 

— Prinţul s-a mutat în cetatea asta şi se răscoală împotriva ta! Trebuie 
trimis călăul ca să-i scoată ochii şi să i-i pună în palmă. După aceea, să se 
ducă prinţul încotro va găsi de cuviinţă! 

Şi nesocotitul padişah făcu întocmai: îl trimise pe mai-marele călăilor 
şi acesta îi scoase ochii lui Ismael şi i-i puse acestuia în palmă. Şi porni 
prinţul agale prin pustiu fără ochi, neştiind încotro merge. Merse el ce 
merse şi se opri la un izvor unde adormi, apoi se trezi, dar aţipi din nou. Şi 
aşa, între somn şi trezie, dintr-odată auzi cum vorbeau două porumbiţe. Una 
îi zicea celeilalte: 

— Surioară, îl cunoşti pe acest tânăr? E prinţul Ismael. Tatăl lui, 
îndrăgostit de Arab-Zanghi, a dat ascultare vorbelor mincinoase ale 
vizirului viclean şi a poruncit să i se scoată ochii. Ia uite cum îşi ţine ochii 
în palmă! lar acum, dacă el doarme, să se trezească, iar dacă stă de veghe, 
atunci să se gândească mai bine. Au să cadă din copac două frunze. Dacă le 


va fărâmiţa, îşi va şterge ochii cu ele, apoi şi-i va pune la locul lor, îşi va 
recăpăta vederea. 

Nici nu terminară ele de ciripit că se şi auzi foşnetul frunzelor 
căzătoare. Îndată prinţul le ridică şi făcu întocmai cum îl sfătuise porumbiţa. 
Şi îndată îşi recăpătă vederea. Numai că se grăbi şi puse ochiul drept în 
locul celui stâng, iar pe stângul în locul dreptului şi privirea îi era acum 
crucişă. Dar Ismael era bucuros şi aşa! 

Prinţul nu mâncase deloc câteva zile şi merse aşa flămând. Merse el ce 
merse până ajunse la o moară, unde-i zise stăpânului acesteia: 

— Tătucă, nu mă primeşti oaspete? 

— Oaspetele e un lucru scump, îi răspunse morarul. 

— De câteva zile n-am mâncat nimic şi aproape că mor de foame, îi 
mărturisi prinţul. 

Morarul era un om trecut prin multe şi ştia că omului care n-a mâncat 
câteva zile nu trebuie să-i dai dintr-odată multă mâncare, altfel se 
îmbolnăveşte. În prima zi îi dădu de mâncare puţin, ziua următoare mai 
mult. Şi după trei-patru zile, când prinţul se înzdrăveni, îi dădu mâncare atât 
cât trebuia. 

Odată, prinţul îl întrebă pe morar: 

— Tătucă, tu ai vreun fecior? 

— Nu. 

— Vrei să mă iei pe mine? 

— Pesemne că vreau să te iau! 

Iar prinţul îi zise: 

— Bine, dar cu o învoială: să-mi dai de mâncare pe săturate. 

— Dar cât îţi trebuie ţie? îl iscodi morarul. 

— O oaie pe zi, un sac de grâu şi doi saci de lipii din făină de grâu. 

Morarul n-avu nimic împotrivă. Şi trăiră minunat. Până-ntr-o zi, când 
prinţul îl văzu pe morar plângând. 

— Tată, de ce plângi? îl întrebă. 

— Cum să nu plâng? Padişahul avea un fecior pe care-l chema Ismael 
şi care avea două prietene, ca luna de minunate. Pe una o chema Arab- 
Zanghi, pe cealaltă Bibi-Peri. Padişahul s-a îndrăgostit de Arab-Zanghi şi a 
vrut s-o ia de nevastă. Dar feciorul i-a stat în cale. Atunci, padişahul a 
poruncit să-l orbească şi să-l alunge din cetate. Arab-Zanghi, aflând despre 
asta, s-a răsculat şi a adunat oaste. De câtă vreme ea, împreună cu Bibi-Peri, 
duce lupta împotriva padişahului! Toți tinerii sunt omorâţi şi uite că s-a dat 


poruncă de o nouă aducere la oaste; cine n-are fecior trebuie el însuşi să 
plece la luptă. Şi iată că au venit azi străji, m-au apucat de guler şi mi-au 
cerut: „Irimite-ţi fiul la luptă, de nu, du-te tu!”. 

Se bucură prinţul de aceste veşti, îndeosebi de credinţa lui Arab- 
Zanghi şi zise: 

— Tată, ce folos să verşi lacrimi? Mai bine du-te şi fă rost de cal şi de 
sabie şi nu te întrista de nimic. 

Se duse morarul, găsi o mârţoagă şi o sabie ruginită şi i le aduse 
prințului. Acesta încălecă pe cal şi o porni spre câmpul de luptă. 

Şi ce văzu acolo? Arab-Zanghi se bătea ca o leoaică. Încurcase atacul 
şi apărarea oastei duşmane, încât aripa dreaptă se lupta cu cea stângă. Cei 
răpuşi zăceau în movile întregi. Se uită ea prin praful stârnit de luptă în 
cealaltă parte a câmpului şi, deodată, văzu călare un tânăr ce semăna cu 
prinţul Ismael. Arab-Zanghi nu-şi crezu ochilor, se mai uită încă o dată cu 
mai mare luare-aminte şi, cu adevărat, era iubitul ei, numai că avea ochii 
cruciş. 

În timpul ăsta, prinţul cânta un cântec, ca Arab-Zanghi să-l recunoască. 

În sfârşit, se întâlniră ei şi se înţeleseră să încingă o luptă de ochii 
lumii, după care să se despartă. Apoi, Arab-Zanghi se va răfui cu padişahul, 
iar prinţul cu vizirul. 

Şi chiar aşa făcură. Arab-Zanghi, cu o parte din oşteni, se repezi călare 
spre palat. Acolo, îl omorâră pe padişah. lar prinţul se îndreptă spre casa 
vizirului şi-l pedepsi pe acesta după merit. leşiră în faţa poporului şi 
porunciră să se împodobească oraşul. Patruzeci de zile şi patruzeci de nopţi 
sărbători prinţul nunta cu Arab-Zanghi. lar după aceasta, patruzeci de zile şi 
patruzeci de nopţi petrecură la nunta cu Bibi-Peri. Şi îndată ce prinţul se 
urcă pe tron, îl chemă pe morar şi-l făcu vizir al mâinii drepte. Apoi Ismael 
se veseli şi petrecu, făcu judecată dreaptă şi domni la fel de drept. 

. Fiinţă supranaturală, bună sau rea, cel mai adesea cu chip de femeie; se crede că se poate furişa în 
sufletele oamenilor. 


. Țesătură cu care femeile musulmane îşi ascund faţa în prezenţa persoanelor străine. 


lU IN 


. Formulă prin care, în societatea persană se exprima devotamentul, respectul şi supunerea faţă de 


persoana căreia îi era adresată. 


IP 


. Sfătuitor al suveranului, ministru; vizirul mâinii drepte este cel mai important dintre sfetnici. 


Povestea prinţesei din Cin 


Demult tare demult, în Persia, trăia un padişah. Privindu-se într-o zi în 
oglindă, padişahul văzu că părul, barba şi mustata îi încărunţiseră, iar 
obrazul i se zbârcise. Se întristă padişahul fiindcă nu voia să încărunţească. 

Vizirul mâinii drepte, care se afla lângă padişah, îl întrebă: 

— Mă jertfesc pentru tine, stăpâne! Ce te-a mâhnit? 

— Cum să nu mă mâhnesc, răspunse, am cincizeci de ani, am 
îmbătrânit şi n-am nici un urmaş. 

În acest timp, când padişahul vorbea cu vizirul său, se apropie un 
derviş. care auzi spusele lor. 

— Nu merită supărare, stăpâne, zise dervişul. Eu voi face în aşa fel 
încât să ţi se nască copil, dar cu o învoială: dacă va fi fată, mi-o încredinţezi 
mie s-o cresc, iar dacă va fi băiat, atunci, peste paisprezece ani, îl laşi un an 
cu mine. 

Se gândi padişahul şi răspunse: 

— Nu-i treabă bună ca fata padişahului să crească la un derviş. O vei 
purta din loc în loc şi o vei pune să cerşească. Nu, pentru nimic în lume, nu 
mă învoiesc. Nu pot să îngădui aşa ceva. 

Pe furiş, vizirul mâinii drepte îi şopti padişahului la ureche: 

— Stăpâne, dă-i încuviințarea! Să facă ceea ce îi stă în putere, să aducă 
urmaş înălțimii voastre. De se naşte fată, îi plătim dervişului bani şi-l 
înduplecăm să ne-o lase nouă sau îi găsim o slujbă, îl trimitem să facă 
negoţ. Vom izbuti cumva să ne înțelegem. Măcar să vină copilul, cu restul 
ne descurcăm noi. 

Chibzui padişahul şi se învoi cu pretenţia dervişului. 

Dervişul vârî mâna în buzunarul lui adânc, scoase un măr şi i-l dădu 
padişahului, spunându-i: 

— Jumătate din măr o mănânci tu, iar cealaltă jumătate s-o mănânce 
soaţa. 

După ce sărută țărâna de la picioarele padişahului?, dervişul mai zise: 

— Acum plec, iar peste un an, tot pe vremea asta, mă întorc să aflu ce 
noutăţi aveţi. 


Padişahul făcu întru totul cum îi spuse dervişul: o jumătate din măr o 
mâncă chiar el, cealaltă jumătate o dădu nevestei. 

Trecură nouă luni, nouă zile, nouă minute şi Allah îi dărui padişahului 
un fecior pe care-l numiră Faridun. 

Vizirul mâinii drepte porunci slujitorilor de la palat şi slugilor să-i 
spună dervişului, dacă se ivea, că Allah i-a dat padişahului un fecior, care 
însă a murit. 

Întocmai cum făgăduise, după un an, dervişul apăru la palat. Făcu o 
temenea şi se interesă de copil. Vizirul mâinii drepte, slujitorii şi slugile îi 
spuseră că se născuse un copil, care însă murise. Auzind minciuna, dervişul 
izbucni în râs şi grăi: 

— De ce vreţi să mă înşelaţi? Eu ştiu că Allah i-a trimis padişahului un 
fecior, pe nume Faridun, şi în clipa asta el e sănătos şi vesel. Acum plec şi 
când veţi dori să mă vedeţi, veniţi la mine. 

Dervişul plecă, însă chiar din clipa când el părăsi palatul, Faridun se 
îmbolnăvi. Şi câţi vraci nu chemară, câte leacuri nu-i dădură, nimic nu fu de 
ajutor. Se întâmplă tocmai pe dos — copilului îi era tot mai rău. Toți erau 
buimaci, nu ştiau ce să mai facă, iar padişahul se mâniase foarte tare pe 
vizirul mâinii drepte, deoarece acesta îl minţise pe derviş. 

— Oare tu nu ştii că dervişul este omul lui Allah? Allah îndeplineşte 
orice dorinţă a dervişilor şi ia în seamă vorbele lor. Rău ai făcut înşelându-l. 
Pleacă îndată şi adu-l aici! 

Vizirul mâinii drepte fugi mâncând pământul la caravanserai?. Ajunse 
acolo şi văzu că dervişul se ruga. Aşteptă vizirul până ce termină 
rugăciunea, apoi îi zise: 

— Cinstite derviş, te rog să vii degrabă la palat, prinţul Faridun e 
foarte bolnav. Roagă-te pentru el să se înzdrăvenească! 

— La ce să fie bună rugăciunea mea? Allah dă, Allah ia. Până nu vine 
la mine însuşi padişahul n-am să fac nici un pas de aici. 

Ascultă vizirul mâinii drepte vorbele dervişului, păli şi se rugă 
fierbinte: 

— Cinstite derviş, cum poate veni padişahul aici în caravanserai? Pe 
mine mă ştii, sunt vizirul mâinii drepte, sărut ţărâna de la picioarele tale, dar 
vino numaidecât cu mine la palat, fiindcă îi este foarte rău copilului. 

Privindu-l pe vizir, dervişul clătină din cap şi zise: 

— Tu ai întreaga putere, totul atârnă de tine, numai că eu nu părăsesc 
caravanseraiul chiar de mă tai în bucăţi. Şi asta până când padişahul însuşi 


nu vine după mine. M-am jurat şi jurământul nu-l pot încălca. 

Astfel grăi dervişul, pricină pentru care vizirul se văzu nevoit să se 
întoarcă singur la palat. 

În acest timp, prinţul ajunsese în pragul morţii; de-abia mai răsufla, 
nici ochii nu-i mai putea deschide. 

Vizirul mâinii drepte îi repetă padişahului vorbele dervişului. Cum 
padişahul îşi adora feciorul şi de durere nu mai era om, se năpusti spre 
caravanserai împreună cu vizirul. 

Îl găsiră pe derviş în timpul rugăciunii, aşteptară răbdători până 
termină, după care, padişahul începu să-l roage pe derviş să vină cât mai 
degrabă cu ei la palat să vindece copilul. 

— Fi, padişahule! Nu te grăbi, nu te întrista! Am să mă rog acum de 
Cel de Sus să vindece copilul, zise dervişul şi, întorcându-se cu faţa spre 
keble?, se rugă: O, Allah Preaslăvit şi Atotputernic, te rog să-l vindeci pe 
feciorul padişahului! 

Apoi toţi, adică padişahul, vizirul mâinii drepte şi dervişul, se 
îndreptară spre palat. 

— Eu sunt încredinţat că Allah vă va salva feciorul. Până ajungem la 
palat, Allah îi va reda sănătatea, zise dervişul pe drum. 

Nici nu păşiră bine în palat că, îndată, aflară că feciorul se 
înzdrăvenise cu adevărat. 

— Ei, cinstite derviş, cui trebuie să mulţumesc eu, ţie sau Celui de 
Sus? îl întrebă padişahul pe derviş. 

— Eu nu merit mulţumiri. Mulţumeşte-i lui Allah că El ţi-a vindecat 
copilul, dar preţuieşte-l şi pe omul lui Allah. Căci omul lui Allah nu caută 
binefaceri pământeşti, nu aleargă după ele, fiindcă Cel de Sus îi îndeplineşte 
orice dorinţă. lar acum, lasă-mă să-l văd pe Faridun, să pricep cum este. 

Padişahul i-l încredinţă pe fecior dervişului, care-l sărută pe frunte şi-i 
grăi: 

— Lumina ochilor mei! L-am rugat pe Cel de Sus să-ţi dea o sută de 
ani de viaţă. Dacă părintele tău îngăduie, tu vei trăi o sută de ani. 

Auzind vorbele dervişului, zise şi padişahul: 

— Mă jur Celui de Sus, care ne-a creat pe noi amândoi, că de acum 
încolo voi duce la îndeplinire tot ce vei porunci. 

Iar răspunsul dervişului fu acesta: 

— Ei, slăvite padişah! Eu voi veni la tine când feciorul va împlini 
paisprezece ani. Dacă nu mi-l arăţi, va pieri. Îndată ce mă înfăţişez aici, 


numaidecât, fără să tărăgănaţi o clipă, să mi-l arătaţi. Sosesc întocmai la 
timp, chiar de-ar trebui să ajung aici venind din India. Negreşit, voi veni la 
timp. Aveţi grijă, să nu vă treacă prin cap să ascundeţi copilul de mine. 

Iarăşi i se jură padişahul că-i va îndeplini dorinţa. Dervişul îl sărută din 
nou pe prinţul Faridun şi repetă: 

— La revedere, mă duc, însă chiar în ziua şi ceasul când copilul va 
împlini paisprezece ani voi fi aici. 

Din acea zi, prinţul Faridun se făcu din ce în ce mai frumos, crescu 
fără să cunoască durerea şi întristarea şi, până la urmă, ajunse la cei 
paisprezece ani. 

Veni ziua în care, cu paisprezece ani în urmă, se născuse Faridun şi toţi 
vizirii, căpeteniile de oaste şi marii dregători se adunară în sala tronului. 
Faridun stătea lângă tron atunci când, pe neaşteptate, se ivi dervişul. 

— Ei, mărite padişah! Am venit aşa cum ne-a fost înţelegerea, grăi 
dervişul. Copilul a împlinit paisprezece ani. Şi acum trebuie să petreacă cu 
mine un an de zile. 

Aceste vorbe îl mâhniră pe padişah, care se cutremură tot, însă îşi 
încleştă dinţii şi nu lăsă să se vadă ce-avea de gând. Şi toţi vizirii şi 
dregătorii băgară de seamă că el se întristase. Faridun se aruncă în braţele 
tatălui său şi întrebă: 

— Tată, ce vrea acest derviş? De ce te-ai mâhnit într-atât? 

— Cum să nu mă mâhnesc, fiule, mă despart de tine, răspunse 
padişahul. I-am făgăduit dervişului, acestui om al Domnului, că îţi îngădui 
să petreci cu el un an de zile. Unde te va duce, nu ştiu. 

Şi padişahul îi povesti feciorului întreaga istorie, de la începutul 
începutului. Faridun se gândi puţin şi-i zise tatălui: 

— Păi dervişul nu mă poate lua cu de-a sila, trebuie să mai vreau şi eu. 
Nu-i aşa? 

— Tinere, Allah să te binecuvânteze! i se adresă dervişul auzind 
vorbele lui Faridun. Tu spui adevărul. Dar până nu te învoieşti şi nu primesc 
încuviințarea, n-am să fac nici un pas. Vreau ca tu să mergi cu mine 
bucuros, surâzător, şi nu trist şi înlăcrimat. 

— Bine că nu-l duce pe fiul meu cu sila, izbucni padişahul. Sunt sigur 
că niciodată Faridun n-o să dorească să părăsească minunatul nostru palat şi 
grădinile lui ca să-l urmeze pe derviş şi să rătăcească prin locuri pustii! 

La care dervişul răspunse: 


— Mă jertfesc pentru tine, slăvite padişah! Trei zile voi fi oaspetele 
tău, voi sta în palat. Dacă după trei zile prinţul Faridun va dori să meargă cu 
mine, bine, îl iau, dacă nu va dori, mă supun, n-am să-l silesc şi plec singur. 

Padişahul porunci să-i pregătească dervişului o odaie potrivită şi 
curată. lar Faridun ceru de la tatăl său încuviințarea de a se vedea cu 
dervişul şi de a sta de vorbă cu el. Padişahul se învoi bucuros ca fiul său să 
se ducă la derviş şi să vorbească cu el. 

Seara, prinţul Faridun intră în odaia dervişului şi-i dădu bineţe. 

— Unchiaşule, tu îmi eşti ca un tată. Istoriseşte-mi o poveste, că altfel 
mă plictisesc, îl rugă Faridun. 

— Prea bine, ascultă ce-ţi voi istorisi. Padişahul din Cin şi Macin? are 
o fecioară frumoasă pe nume Yasaman. Trupul ei este asemănător 
chiparosului, iar chipul ei aidoma unei luni pline. Mii de flăcăi îi doresc 
mâna. Mulţi prinți au venit s-o peţească, însă fata i-a respins pe toţi. 
Yasaman are o boală ciudată pe care nimeni n-o poate vindeca. 

— Unchiaşule, nu cumva ai un portret făcut după chipul fecioarei 
padişahului din Cin? Arată-mi-l! îl rugă Faridun. 

— Am un desen, răspunse dervişul, dar mi-e teamă că, îndată ce-o să-l 
vezi, te vei îndrăgosti de ea nebuneşte şi nu vei mai dori nici să mănânci, 
nici să bei până n-ai s-o vezi aievea. Într-un cuvânt, necazul ţi-l vei face tu 
singur. 

— Nici pomeneală! încercă să-l încredinţeze Faridun. Arată-mi chipul 
ei! Trebuie să mi-l arăţi! 

Dervişul îşi vâri mâna în buzunar, scoase portretul fetei padişahului din 
Cin şi-l puse în mâinile prinţului. 

Faridun leşină când privirea îi căzu pe chipul fetei. Dervişul îi stropi 
faţa cu apă şi începu să-i frece mâinile şi picioarele până îşi veni în fire. 

— Ascultă, fiule! îi zise dervişul. Dacă doar portretul fetei te-a făcut să 
cazi în nesimţire, atunci ce se va întâmpla cu tine când o vei vedea aievea? 

Dar Faridun căzu la picioarele dervişului şi-l rugă fierbinte: 

— Hai, unchiaşule, să plecăm şi s-o căutăm pe Yasaman, să pornim 
chiar acum. Trebuie s-o văd cu orice preţ! 

— Prea bine, te duc la fata padişahului din Cin. Mă gândesc că tu vei fi 
acela care-o va scăpa de suferinţă. Poate tu vei putea s-o vindeci pe fată, 
răspunse dervişul. 

— Şi ce trebuie să fac? întrebă Faridun cu nerăbdare. 


— Nimic! răspunse dervişul. Mâine dimineaţă, când padişahul se urcă 
pe tron, te duci la el şi îi spui că doreşti să mergi cu mine. lar dacă nu-ţi 
îngăduie, spune-i că te omori, spune-i că vrei neapărat să pleci cu mine. 

În ziua următoare, dervişul se înfăţişă la padişah pentru a-şi lua rămas- 
bun. Atunci Faridun se agăţă de derviş, strigând că vrea să-l însoţească, că 
nu poate rămâne aici. 

Vizirii, căpeteniile oştirii şi dregătorii făcură mare zarvă, încercară să-l 
înduplece pe Faridun să se răzgândească, rugându-l să-şi schimbe gândul. 

— Răzgândeşte-te, printe, azi-mâine ajungi padişah. E cu neputinţă să 
pleci cu dervişul, oare vrei să ajungi derviş?! 

Însă Faridun, cum se zice, era ca şi pornit la drum. 

— Trebuie să plec cu acest om, tot repeta el. N-am să-i dau drumul, n- 
am să-l las să plece fără mine! 

Padişahul, vizirii şi dregătorii, pierzându-şi nădejdea că ar putea să-l 
înduplece pe Faridun, îi ziseră dervişului: 

— Te rugăm, ai grijă de prinţ, dă-i de mâncare cum se cuvine şi 
aranjează-i să doarmă într-un loc potrivit, fii ochii pe el ca, Doamne fereşte, 
să nu cadă şi să se lovească! Noi vom nădăjdui la Cel de Sus să vă apere pe 
amândoi. 

— E adevărat că îi eşti tată, zise dervişul padişahului, dar şi eu am 
drepturi de tată asupra lui Faridun. Că doară am ajutat şi eu la venirea lui pe 
lume, m-am rugat pentru el şi l-am salvat de la moarte. Şi să mai ştii că 
atâta vreme cât e cu mine Domnul îl va păzi de orice necaz. Nu te nelinişti 
cu gândul la el fiindcă nu i se va clinti nici un fir de păr! 

Spunând aceste vorbe, dervişul şi prinţul părăsiră palatul şi se 
îndreptară spre caravanserai. 

Acolo, îl dezbrăcă pe Faridun de hainele lui scumpe şi-l înveşmântă în 
straie sărăcăcioase, aşa cum poartă dervişii, îi puse în mână kaşkululS, iar 
capul i-l acoperi cu un fes de lână. 

Prinţul semăna cu un derviş copil, foarte frumos şi îngrijit. Mai târziu, 
dervişul îl învăţă pe Faridun câteva versuri şi, aproape de amiază, plecară la 
bazar. 

— Vreau să aud cum vei cânta cântecele de derviş în oraşul tău, îl 
lămuri pe Faridun. 

Apoi cântară amândoi. Dervişul cânta tărăgănat două versuri, iar 
prinţul îi răspundea cântând alte două. 


Faridun cânta cu aşa simţire, atât de frumos, că oamenii strânşi în jurul 
lor aruncau cu pumnul bani, aur şi pietre scumpe în kaşkulul purtat de 
Faridun şi, curând, îl umplură ochi. 

Când terminară de cântat şi plecară în inima bazarului, mulţimea nu se 
împrăştiase şi se ţinea după ei, copleşindu-l cu daruri bogate pe Faridun 
imediat ce începea să cânte. 

— Unchiaşule, zise Faridun dervişului, de rămânem aici trei zile, 
strângem bogăţie nu mai puţin de cât se află în vistieria padişahului! 

— Fiule, bogăţia nu ne e de nici un folos. Domnul ne va da atât cât ni 
se cuvine. 

Spre seară, dervişul şi Faridun părăsiră oraşul şi merseră din sat în sat, 
din oraş în oraş, peste câmpii, pustiuri, păduri şi munţi până când ajunseră 
la graniţele Cinului. 

Acolo, dervişul îi zise lui Faridun: 

— Din acest ceas, tot ceea ce dobândim va fi pentru amândoi, jumătate 
ţie, jumătate mie. Ai înţeles? E o învoială de neclintit, hotărâtă. 

Faridun se învoi şi porniră mai departe, intrară în Cin şi, după un timp, 
ajunseră în cetate. 

Aici, în fiecare zi, se îndreptau spre bazar, cântau şi strângeau bani. 
Locuitorii din Cin erau fermecaţi de Faridun şi nu se despărţeau nici pentru 
o clipă de derviş şi de frumosul băiat, mergeau după ei pas cu pas, subjugaţi 
de sunetul glasului lor. Curând, zvonul despre derviş şi minunatul său copil 
care cântau nemaiauzit de frumos ajunse la padişahul Cinului. 

— Aduceţi la palat dervişul cu copilul să vedem dacă este adevărat ce 
vorbeşte lumea despre ei! porunci padişahul vizirului său. 

Când îi aduseră pe derviş şi pe Faridun la palat, la padişah, prinţesa 
Yasaman stătea ascunsă după o perdea şi se uita la ei printr-o crăpătură. 

Şi prinţesa îl văzu pe Faridun bine făcut, arătos, cu un chip încântător, 
frumos ca o lună plină. Se îndrăgosti de el, nu cu o inimă, ci cu o sută, şi pe 
loc căzu fără simţire. Slujitoarele ei îşi pierdură capul. O ridicară pe 
prinţesă pe mâini şi o purtară în iatacul său, îi stropiră faţa cu apă şi o 
treziră din leşin. 

Dar ce tâlc se ascundea aici! Chiar din acel ceas, Yasaman se 
îndrăgosti de Faridun şi nu se mai atinse de mâncare, vărsa lacrimi amare şi, 
ca ieşită din minţi, plângea în hohote. 

Aflând ce nenorocire se abătuse pe capul lor, padişahul se înspăimântă 
nespus şi se întristă. Deşi fata suferea de o boală neştiută, niciodată nu se 


chinuise atât. 

Padişahul îi chemă pe cei mai cunoscuţi vindecători, însă nici unul 
dintre ei nu se dovedi în stare s-o ajute. Toţi într-un glas spuseră acelaşi 
lucru: 

— Suntem neputincioşi în a o vindeca de o aşa boală. Nu putem face 
nimic. 

Iar Yasaman plângea, nu mânca şi nu dormea. 

Într-o bună zi, veniră dervişul şi Faridun în bazar şi-i văzură pe toti 
îmbrăcaţi în negru. Încercară să afle ce se întâmplase, de ce sunt îndureraţi. 
Li se spuse că fecioara padişahului căzuse bolnavă, că din clipă în clipă se 
prăpădeşte. Vindecătorii spun că boala ei e fără leac şi pe sărmană o poate 
lovi oricând moartea. 

Dervişul ascultă, se îndreptă de îndată spre palatul padişahului şi le 
zise vizirilor: 

— Am auzit că fecioara padişahului e rău bolnavă şi că nimeni nu mai 
nădăjduieşte la însănătoşirea ei. Îngăduiţi-mi s-o văd pe fată şi s-o vindec. 

Bucuroşi, vizirii îl conduseră pe bătrânul derviş în iatacul lui Yasaman. 
Văzu că fata era legată cu lanţuri de pat. Se temeau că îşi va pune capăt 
zilelor sau că va lovi slujnicele. Văzându-l pe derviş, cu o singură 
smucitură, Yasaman rupse lanţurile. Slujnicele fugiră care încotro, strigând: 
„ÎL omoară, îl omoară pe derviş!”. Însă fata sări din aşternut şi sărută poala 
halatului dervişului. 

— Ce te doare? o întrebă dervişul cu blândeţe. Ce te nelinişteşte? 

— Tată, mi-am pierdut minţile din pricina iubirii pentru feciorul tău, 
răspunse fata. Asta este, mor de jale. Dacă el pleacă din oraşul nostru, eu nu 
mai trăiesc, mor! 

— Linişteşte-te, fata mea! o potoli dervişul. Nu te zbuciuma, eu îţi voi 
îndeplini dorinţa. Mă duc acum la padişah şi voi face în aşa fel încât tu să te 
vezi cu feciorul meu. Dar cu o singură învoială: să mă asculti în toate cele. 

Dervişul ieşi din iatacul lui Yasaman, se duse la padişah şi-i vorbi: 

— Eu am putinţa să-ţi vindec fecioara, dar, pentru asta, trebuie să i-o 
dai de nevastă feciorului meu. Dacă nu voi izbuti să vindec fata, atunci să- 
mi tai capul. Mă supun de bunăvoie ţie. 

— Feciorul tău, cinstite derviş, e un tânăr frumos, bine clădit, înalt, 
bun, cu înfăţişare plăcută, de parcă ar fi de neam ales. Dar ia judecă: oare se 
cade ca fata padişahului să fie nevasta unui fiu de derviş? 


— Cum ţi-e voia, răspunse dervişul. Însă dacă vrei să-ţi vezi fecioara 
sănătoasă, primeşte învoiala mea. Ori feciorul meu va fi ginerele tău, ori 
fata ta îşi va pierde viaţa în curând. 

Vizirii văzură că dervişul e neînduplecat, căzură înaintea padişahului 
cu faţa la pământ, în semn de adânc respect, şi se rugară fierbinte: 

— Stăpâne, ne jertfim pentru tine! Fecioara ta e în pragul morţii. 
Îngăduie dervişului s-o vindece! Nu zăbovi, altfel va fi prea târziu. Yasaman 
se va prăpădi şi pe urmă toată viaţa te vei căi. Dacă dervişul îţi vindecă fata, 
îl poţi face pe feciorul lui vizir sau căpetenie de oaste şi nu va fi ruşine să i- 
o dai pe Yasaman. 

Aşa că padişahul îşi dădu încuviințarea. 

Dervişul pregăti cu mâna lui o cană de sirop din salcie de Egipt şi i-o 
dădu lui Yasaman s-o bea. Le spuse slujnicelor că după ce Yasaman bea 
siropul va simţi că îi este foame. Când el va dori să mănânce, trebuie să i se 
dea puţină supă de pasăre. 

Padişahul ascultă spusele dervişului şi râse batjocoritor de un aşa leac. 
Chipurile, siropul şi mâncarea îi vor înzdrăveni fata? 

Atunci dervişul râse şi el de neîncrederea padişahului 

— E treaba mea cu ce o voi tămădui. Se înzdrăveneşte fata, dă-o 
feciorului meu, moare, tăiaţi-mi capul! Ce-i de râs în asta? 

După aceea, dervişul îl conduse pe Faridun în iatacul lui Yasaman, care 
încă zăcea în aşternut. 

— Fată, îi grăi dervişul, mi-am dat cuvântul că peste trei zile o să te 
înzdrăveneşti. Auzi ce-ţi spun? 

— Nu mă îndrept, unchiaşule, până nu-l văd pe cel pe care îl iubesc! 
răspunse prinţesa. 

Şi atunci dervişul îi făcu semn lui Faridun să se apropie de Yasaman. 
Numai ce-l zări fata pe Faridun că ţipă o dată, apoi rămase fără simţire. 
Slujnicele se speriară, fugiră zbuciumate care încotro şi strigară: „Yasaman 
a leşinat!”. 

— Nu faceţi zarvă şi nu tipati în zadar! le porunci dervişul. Liniştiţi- 
vă, îi voi da acum lui Yasaman leacul şi îndată se va trezi. 

El scoase din traista lui siropul şi-i dădu fetei să-l bea, iar aceasta 
îndată îşi reveni. 

— Fata mea, îi zise dervişul, eu am orânduit totul. Am primit 
încuviințarea padişahului pentru măritişul tău cu feciorul meu. Linişteşte-te! 


— Desigur, tată! Acum mă îndrept şi mă înzdrăvenesc, fiindcă toată 
boala mea a fost doar teama să nu-l pierd pe Faridun. 

Dervişul şi Faridun ieşiră din iatac ca să-l lase şi pe padişah să se vadă 
cu fata, însă Yasaman se ridică ea singură din aşternut şi păşi către tatăl său. 
Padişahul văzând-o pe fată aşa de înzdrăvenită, coborî de pe tron şi o 
îmbrăţişă cu bucurie. 

— Ei, Yasaman, în sfârşit ţi-ai revenit. Mulţumesc Domnului, de o mie 
de ori mulţumesc! grăi fericitul padişah. la povesteşte-mi acum, cu ce te-a 
vindecat dervişul atât de repede? 

— Adevărul nici eu nu-l ştiu, răspunse fata. Când am căzut fără 
simtire, el mi-a dat un leac din sirop de salcie de Egipt şi m-am înzdrăvenit 
îndată. 

— Fata mea, te-ai însănătoşit, ne bucurăm amândoi de asta, dar eu 
trebuie să-ţi spun un lucru neplăcut. Dervişul te-a vindecat numai după ce 
am făcut învoiala că o să te dau de nevastă feciorului lui. 

Aceste vorbe i le spuse padişahul lui Yasaman. 

— De vreme ce ai făgăduit, se cade să-ţi ţii cuvântul dat, rosti fata. E 
adevărat că e fecior de derviş, însă arată minunat şi se poartă aidoma unui 
prinţ. Mă îndoiesc că ar fi fecior de derviş, negreşit e prinţ! 

— Dacă e pe-aşa şi te învoieşti, nu mai e nimic de spus, hotărî 
padişahul. 

În ziua următoare, se înfăţişară la padişah dervişul cu Faridun. 
Padişahul îi primi de îndată şi-i întrebă cu ce gânduri au venit. 

— Fi, slăvite padişah! Ai uitat oare de făgăduială? Eu ţi-am vindecat 
fata şi am venit s-o iau. 

— Cinstite derviş! Precum am făgăduit, o voi da pe fata mea feciorului 
tău, chiar dacă pentru mine este foarte neplăcut şi greu s-o văd nevasta lui, 
un fecior de derviş... 

Faridun ascultă vorbele padişahului şi chipul i se schimbă de ciudă. Se 
înroşi, apoi păli, nu se mai putu stăpâni şi, pe neaşteptate, strigă: 

— Ei, slăvite padişah al Cinului! Dacă doreşti să afli adevărul, îţi spun 
că nu sunt feciorul dervişului, eu sunt feciorul padişahului Persiei! 

Spunând aceste vorbe, Faridun scoase din buzunar pecetea padişahului 
Persiei pe care o luase cu el şi i-o arătă padişahului Cinului. 

Bucuria padişahului nu mai avu margini, atunci când se încredinţă că 
fata lui se mărită cu feciorul padişahului Persiei. Însă îi zise dervişului cu 
amărăciune: 


— Cinstite derviş, fata mea mai are încă o suferinţă tainică şi eu sunt 
dator să te previn de acest lucru. Doi prinți au peţit-o deja pe fata mea, însă 
cum le dădeam binecuvântarea şi mirele se apropia, îndată ea leşina şi părea 
că-şi dă duhul. Mi-e teamă să nu se întâmple aşa şi de această dată, iar 
feciorul padişahului Persiei să nu moară din pricina fetei mele. 

Dervişul zâmbi şi-l linişti pe padişah: 

— Nu te teme, stăpâne, eu o vindec pe Yasaman şi de această boală, 
aşa că nu ofta şi nu te mâhni! 

Padişahul nu mai zise altceva decât ca o săptămână întreagă oraşul să 
fie luminat de focuri colorate şi să sărbătorească nunta fetei lui cu fiul 
padişahului Persiei. 

În ziua nunţii, dervişul îi zise lui Faridun: 

— Fii cu luare-aminte, fiule, să n-o săruţi pe Yasaman pe obraz, cu 
buzele să nu-i atingi decât mâna, fiindcă răsuflarea ei ascunde o otravă 
ucigătoare. Cel ce atinge chipul ei moare îndată. 

— Înseamnă că până la sfârşitul vieţii nu-mi va fi îngăduit s-o sărut? se 
minună Faridun. Oare se poate aşa ceva? Ia socoteşte singur, ce viaţă va fi 
asta? 

— Nu-ţi face griji, cu siguranţă va veni timpul potrivit să o vindec pe 
Yasaman şi de această boală, făgădui dervişul. 

Trei zile mai târziu, dervişul se înfăţişă padişahului Cinului şi îi ceru: 

— Încuviinţează-mi să duc tinerii în Persia, căci eu însumi îi voi 
călăuzi. 

Oricât de rău i-ar fi părut padişahului, el trebui să îngăduie fetei să 
plece. Îi pregăti zestrea vrednică de o fată de padişah şi împreună cu vizirii 
şi dregătorii săi îi conduse douăzeci de farsahi7. Acolo, dervişul, Faridun şi 
Yasaman îşi luară rămas-bun de la padişahul Cinului şi de la sfetnicii lui şi 
porniră pe drumul ce ducea spre Persia. 

Când ajunseră la marginea împărăției Cinului şi aveau să lase în urmă 
aceste ţinuturi, dervişul porunci să se oprească şi să arunce toate poverile 
cărate de caravană. 

— Cu ce scop să ne oprim? se miră Faridun. 

— Ascultă, Faridun, de aici începe câmpia Persiei unde nu e nici sat, 
nici oraş. Suntem departe de orice aşezare omenească. Ţii minte cum mă 
învoisem cu tine chiar în locul acesta, că tot ce vom dobândi în Cin vom 
împărţi pe din două? Hai să împărţim acum tot ce avem! 

— Da, îmi amintesc, încuviinţă Faridun. 


Şi începură să facă pe din două toată averea, pietrele scumpe, banii, 
darurile. Împărţiră între ei şi zestrea primită de Yasaman. Iar dervişul mai 
zise: 

— Faridun, s-o împărţim acum şi pe Yasaman. O tăiem în două. 
Jumătate iei tu, jumătate eu. 

Când auzi aceasta, Faridun păli de teamă. 

— Ce vorbe sunt astea, tată? strigă el. Dacă o tăiem în două, o să 
moară! la tu partea mea din pietrele scumpe, bani şi ce mai e, numai să-mi 
laşi mie jumătatea ta din Yasaman, ca să n-o lipsim de viaţă. 

— Dar ce nevoie am eu de pietre scumpe sau bani? Cuvântul dat nu 
poate fi călcat! Trebuie s-o despicăm pe Yasaman: jumătate eu, jumătate tu. 

Faridun înţelese că dervişul e de neînduplecat şi strigă cu deznădejde: 

— Nu mai am nevoie, tată! N-o tăia pe Yasaman. Bine, să fie numai a 
ta, întreagă, doar în viaţă să rămână! 

— Nu, niciodată n-am să-mi încalc cuvântul dat! Yasaman trebuie 
împărţită în două, jumătate din ea o iei tu, jumătate mi se cuvine. Şi acum, 
priveşte! 

Lângă cortul lui Faridun şi a lui Yasaman crescuseră, aproape unul de 
altul, doi copaci. Dervişul legă un picior al fetei de un copac, iar pe celălalt 
îl legă de al doilea copac, apucă apoi un topor şi se apropie s-o despice pe 
Yasaman în două. Îndată, din gura fetei se strecură afară un scorpion. 
Dervişul îl omori cu toporul şi din nou ridică mâna s-o despice pe Yasaman. 
De această dată, din gura fetei se strecură afară un şarpe. Dervişul îl omori 
şi pe acesta cu toporul. A treia oară dervişul ridică toporul asupra lui 
Yasaman şi în acea clipă ea strănută şi nimic nu se mai ivi din gura ei. 

Dervişul aruncă toporul, o dezlegă pe Yasaman şi se întoarse spre 
Faridun. 

— Întinde aşternutul ei aici, în câmp, dar mai repede, porunci dervişul. 

După ce Faridun aranjă aşternutul, dervişul o aşeză pe fată şi zise ca 
trei zile la rând nimeni să nu se apropie de ea. Trei zile şi trei nopţi stătu 
Yasaman culcată, iar în a patra zi dervişul o ridică, o sărută pe frunte şi i-o 
dădu lui Faridun grăindu-i: 

— Pentru mine a fost de-ajuns un sărut, tu îmi eşti ca un fiu, iar ea ca o 
fiică. Dacă ţi-aş fi dat voie să o săruţi mai devreme, atunci otrava 
scorpionului şi cea a şarpelui te-ar fi răpus. Scorpionul şi şarpele nu puteau 
fi omorâţi decât odată cu Yasaman. lată de ce am hotărât s-o sperii 
năprasnic, ca să-i verse, să-i dea afară din măruntaiele ei. Iar acum, hai să 


ne strângem lucrurile, toate giuvaerele, banii, aurul şi să ne îndreptăm spre 
Persia, la tatăl tău. 

Pomi la drum caravana, merse ce merse până ajunse aproape de 
cetatea de scaun a Persiei. De acolo, dervişul trimise veste padişahului că i- 
a sosit feciorul cu mireasa lui, fata padişahului din Cin. 

Bătrânul padişah se bucură nespus şi ieşi în întâmpinarea fiului 
împreună cu toţi vizirii, dregătorii şi oamenii însemnați. 

Întocmai poruncii padişahului, arseră în oraş focuri felurit colorate şi 
locuitorii sărbătoriră întoarcerea lui Faridun. Făcură nuntă a doua oară şi-i 
puseră mâna lui Yasaman în mâna lui Faridun. lar când nunta se sfârşi, 
dervişul se înfăţişă padişahului şi grăi: 

— 'Ţi-am făgăduit să-ţi aduc feciorul peste un an. Tocmai azi este 
sorocul. Eu am să vă părăsesc şi tot ce este al meu, toată averea mea, bani, 
giuvaere, aur, le las în dar lui Faridun şi lui Yasaman, că doar mie nu-mi 
este de folos bunăstarea pământească. 

După ce spuse aceste vorbe, dervişul se grăbi să iasă din palatul 
padişahului. 

Şi de atunci nimeni nu-l mai văzu şi nu mai auzi de el. 

Iar Faridun şi Yasaman trăiră ani mulţi cu bucurie şi mulţumire. 


. Pustnic musulman pribeag, propovăduitor de idei religioase, care trăieşte numai din pomeni. 
Gest care arată respect adânc şi supunere. 


. Han în localităţi sau staţie de poştă în zone nelocuite. 

Însemn pe zidul moscheei spre care credincioşii îşi întorc faţa pentru rugăciune şi care arată 
direcţia spre Mecca, oraşul sfânt al musulmanilor. 
. Țară imaginară. Cin este denumirea dată de persani Chinei. 


.. Vas oval din metal, lemn sau din coajă de nucă de cocos în care dervişul primeşte pomană. 

„ Sau farsang, distanţa parcursă cu piciorul într-o oră, circa 6 km. 


Negustorul 


În vremuri de demult, trăia un negustor care avea un fecior pe nume 


Bahram. Când crescu Bahram doar de-o şchioapă, negustorul muri. Femeia 
lui nu se mai mărită, trăind numai şi numai pentru fecior. Când Bahram 
împlini optsprezece ani, maică-sa vându tot ce adunase negustorul şi ce mai 
avea prin casă. Nu-i mai rămase decât o pungă cu trei sute de derhamil de 
argint pe care îi păstră pentru zile negre. Într-o bună dimineaţă, când se 
trezi, femeia îl strigă pe Bahram: 

— Fiule, s-au împlinit şaisprezece ani de când tatăl tău a închis ochii. 
Am rămas văduvă şi, cu ajutorul lui Allah, nu m-am mai măritat ca să te pot 
creşte. E timpul să începi să trăieşti pe picioarele tale! Apucă-te de meseria 
răposatului tău tată. Du-te în bazar, cumpără şi vinde, ca să-ţi câştigi pâinea. 

Şi grăind aşa ridică de pe o policioară punga cu bani, o scutură de praf, 
scoase o sută de derhami pe care-i dădu lui Bahram şi mai zise: 

— [a-i şi, cu nădejde în Allah, du-te şi apucă-te de negustorie! 

Bahram luă banii şi plecă. Trecu de piaţă, apoi de răspântia drumurilor 
şi ajunse la bazar. Privi într-o parte, privi în alta, întrebându-se ce să 
cumpere pentru vânzare. 

Aşa ajunse într-un loc unde câţiva tineri vârâseră o pisică într-un sac, 
cu gândul s-o ducă şi s-o arunce în gârlă. Auzind mieunatul pisicii, Bahram 
fu cuprins de milă. Se apropie de tineri şi le zise: 

— De ce chinuiti fără rost o biată făptură? Dezlegaţi sacul şi lăsaţi-o să 
se ducă unde pofteşte! 

— Dacă ţi-e atât de milă de ea, răspunseră tinerii, dă-ne o sută de 
derhami şi a ta să fie. 

Bahram făcu întocmai, plăti o sută de derhami şi dădu drumul pisicii. 
Iar pisica îl privi, îi sărută piciorul, se dădu pe lângă el şi zise: 

— Bunătatea nu se dă uitării! 

Apoi plecă. Seara, când Bahram se întoarse acasă cu mâinile goale, 
maică-sa îl întrebă: 


— Ia spune, ce-ai făcut? Ce-ai cumpărat şi ce-ai vândut? 

Bahram îi povesti cum se petrecuseră lucrurile, iar în seara aceea 
maică-sa nu mai scoase o vorbă. Dimineaţa veni însă la Bahram şi-i zise: 

— Fiul meu drag, ai scăpat de la moarte o fiinţă şi asta-i bine. 
Necuvântătoarele s-au ivit pe lume înaintea noastră şi ne-au uşurat viaţa. 
Dacă se află în nenorocire, se cade să-i ajutăm pe cei ce nu ne păgubesc. 
Dar să ne gândim totodată şi la viaţa noastră. Uite, îţi mai dau o sută de 
derhami. Du-te şi apucă-te de negustorie! 

— Prea bine! încuviinţă Bahram. 

Luă banii şi ieşi din casă. Nici nu ajunse în piaţa oraşului, că văzu mai 
mulţi tineri care prinseseră şi legaseră un câine. Acum îl chinuiau şi voiau 
să-l izbească de un zid ca să-l omoare. Lui Bahram i se făcu milă, se 
apropie şi zise: 

— Nu-l necăjiţi! Câinele-i credincios... Scoateţi-i legătura din jurul 
gâtului şi lăsaţi-l să fugă unde-o vedea cu ochii! 

— Dacă ţi-e atât de milă de el, răspunseră ei, cumpără-l şi-i dăm 
drumul. 

Bahram plăti o sută de derhami şi slobozi câinele. Cum se văzu scăpat, 
câinele se învârti de două-trei ori în jurul binefăcătorului, dădu din coadă şi 
zise: 

— Omule, se vede că eşti feciorul unei mame de treabă! Ai făcut un 
bine, bine ţi se va face. 

Şi plecă. Ca şi în ajun, Bahram se întoarse acasă cu privirea în pământ 
şi cu mâinile goale. Auzi de la maică-sa aceleaşi vorbe, dar, de această dată, 
spuse cu mai multă obidă. Şi ea îi mai dădu o sută de derhami şi a treia zi, 
cerându-i însă hotărât: 

— Azi să te apuci de negustorie! 

Bahram luă banii şi plecă. Umblă până la asfinţit, dar nu cumpără şi nu 
vându nimic. Obosit, se apropie de un perete şi se sprijini de el ca să se 
odihnească puţin. Atunci văzu câţiva oameni pregătindu-se să dea foc unei 
lădiţe. Bahram se apropie şi întrebă: 

— Ce aveţi în lădiţă? De ce vreţi să-i daţi foc? 

— În lădiţă avem o vietate de toată frumuseţea! 

— Atunci nu-i daţi foc, lăsaţi-o să-şi vadă de drum... 

— Dacă ţi-e atât de milă de ea, răspunseră oamenii, dă o sută de 
derhami şi lădiţa-i a ta. Ai să poţi face cu ea ce pofteşti! 


Lui Bahram nu-i mai rămase decât să plătească suta de derhami şi să ia 
lădiţa. Dar, când să deschidă capacul, oamenii îi spuseră să ia aminte: 

— N-o deschide aici! leşi cu ea din oraş. 

Bahram făcu întocmai şi ieşi afară din oraş. Când ridică capacul, văzu 
ieşind din lădiţă un şarpe. Se sperie şi dădu să fugă, dar şarpele zise: 

— Unde fugi? Nu mi-ai făcut nici un rău, m-ai scăpat de foc şi de la 
moarte. Nu-i muşcăm niciodată pe oameni şi-i cruţăm chiar şi pe cei ce ne- 
au mâhnit. Du-te şi vezi-ţi de treabă! 

Atunci, Bahram se aşeză, dar se luă cu mâinile de cap pentru că dăduse 
ultima sută de derhami ca să scape şarpele. Amărât din cale-afară, nu mai 
ştia ce o să-i spună maică-sii. Văzându-l atât de supărat, şarpele înţelese că 
are o grijă şi întrebă: 

— De ce eşti aşa de amărât şi la ce te gândeşti? 

Bahram îi povesti tot ce i se întâmplase, de la început până la sfârşit. 

— Am să te răsplătesc, zise atunci şarpele. Sunt singurul fiu al regelui 
şerpilor şi tata mă iubeşte nespus de mult. Am să te duc la el şi am să-i 
povestesc cum mi-ai scăpat viaţa. Aşa am să-i spun că, dacă n-ai fi fost tu, 
m-aş fi făcut cenuşă, iar viţa lui s-ar fi stins. Când am să termin de vorbit, el 
are să te întrebe: „Şi pentru fapta bună pe care ai făcut-o, ce doreşti ca 
răsplată?”. Tu să-i ceri inelul lui Soleyman?. Dacă va dori să-ţi dea altceva, 
spune-i că numai inelul te poate mulţumi. 

Şi şarpele îl conduse în faţa tatălui său, căruia-i povesti de-a fir-a-păr 
tot ce păţise. Bucuria regelui şerpilor nu cunoscu margini când află că fiul îi 
fusese scăpat de la moarte. Îi spuse, aşadar, lui Bahram: 

— Ce răsplată vrei pentru fapta bună pe care ai săvârşit-o? Cere-mi ce 
pofteşti! 

Şi Bahram răspunse: 

— Nu vreau nimic, dar, dacă ţii cu tot dinadinsul să-mi dai ceva, 
dăruieşte-mi inelul lui Soleyman. 

— De unde ai aflat de inelul lui Soleyman? îl întrebă regele şerpilor. 
Inelul a fost lăsat moştenire din tată în fiu până a ajuns la mine. El trece de 
la o generaţie la alta, cu porunca să nu fie dat cuiva lipsit de bunătate. Dacă 
divulS află că porunca a fost încălcată, îl ia şi întoarce lumea pe dos. Numai 
un viteaz cu suflet neîntinat se cuvine să păstreze inelul. 

— Poate că sunt omul potrivit, spuse Bahram. 

Vorbiră ce vorbiră şi, până la urmă, regele şerpilor îi dărui inelul şi-i 
mai zise: 


— Orice s-ar întâmpla, să nu sufli o vorbă despre inel. Poartă-l mereu 
şi păstrează-l în aşa fel încât nimeni să nu afle că se găseşte la tine. 

Bahram primi inelul, îşi luă rămas-bun de la regele şerpilor şi plecă. La 
ieşirea din palat, şarpele pe care-l salvase se apropie de el: 

— Flăcăule, n-ai întrebat la ce-i bun inelul... 

— Aşa-i, încuviinţă Bahram. 

— Află atunci că, dacă-l pui pe degetul mijlociu şi-l freci puţin, iese 
din inel un harap care-ţi face rost de tot ce pofteşti, de la lapte de pasăre 
până la suflet de om. 

Se bucură Bahram şi, cum era flămând, făcu o primă încercare. Îşi 
puse inelul pe degetul mijlociu şi-l frecă puţin. Apăru îndată un harap şi el îi 
ceru pilaf. Bahram mâncă pe săturate. Apoi porni spre casă, că se făcuse 
târziu şi maică-sa avea să se îngrijoreze. Când îl văzu, femeia întrebă: 

— De ce ai venit aşa de târziu? Unde ai fost până acum? Ce ai făcut? 

Bahram îi povesti ce făcuse şi sfârşi zicând: 

— De azi înainte, pâinea ne va fi mai dulce! 

Maică-sa se bucură tare şi-l mai întrebă: 

— Şi acum ce ai de gând? 

— Întâi şi întâi, să dărâm coliba şi să ridic un palat. 

— Nicidecum! se împotrivi femeia, lasă-mi coliba de care mă leagă 
atâtea amintiri scumpe, căci aici am trăit cu tatăl tău. Mai bine ridică palatul 
alături. Eu am să rămân aici, iar tu ai să te muţi în palat. 

— Întocmai să fie! se învoi Bahram. 

Zis şi făcut. Acum, lui Bahram i se îndeplineau toate dorinţele, viaţa 
bună se întorsese cu faţa spre el. Mânca bine, se îmbrăca frumos şi nu-i mai 
lipsea decât o nevastă. Trecând odată pe lângă palatul padişahului, o văzu 
pe prinţesă stând pe terasă. „E chiar fata care mi se potriveşte!”, îşi zise 
Bahram. Şi, când se întoarse acasă, o trimise pe maică-sa în petit. 

După ce trecu de străji şi ajunse în palat, femeia ceru să-l vadă pe 
padişah, aşa că fu dusă în faţa tronului. 

— Ce pofteşti? o întrebă padişahul. 

— Am venit să-ţi peţesc fata pentru feciorul meu. 

— Dar cine-i feciorul tău? mai întrebă padişahul. 

— Feciorul meu e un tânăr vrednic de laudă. 

— Crezi că-mi dau fata după cel dintâi venit? se mânie padişahul. 
Cine-mi cere fata trebuie să aibă averi, nu glumă: să plătească, în aur şi 
argint, şapte poveri de cămilă pentru laptele mamei“, să bată şapte pietre de 


diamant în coroana pe care trebuie să o pună fetei pe cap, să dea ca dar de 
logodnă şapte oale mari de lut pline cu khosrovi” de aur curat şi, pentru 
noaptea nunţii, şapte valuri de pânză ţesută cu fir de aur şi mărgăritare. 

— O, slăvite padişah, răspunse femeia, toate astea nu înseamnă nimic. 
În loc de şapte, să punem şaptezeci şi mai poţi cere ceva pe deasupra! 

— Atunci, adu ce ţi-am cerut şi ia fata! se îmbună padişahul. 

Şi iată că, cu ajutorul inelului, Bahram pregăti ce i se ceruse. 
Logodnica fu adusă în casa tânărului şi şapte zile şi şapte nopţi se petrecu la 
nuntă. Oglinzile€ fură scoase în uliţă, se aprinseră făcliile şi Bahram ajunse 
ginerele padişahului. 

Acum, să-l părăsim pentru o clipă şi să ascultăm povestea feciorului 
padişahului din Turan?7. 

Şi acest prinţ o iubea pe prinţesă şi chiar trimisese peţitori o dată sau 
de două ori, care vorbiră de însurătoare. De altfel, de dorinţa prinţului ştia 
toată lumea. lar atunci când auzi că fata fusese dată după un negustor, se 
mâhni nespus. Căută să afle cine este tânărul şi de ce se învoise padişahul 
să-şi dea fata după un negustor. Află că Bahram plătise cu prisosinţă aurul, 
argintul şi nestematele cerute de padişah. „Trebuie să aflu cum de a putut 
face rost de asemenea bogăţii!”, îşi zise prinţul şi se hotărî să ia prinţesa cu 
orice chip. Iată de ce trimise în oraşul padişahului o bătrână vicleană căreia 
îi plăti mulţi bani. 

— Du-te, îi porunci prinţul, şi află tot ce se poate afla despre felul cum 
a pus mâna negustorul pe atâta bogăţie. Iar dacă îmi aduci fata, îţi dau argint 
cât tragi la cântar. 

Şi zgripţuroaica porni la drum. Când ajunse în oraş, întrebă de casa în 
care locuia negustorul şi prinţesa, se duse acolo şi bătu la uşă. Slugile 
deschiseră şi întrebară: 

— Pe cine cauţi? 

— Pe stăpânul casei, răspunse bătrâna, iar aceasta fu dusă la prinţesă. 
Sunt o biată bătrână care bate lumea în lung şi în lat şi am ajuns aici, i se 
văită bătrâna prinţesei. Dă-mi un locşor unde să-mi întind oasele. Cum mă 
odihnesc, pornesc mai departe. 

— Prea bine! se învoi fata, rămâi cât pofteşti. 

Şi, cu vorbe meşteşugite şi fel de fel de vicleşuguri, se vâri pe sub 
pielea prinţesei. Dacă-i câştigă inima pe de-a întregul, îi zise: 

— Măcar că-i padişah, tatăl tău nu-i deopotrivă de bogat ca Bahram, 
un negustor de rând. Nu ştii de unde i se trage bogăţia? 


— Nu! răspunse prinţesa. 

— Trebuie să afli, întreabă-l, o sfătui bătrâna. Altminteri are să-ţi pară 
rău cândva! 

Seara, când se culcară, prinţesa îl întrebă pe Bahram: 

— Eşti fiu de negustor, de unde ai atâta bogăţie? 

— Nu-i treaba ta! se răsti Bahram. 

De atunci, prinţesa începu să se poarte rău cu el şi să-i arate din ce în 
ce mai puţină iubire. Până la urmă, lui Bahram nu-i mai rămase decât să-i 
povestească despre inel. 

— Şi acum, îi zise el la sfârşit, inelul se află pe policioara din camera 
unde înnoptăm. 

Îi mai porunci totodată să nu sufle nimănui o vorbă. Dar, cum află 
taina, prinţesa i-o şi destăinui bătrânei. Şi, într-o zi, când toţi ai casei erau 
plecaţi la treburile lor, bătrâna intră în odaie, luă de pe policioară inelul şi-l 
duse în grabă prinţului din Turan. Acesta şi-l puse pe deget, îl frecă şi 
porunci harapului ce se ivise: 

— Adu aici castelul şi prinţesa! 

Harapul îndeplini porunca întocmai. Văzând-o pe prinţesă, prinţul din 
Turan se bucură şi îndată voi să facă nunta, însă prinţesa nu se învoi. După 
multă vorbă, ea îi ceru un răgaz de patruzeci de zile, făgăduind ca pe urmă 
să-i facă pe plac. 

Acum, să-i părăsim pe ei şi să vedem ce i s-a întâmplat lui Bahram. 

În ziua în care bătrâna cea vicleană furase inelul şi palatul cu prinţesa 
se mutaseră pe pământul prinţului din Turan, Bahram se întoarse acasă 
călare. Nu mai găsi palatul, cât despre prinţesă, nici urmă. Se duse şi o 
întrebă pe maică-sa şi, până la urmă, pricepu că inelul îi fusese furat şi că 
aici era mâna prințului din Turan. Se mâhni, dar se şi înspăimântă. Aşa că 
ieşi din oraş şi se aşeză lângă ruinele unui palat. Lăsându-şi capul pe 
genunchi, începu să-şi plângă soarta amară. Tocmai în acest timp se 
apropiară de el şarpele, câinele şi pisica. Din când în când, ei mai veneau 
împreună să-l vadă pe Bahram. Şarpele înţelese ce nenorocire se abătuse pe 
capul prietenului lor şi zise: 

— Omul acesta ne-a făcut mult bine, ne-a scăpat de la moarte. Eu l-am 
răsplătit din plin. Acum e rândul vostru. Plecaţi în Turan şi aduceţi-i inelul! 

Câinele şi pisica porniră la drum. În urma lor mergea Bahram. După 
câteva zile ajunseră în Turan şi căutară grădina prinţului. Câinele rămase în 
grădină, iar pisica intră în palat, o găsi pe prinţesă şi aceasta îi zise: 


— Prinţul poartă tot timpul inelul la subsuoară. Când se culcă, îl ţine în 
gură ca să nu i-l poată lua nimeni. Trebuie să pui mâna pe inel cu orice preţ 
şi asta până nu se împlinesc cele patruzeci de zile! 

Pisica îi dezvălui câinelui cele aflate, iar el o învăţă cum să fure inelul. 
În noaptea următoare, câinele şi pisica intrară în palat. Câinele se ascunse 
într-un ungher, iar pisica se furişă în bucătărie ca să prindă şoareci. Îndată 
ce-i căzu un şoarece în gheare, îi zise acestuia: 

— Uite, ţi-aş putea zdrobi capul ca să te omor. Dacă vrei să rămâi în 
viaţă, fă ce-ţi voi spune. Du-te de-ţi vâră coada în piper. Vom merge apoi în 
iatacul în care doarme prinţul, te apropii de el şi-i treci coada pe la nas ca 
să-l faci să strănute. 

Gata să facă orice pentru a scăpa cu zile, şoarecele răspunse: 

— Voi face întocmai! 

Porni pisica înainte, deschise uşa, apoi se depărtă. Înăuntru nu intrară 
decât câinele şi şoarecele. Prinţul dormea. Tiptil, şoarecele i se urcă pe piept 
şi-şi apropie coada de nasul lui. Prinţul strănută atât de tare, încât inelul îi 
zbură din gură. Nici n-apucă să cadă, că îl şi prinse câinele şi o zbughi cu el 
afară. Şoarecele se ascunse în gaura lui. Pisica îl aştepta pe câine în grădină 
şi, împreună, ieşiră pe porţile oraşului urmaţi de Bahram. Acolo, îi dădură 
inelul lui Bahram. Acesta îl puse pe degetul mijlociu şi-i porunci harapului 
să-l ducă pe locul lui, împreună cu palatul, nevasta şi prietenii. Iar prinţul 
din Turan n-apucă să închidă gură, că nu mai văzu nici palat, nici prinţesă şi 
înţelese că fusese păcălit şi i se luase inelul. 

— Cine te-a înşelat? o iscodi Bahram pe prinţesă. 

Şi prinţesa nu-i ascunse nimic. 

— Nu trebuie să te încrezi în minciunile oricărei bătrâne, o sfătui 
Bahram. Altminteri ne nenorocim amândoi. 

Prinţesa îşi ceru iertare şi făgădui: 

— N-are să se mai întâmple! 

Apoi, Bahram adună tot ce socoti că i-ar ajunge pe viaţă şi aruncă 
inelul într-o mare adâncă, ca să nu mai cadă în mâna unui om nevrednic. 

Şi aici se încheie povestea negustorului şi a inelului lui Soleyman. Aşa 
povestesc bătrânii şi aşa v-am povestit şi eu, ca să ţineţi minte şi să le 
spuneţi şi altora. 


1. În poveşti, monedele de argint sunt numite derhami. 

Regele biblic Solomon, despre care se credea că avea un inel cu puteri magice, simbol al 
înțelepciunii. 

Demon, personaj asemănător diavolului. 

Sumă de bani pe care soacra o primeşte de la viitorul ginere. 

Monedă bătută de Khosrov I Anuşirvan (531-579). 


Oglinzile erau considerate aducătoare de noroc şi fericire. 


. Vechea denumire a fostului Turkestan. 


Dovleacul 


Demut, tare demult, trăia o bătrână care nu avusese copii. Se rugase Celui 


de Sus, făcuse făgăduinţe, dăduse de pomană, însă nimic nu-i ajutase. Dar 
într-o zi ea îi zise bărbatului: 

— Aşa de mult îmi doresc un copil. Cum, necum, măcar să fie! De-ar 
fi şi asemenea unui dovleac, fără mâini şi fără picioare. 

Zise aceste vorbe şi, după cum hotărî soarta, trecu o vreme şi i se 
născu un copil întocmai unui dovleac. Când îl văzu, bărbatul fugi din casă 
încotro văzu cu ochii. Bătrâna se mulţumi cu dovleacul, legându-şi sufletul 
de el. 

Dovleacul crescu şi ajunse mare. Grijile mamei sale erau peste putinţă, 
toată ziulica nu avea clipă de linişte. Până la urmă îşi trimise copilul- 
dovleac la şcoală, la o dăscăliţă. Şcoala dăscăliţei se afla lângă palatul 
padişahului. Acest padişah avea un fecior căruia îi plăcea să privească 
copiii de la ferestrele palatului şi să se uite şi înăuntrul şcolii. 

Se uită odată prinţul şi ce văzu: cum ieşeau şcolarii, laolaltă cu ei se 
rostogolea un dovleac. Se minună şi în ziua următoare se uită iarăşi pe 
fereastră şi văzu că din dovleacul acela ieşi o fată frumoasă. Atât de 
frumoasă, că era mai minunată decât luna plină. Fata se căţără pe un arac ce 
ţinea o viță-de-vie, rupse un ciorchine de strugure şi începu să mănânce. 
Apoi cobori şi se ascunse din nou în dovleac. 

Îndată prințul se îndrăgosti de fată, dar nu cu una, ci cu o sută de inimi. 

A doua zi, când fata ieşi din nou din dovleac şi se căţără pe arac, 
prinţul ieşi pe terasă, o prinse şi-i puse pe deget inelul său. Văzu că inelul i 
se potriveşte întocmai pe degetul mijlociu. Apoi tânărul se întoarse în palat 
şi-i vorbi mamei sale: 

— Vreau să mă însor, dar numai cu fata pe al cărei deget se potriveşte 
inelul meu. 

Mama prinţului dădu inelul unei bătrâne, care veghea peste slujnice, şi 
o trimise împreună cu acestea să treacă din casă în casă, să caute pe cea 
căreia i se potriveşte inelul prinţului. 


Câteva zile, bătrâna şi slujnicele cutreierară casele, răscoliră peste tot 
şi nu găsiră fata căreia să-i fi fost pe măsură inelul. 

Până la urmă, ajunseră toate şi la casa bătrânei cu dovleacul. 

— Oare în casa asta este vreo fată? 

— Vai, nu râdeţi de mine! se plânse bătrâna. Mult m-am rugat, multe 
făgăduinţe am făcut, multe pomeni am dat şi toate astea ca să-l rog pe Allah 
să-mi dăruiască un copil, iar Atotputernicul mi-a trimis un dovleac. 

— Ia adu-l să-l vedem! ceru bătrâna de la palat. 

Femeia plecă, aduse dovleacul, iar cum îl văzură slujnicele şi bătrâna 
începură să chicotească. 

După ce se săturară de râs, îi ziseră bietei femei: 

— Noi căutăm o fată căreia să i se potrivească acest inel. Numai că 
până acum n-am găsit pe nimeni. 

Nici nu apucară să termine vorba, că din dovleac se ivi o mână. 

De uimire, mama dovleacului încremeni, celelalte femei se mirară şi 
ele, dar se şi înspăimântară. Cu toate acestea, încercară inelul pe degetul 
ştiut. Văzură că se potriveşte ca turnat. 

Plecară şi-i povestiră prinţului despre toate cele întâmplate. 

Şi prinţul porunci: 

— Porniţi şi aduceţi aici dovleacul! 

Se duseră şi cărară dovleacul. Părinţii tânărului, padişahul şi soaţa sa, 
de îndată ce văzură o aşa arătare, se mâniară, se întristară, însă tânărul o 
ţinea pe a lui: 

— Mă jur pe Allah, numai cu ea mă însor! 

De voie, de nevoie, chemară un mollah! şi acesta însură dovleacul cu 
fiul padişahului. 

În noaptea nunţii, prinţul luă sabia şi porunci: 

— la să ieşi tu repede din dovleac! 

Fata ieşi îndată din dovleac şi îi încântă pe cei de faţă cu toată 
frumuseţea şi farmecul ei. 

Se bucură padişahul şi soaţa sa. O vestiră şi pe mama dovleacului, se 
bucură şi ea, chiar mai mult decât toţi ceilalţi. 

După toate cele întâmplate, mama începu s-o vadă des pe fată. Într-o 
bună zi, când bătrâna merse s-o vadă ca de obicei, îi ieşi în întâmpinare un 
leu. Voia s-o sfâşie în bucăţi, însă bătrâna grăi: 

— Nu mă mânca acum, lasă-mă să-mi văd fata! Să mă mănânci atunci 
când mă voi întoarce. 


Şi leul se învoi. Nici nu apucă bine bătrâna să se îndepărteze de leu, că 
dădu nas în nas cu un lup. Lupul avea şi el poftă s-o mănânce, dar şi lui îi 
spuse aceleaşi vorbe. 

Merse bătrâna mai departe şi se întâlni cu un div. Se învoi şi cu el şi, 
până la urmă, ajunse acasă la fată. Rămase acolo în ospeţie două-trei zile, 
dar veni şi vremea să se întoarcă. 

Fata simţi că mamă-sa era îngrijorată de ceva anume, de era aşa căzută 
pe gânduri. 

— Ce te frământă? se interesă fata. 

Şi bătrâna îi povesti de păţaniile prin care trecuse, iar fata o linişti: 

— Nu-i nimic, născocesc eu ceva pentru tine. 

Se îndepărtă, aduse dovleacul şi zise: 

— Intră în dovleac şi rostogoleşte-te până acasă. 

Bătrâna se băgă în dovleac, dovleacul se rostogoli înainte şi ajunse 
până la div. 

Divul întrebă: 

— Dovleacule, oare ochii tăi fără de vedere n-au zărit-o pe bătrâna 
gârbovă? 

— Nu, răspunse dovleacul, mă jur că n-am văzut-o! Rostogoleşte-mă 
ca să ajung mai repede. 

Se rostogoli mai departe şi ajunse la lup. Îi zise aceleaşi vorbe ca şi 
divului şi plecă mai departe. Dar când ajunse la leu, viclenia nu-i mai izbuti. 
În loc să împingă dovleacul să meargă mai departe, leul îl apucă, îl ridică 
cât mai sus putu şi-l izbi de pământ. Dovleacul se zdrobi în bucăţi, bătrâna 
căzu şi ea la pământ şi leul o mâncă. 


1. Titlu dat slujitorilor în moschee sau învăţătorilor religioşi. 


Corbul cel îndărătnic 


A fost odată ca niciodată un abiar! care avea multă bogăţie şi bani. Şi mai 


avea el şi un fecior pe care îl chema Mehrak. Cum era singurul copil la 
părinţi, se înțelege că era şi nespus de îndrăgit. Când Mehrak ajunse flăcău 
mare şi îi crescu barbă şi mustăţi, tatăl său îi găsi o nevastă pricepută şi 
sprintenă. 

Abiarul nostru trăia în îndestulare şi în fiecare seară, la cină, în jurul 
său se adunau şi nevasta, şi feciorul, şi nora. Dar el nu era numai abiar, ci 
era şi mai-marele peste sat, din care pricină era ascultat de toţi oamenii. 
Zilele treceau, vremea zbura, lunile se duceau, iar anii rămâneau în urmă. 
Abiarul îmbătrâni şi slăbi. Odată, într-o seară, îşi chemă feciorul şi-i grăi: 

— Ceea ce am avut de făcut pe această lume am terminat şi, nu peste 
multă vreme, am să închid ochii pentru totdeauna. Mehrak, fiul meu, ţie-ţi 
grăiesc! Nu lăsa ca după moartea mea lampa să se stingă în casă şi casa să 
rămână fără lumină, iar banii nu-i cheltui fără rost. Ţine calea de mijloc, 
calea de aur şi, cândva, de te va părăsi norocul, ia în mână sapa, apucă-te să 
ari şi să semeni şi vei găsi îndestulare aşa cum numai pământul îţi dă. 

Trecură câteva zile şi abiarul muri. Mehrak îi luă locul, dar nu 
înţelesese ce trebuie să facă. Cheltui banii fără nici o noimă şi asta până află 
că, în afară de o vacă şi de laptele pe care îl dădea, cu care de altfel era 
nevoit să-şi ducă zilele, nu-i mai rămăsese nimic. Cei ce mâncau cândva 
găini şi miei trăiau acum numai cu pâine uscată... 

Într-o bună zi, Mehrak ieşi la câmp şi văzu o arie de treierat. Îşi aminti 
că tată-său îi poruncise: „Cândva, de te va părăsi norocul, ia în mână sapa”. 
Şi se gândi: „Trebuie cât se poate de repede să vând vaca, să fac rost de 
pământ, să strâng sămânță şi să mă apuc să-mi fac un ogor cu grâu”. Cu 
banii primiţi pe vacă cumpără puţin pământ şi grâu de sămânță. Luă în 
mână sapa şi se apucă de treabă... 

Dar iată că veni şi vremea culesului. Într-o dimineaţă, Mehrak văzu 
cum un corb negru, care era aşezat pe ogorul lui, îi strica semănătura. 
Atunci luă de jos o piatră şi o aruncă în corb. Pasărea se înălţă în văzduh, 
apoi se aşeză pe un bolovan negru, la marginea aceluiaşi ogor. Stătu acolo 


ce stătu şi, când Mehrak începu să lucreze, se întoarse iarăşi la stricăciunile 
lui. O a doua piatră porni din mâna omului ca să-l lovească, dar, ca şi mai 
înainte, corbul se ridică în văzduh, apoi se aşeză din nou pe bolovan. Şi cum 
până la asfinţit şezu cu încăpățânare pe ogor, pasărea reuşi până la urmă să-l 
scoată pe Mehrak din minţi. În dimineaţa următoare, corbul făcu acelaşi 
lucru ca şi în ajun, până ce Mehrak îi zise: 

— Ascultă, corbule! De ce eşti îndărătnic şi-mi strici semănătura? 

— Vreau să-mi bat joc de tine, răspunse corbul. 

Mehrak nu izbuti în nici un fel să se descotorosească de corb, aşa că 
seara îi povesti nevestei tot ce i se întâmplase peste zi. lar nevasta îi zise: 

— Mâine dimineaţă, înainte să zboare corbul spre tine, ia nişte smoală, 
topeşte-o şi toarn-o pe bolovanul cel negru. Când corbul se aşează, o să se 
lipească, tu îl prinzi şi-i suceşti gâtul. 

— Nevastă, ce înţeleaptă eşti! se minună Mehrak. M-ai învăţat un 
lucru bun. Întocmai am să fac! 

În ziua următoare, dis-de-dimineaţă, aduse smoală, o topi şi o turnă pe 
bolovanul cel negru. Se crăpă de ziuă, apoi răsări şi soarele. După un ceas 
se ivi şi corbul din ajun, care se repezi la semănătură. Mehrak îi dădu pace 
până ce soarele topi şi mai bine smoala. După aceea, luă o piatră şi o azvârli 
în corb. Speriată, pasărea se grăbi spre bolovan, iar când se aşeză, îndată 
ghearele i se lipiră. Mehrak se apropie şi, cât ai clipi, îi prinse gâtul în 
mână. 

— De ce faci asta? întrebă corbul, văzându-şi clipele numărate. 

— Vreau să-mi bat joc de tine! răspunse Mehrak. 

Şi corbul zise mai departe: 

— Dă-mi drumul, mai mult n-am să mai fac nici un rău semănăturii 
tale. Dacă mă omori, puii mei vor rămâne fără ocrotire, te vor blestema şi 
ţie însuţi îţi va fi rău. 

Vorbele corbului îl înduioşară pe Mehrak şi el îi dădu drumul. 

— Hei, Mehrak! mai zise corbul după ce se aşeză pe alt bolovan. Tu ai 
avut milă de mine, aşa că am să te răsplătesc. Îţi dau o pană. Păstreaz-o şi 
dacă vei avea vreo nenorocire, dă-i drumul s-o ducă vântul. Încotro o va 
porni, să te duci în urma ei până ajungi la mine. Când ai să mă vezi, n-am să 
te las neajutorat. 

— Prea bine, încuviinţă Mehrak. 

Aşa că luă pana, o duse acasă, i-o dădu nevestei şi zise: 


— la un cufăr de fier şi ascunde pana pe fundul lui. Poate la zile negre 
ne va fi de folos. 

Nevasta luă pana şi o puse în cufăr. Trecură câţiva ani şi iată că veni 
seceta. Nici picătură de ploaie, pământul nu rodi nimic şi Mehrak ajunse la 
sapă de lemn. Aducându-şi aminte, nevasta îi zise: 

— Mehrak, ce-ar fi să iei pana şi să te duci să cauţi corbul? 

— Bine zici, du-te şi adu pana, răspunse el. 

Femeia aduse pana, Mehrak ieşi din casă şi îi dădu drumul. Pana zbură 
de parcă ar fi purtat-o vântul, iar Mehrak merse în urma ei până ajunse pe 
culmea unui munte, la un palat de fier. Se uită şi ce văzu? Acolo dormea o 
matahală de demon care, simţindu-l, se trezi şi urlă: 

— Hei, fiu de om cu dinţii albi şi ochii negri! Ce nevoi te-au adus pe- 
aici? 

— Merg în urma penei, răspunse Mehrak. 

— Bine, du-te mai departe! 

Pana zbură ce zbură şi intră într-o peşteră. Mehrak, tot după ea, ajunse 
înăuntru şi acolo, fără să se aştepte, dădu cu ochii de corb. 

— A, Mehrak! Bine ai venit! Ţi-ai amintit de mine? întrebă corbul. 

Şi Mehrak îi povesti despre secetă şi de grijile pe care le avea. Corbul 
îi dădu degrabă patru-cinci saci de grâu şi-i zise: 

— Uite de-ale gurii pentru voi toţi în acest an secetos. Îi mai dărui şi o 
găină şi-i zise: 

— Găina asta niciodată nu se dă jos din cuibar şi în fiecare zi dă câte 
un ou de aur. Găina ţi-o dăruiesc ca să ai şi bani. 

Mehrak se întoarse acasă fericit. Şi-i povesti nevestei tot ce făcuse. 

— Toate sunt bune, zise nevasta, dar tu să nu spui nimănui că noi avem 
o astfel de găină. 

Dar Mehrak n-o ascultă, se duse peste tot şi arătă găina. Aşa află mai- 
marele satului, care trimise un om la Mehrak să-l întrebe: „Am auzit că ai o 
găină nemaipomenită. Dă-mi-o s-o văd, apoi ţi-o înapoiez”. Neavând ce 
face, Mehrak trimise găina, dar mai-marele satului îi înapoie alta, 
asemănătoare cu cea care făcea în fiecare zi oul de aur. Pricepând că nu-i 
aceeaşi găină, Mehrak, se duse la mai-marele satului care îl ciomăgi şi-l 
goni. 

Trecu un an şi iarăşi ajunse la sapă de lemn. 

— Mehrak, du-te şi caută corbul, îl sfătui nevasta. 


Ca şi prima dată, Mehrak ajunse la corb şi-i povesti acestuia totul. 
Acum corbul îi dădu un cazan şi o strecurătoare, după care îi grăi: 

— Cum ţi se va face foame, bate cu strecurătoarea în cazan, cere 
bucatele pofitite şi cazanul ţi le va da. 

Mehrak se bucură, aduse cazanul acasă şi în fiecare seară luau din 
cazan ce pofteau. Odată, Mehrak îi zise nevestei: 

— Mai-marele satului m-a supărat nespus. Hai să ne răzbunăm. Îl 
chemăm în ospeţie şi punem înaintea lui o sută de bucate felurite ca el să 
vadă că noi nu suntem mai prejos decât alţii, cu toate că ne-a luat găina. 

— De ce eşti neghiob?! Se mânie nevasta. Îţi va lua cazanul cum ţi-a 
luat şi găina. 

— Nu, n-am să i-l dau, făgădui Mehrak. 

Plecă şi îl pofti pe mai-marele satului cu toţi ai lui. La amiază, când se 
aşezară să prânzească, mai-marele satului văzu cum una după alta, în faţa 
lor, apăreau felurite bucate. Îşi muşcă un deget de ciudă şi îi zise slugii sale: 

— Du-te şi vezi ce anume fac ei dincolo. 

— Acolo e un cazan, şopti sluga când se întoarse. Bat cu o 
strecurătoare în el, poruncesc bucatele şi cazanul le dă una după alta. 

Mai-marele satului nu zise nimic, prânzi pe îndestulate şi, a doua zi, 
trimise un om la Mehrak. 

— Dă-mi, rogu-te frumos, cazanul vostru pentru două zile. Mehrak nu 
se învoi, dar îi luară cazanul cu sila. Peste două zile îi înapoiară alt cazan. 
Mehrak băgă de seamă că e vorba de alt cazan şi porni întins la mai-marele 
satului, care iarăşi îl bătu şi-l izgoni. 

Când intră în cel de-al treilea an, starea lui Mehrak era tot jalnică. 
Atunci, dădu drumul penei, ca şi prima şi a doua oară, şi porni să caute 
corbul. Când îl găsi, îi povesti totul. Ascultându-l, corbului i se făcu milă şi- 
i zise: 

— De data asta am să-ţi dau un lucru să te-ajute să primeşti înapoi şi 
găina şi cazanul. 

Îi dărui un dovleac şi-i mai zise: 

— Dacă te va necăji careva, loveşte cu mâna în dovleac şi grăieşte aşa: 
„O sută de ciomege în mâini, frica o alungă!”. Din dovleac se vor ivi o sută 
de robi cu pielea neagră, fiecare cu puterea a o sută de tigri, care îţi vor rupe 
duşmanul în bucăţi. lar când termină treaba, spune-le: „Robi, ascundeţi-vă 
în dovleac şi luaţi şi ciomegele cu voi”. Atunci se vor ascunde în dovleac. 


Mehrak luă darul, nu se duse acasă, ci pomi drept la mai-marele 
satului. 

— Ce vânt te aduce? întrebă mai-marele satului. 

— Nici un vânt, răspunse Mehrak, doar am venit să-mi iau înapoi 
găina şi cazanul. 

— Loviţi-l, alungaţi-l! 

Numai ce auzi porunca mai-marelui satului că Mehrak şi lovi 
dovleacul cu mâna şi grăi: „O sută de ciomege în mâini, frica o alungă!”. 
Din dovleac se iviră harapii şi se porniră să rupă oasele mai-marelui satului 
şi slugilor sale. Când văzu că-l omoară, mai-marele satului strigă: 

— Îţi dau şi găina, şi cazanul! 

— Hai, mai repede, îi dădu Mehrak ghes. 

Şi mai zise: 

— Robi, ascundeţi-vă în dovleac şi luaţi şi ciomegele cu voi. 

Harapii îndepliniră întru totul porunca. Chiar atunci se adunaseră şi 
locuitorii satului care-l aleseră pe Mehrak mai-mare peste ei. lar nevastă-sa, 
care era acasă, ce văzu? Mehrak se întorcea cu găina, cazanul şi dovleacul 
şi, pe deasupra, mai avea şi bastonul şi turbanul mai-marelui satului. Ajuns 
acasă, îi povesti totul nevestei, de-a fir-a-păr. Ea se bucură, se ridică în 
picioare şi începu să joace. 

Cum s-au îndeplinit dorinţele lor, aşa să se îndeplinească dorinţele 
tuturor. 


1. Supraveghetor al canalelor de irigație. 


Vaca cu semn în frunte 


Un om avea un fecior pe nume Gurghin pe care îl iubea nespus. Feciorul 


încă nu ştia să deosebească mâna stângă de dreapta când mama lui muri. 
Trecu un an după moartea mamei şi tatăl lui îşi luă altă nevastă. După nouă 
luni, această femeie născu un băiat şi Gurghin avu astfel un frate vitreg. 

Din ziua în care se născu băiatul şi începu să crească, dar mai ales de 
când această femeie se statornici zdravăn în casă sau, cum se zice, îi 
dăduseră rădăcini, prinse să se ţină de capul lui Gurghin şi să-l oropsească. 
Cel mai mult o mânia faptul că pe cât era Gurghin de voinic, frumos, cu faţa 
albă şi obrazul îmbujorat, tot pe-atâta era fiul ei de mărunt, urât, galben şi 
slab. 

De aceea, Gurghin ajunse băiatul bun la toate, pus la alergătură. Tot ce 
însemna treabă cădea pe umerii lui. Femeia îl hrănea cu pâine uscată, 
mucegăită, îl îmbrăca în zdrenţe. Iar tatăl lui Gurghin nu îndrăznea să-i zică 
nevestei ce-avea în minte: „Vai, tu, păcătoaso! E fiul meu, să n-ai 
îndrăzneala să-l chinui!”. 

Femeia îl oropsea atât de tare, încât îl silea pe nefericitul Gurghin să 
mâne la păşune în fiecare dimineaţă şi turma de vaci şi pe cea de oi, iar 
seara să le aducă înapoi. Dar nu-i îngăduia să intre în casă, aşa că el dormea 
în staul şi îngrijea de vaci, de oi şi de măgari. lar fiului ei îi zicea că nu se 
cade să stea de vorbă cu Gurghin, să nu se înjosească. Gurghin vedea toate 
acestea, auzea şi se minuna de lipsa de curaj a tatălui său. 

Odată, la păşune, aproape de amiază, lui Gurghin i se făcu foame, vâri 
mâna în traistă să scoată pâinea şi să mănânce. Şi ce văzu» Pâinea se 
întărise ca piatra. Oricât a umezit-o în gură, oricât a încercat s-o mestece, 
pâinea nu s-a înmuiat. A scos dumicatul de pâine din gură l-a aruncat pe 
pământ şi a căzut pe gânduri. 

În turmă se afla o vacă cu un semn alb în frunte, vacă ce îl iubea 
nespus pe Gurghin. Şi când vaca aceasta văzu că flăcăul căzuse pe gânduri, 
mugi şi se apropie de el, zicându-i cu glas omenesc: 


— Hei, Gurghin, la ce te gândeşti? 

— La soarta mea nefericită, răspunse. 

Şi vaca din nou întrebă: 

— Dar care este necazul? 

Şi Gurghin îi povesti vacii cu semn alb în frunte totul, de la un capăt la 
celălalt. Vaca îl ascultă cu luare-aminte şi îl căină: 

— Nu te amări! Nu-i totul pe lume aşa de rău. Uite, ridică-te, spală-mi 
coarnele, pune buzele pe cornul meu drept şi suge. De acolo va curge miere 
după pofta inimii tale, iar din cornul stâng, unt. 

Gurghin de învoi şi făcu întocmai. Mâncă din coarnele vacii o miere şi 
un unt cum nu gustase niciodată. 

— Cum te apucă foamea, tot aşa să faci, dar să nu afle nimeni. Dacă 
află cineva, amândoi pierim. 

Şi începu pentru Gurghin o altă viaţă. În fiecare zi, cum îl răzbea 
foamea, punea buzele când pe cornul stâng, când pe cel drept al vacii şi 
sugea miere şi unt. De la o aşa bunătate se înroşi în obraji, pielea i se albi de 
parcă era sânge amestecat cu lapte. 

Mama vitregă avea însă o nedumerire. De ce oare Gurghin, care 
doarme în staul, paşte turma şi mănâncă pâine uscată, are chipul ca un măr, 
pe când fiul ei, care nu munceşte, iar tot ce mănâncă e gras şi dulce, are 
chipul ca o lămâie putredă? 

Aceste gânduri şi amărăciuni aproape că o îmbolnăveau. În cele din 
urmă, ajunse ea la bănuiala că la păşune se întâmplă ceva necurat. „Acolo 
cineva îl ajută pe Gurghin, îi dă să mănânce.” Ca să afle adevărul, îi zise 
într-o zi fiului ei: 

— Du-te astăzi împreună cu Gurhgin la păşune, fii cu ochii în patru, 
vezi ce face el acolo şi ce mănâncă la amiază. 

Pregăti mâncare multă, o puse într-o traistă şi o dădu fiului ei. 

Ajunseră amândoi la păşune. Veni amiaza şi cel mic îi zise lui 
Gurghin: 

— Vrei să mănânci? 

— Nu, nu vreau, răspunse Gurghin, dacă ţi-e foame, mănâncă şi nu mă 
lua pe mine în seamă. 

Cel mic îşi termină mâncarea, strânse vasele şi aşteptă să vadă ce o să 
mănânce Gurghin. După aproape o oră văzu cum Gurghin se duce în 
mijlocul cirezii, alege o vacă, îi spală coarnele şi începe să sugă. 

Când se întoarseră amândoi acasă, cel mic îi povesti totul mamei sale. 


— Dacă-i aşa, zise mama, du-te şi mâine cu el. Dacă vei vedea că nu 
mănâncă, nu mânca nici tu. Orice face el, întocmai să faci şi tu şi neapărat 
suge şi tu coarnele acelei vaci. 

Copilul se învoi. A doua zi plecară la păşune şi, când veni amiaza, cel 
mic întrebă: 

— Vrei să mănânci? 

— Nu! răspunse Gurghin. Dacă tu vrei, mănâncă şi nu mă lua pe mine 
în seamă. 

Dar nici cel mic nu mâncă, ci aşteptă până văzu cum Gurghin, la fel ca 
şi în ziua dinainte, se duse, spălă coarnele vacii şi începu să le sugă. După 
un timp, sătul, Gurghin se duse la pârâu să bea apă. Îndată, cel mic se 
apropie de vacă să sugă şi el din com. Dar vaca îl izbi aşa de tare cu 
piciorul, de-l aruncă la pământ. Dar iute se ridică şi nu lăsă să se înţeleagă 
că ghicise despre ce era vorba, până nu ajunse acasă şi nu-i povesti mamei 
despre toate cele. Mama se dumiri că vaca este amestecată în treaba asta, de 
la ea vin toate acestea, aşa că începu să pândească şi vaca, şi pe Gurghin. 

Odată, noaptea, lui Gurghin i se făcu foame şi se duse în grajd la vacă 
să sugă miere, iar mama vitregă se furişă în urma lui. Numai ce-şi puse 
buzele pe cornul vacii, că-l prinse de mână şi strigă: 

— Ce faci? 

— Nimic, spăl capul vacii, răspunse Gurghin. 

Dar mama vitregă zise: 

— Bine! Îţi place vaca aceasta? Lasă că-ţi arăt eu ţie! 

Spuse aceste vorbe, plecă în odaia ei, se trânti în aşternut şi se prefăcu 
bolnavă. De îndată trimise o scrisoare vraciului în care-i scrise: „Când te 
vor aduce la mine, tu spune-le că singurul leac pentru boala mea este camea 
de la vaca cu semnul alb în frunte”. 

Spre seară, în bazarul oraşului, îl vestiră pe tatăl lui Gurghin: 

— De ce stai aici? Nevestei tale îi este rău, geme de se-aude până în 
ceruri! 

Bărbatul se sperie şi trimise repede după vraci. Când acesta sosi, zise: 

— Nevasta ta e tare bolnavă. Trebuie să frigi inima şi ficatul vacii cu 
semn alb în frunte şi să-i dai să mănânce. 

Tatăl lui Gurghin se învoi: 

— Aşa să fie! Mâine dimineaţă tăiem vaca, carnea o mâncăm noi, 
inima şi ficatul i le vom da ei. 


Auzind toate acestea, Gurghin se supără aşa de tare, de parcă toţi 
munţii de pe lume i se aşezaseră pe inimă. Însă după vreun ceas, îşi mai 
veni în fire, se ridică şi se îndreptă spre grajd să-şi ia rămas-bun de la vacă. 
Rămas-bun până la revederea după învierea din morţi. Dar se mai duse şi să 
sugă, pentru ultima dată, miere şi unt. 

Numai ce păşi în grajd, că nu se putu stăpâni şi începu să verse lacrimi 
din belşug. Curseră lacrimile ca dintr-un nor de primăvară. Vaca îl întrebă: 

— De ce plângi? 

— Cum să nu plâng, căci mâine te vor tăia, răspunse Gurghin. lar fără 
tine nu pot trăi. 

Vaca mai întrebă: 

— De ce vor să mă omoare? 

Atunci el îi povesti totul. 

— Nu plânge, pe mine nu mă pot omori, îl linişti vaca. Uite ce te rog: 
când îţi vor porunci să aduci frânghia să-mi lege picioarele, tu să iei o 
frânghie putredă, iar în acel loc din grădină unde vor să mă taie, pune o 
grămadă de cenuşă. Când vei vedea că mă ridic de la pământ, aruncă-te pe 
spinarea mea şi apucă-mă de coarne. Restul nu mai e treaba ta. 

Gurghin se prinse să facă toate acestea. 

Dimineaţa se treziră toţi şi tatăl îi porunci feciorului: 

— Adu frânghia! 

Se duse şi aduse o frânghie putredă fără să uite să pună cenuşă în 
grădină. Apoi, tatăl îi mai zise: 

— Cât timp eu ascut cuțitul, tu cu fratele tău să mă ajutaţi: legaţi 
picioarele vacii. 

Gurghin şi fratele lui legară picioarele vacii şi o răsturnară la pământ 
lângă grămada de cenuşă. Tatăl lui Gurghin ascuţi cuțitul şi se apropie de 
vacă. Numai ce ridică mâna să-i împlânte cuțitul în gât, că vaca se smuci, 
rupse frânghia cea putredă, lovi cu toate cele patru picioare grămada de 
cenuşă şi o împrăştie în ochii celor ce se aflau împrejur. Îndată Gurghin sări 
pe spinarea vacii care zbură prin porţi şi, ca vântul, ajunse în pădure lângă 
un desiş de trestie. Acolo îl cobori pe Gurghin şi-i grăi: 

— Rupe o trestie şi fă din ea un fluier cu şapte găuri. Am să te las la 
marginea acestei păduri şi am să plec. Dacă ţi se întâmplă ceva sau 
flămânzeşti, cântă din fluier şi eu îndată mă ivesc şi fac tot ce trebuie pentru 
tine. 


Vaca plecă, iar Gurghin rămase acolo. Odată pe zi el cânta din fluier, 
vaca venea, îl hrănea cu miere şi unt, apoi pleca. 

Iar acum, ascultați să vedeţi ce pădure se afla acolo! 

Pădurea era a padişahului acelei ţări, iar padişahul o dăruise fetei sale 
pentru ca ea, atunci când i se va urî de plimbat prin grădină, să poată veni 
aici. 

Trecură vreo două-trei zile de când stătea Gurghin pe acolo şi fata 
padişahului, pe care o chema Roshanak, veni în pădure împreună cu fete de 
seama ei. Cum o văzu în depărtare, Gurghin se căţără într-un copac. Fetele 
se strânseră tocmai sub acel copac, dansară, alergară împrejurul lui, se 
jucară de-a şoarecele şi pisica şi, nu ştiu cum se făcu că, deodată, Roshanak 
îl zări pe Gurghin sus în copac. 

Ce mai flăcău! Halal voinic! Dar cât de puternic era! Un asemenea 
tânăr atât de frumos ea încă nu văzuse. Era pricina pentru care păli, 
picioarele i se înmuiară, îşi pierdu simţirea şi se prăvăli la pământ. Fetele 
gândiră: „Ceva s-a întâmplat cu ea” şi începură s-o zgâlţâie. Cum îşi veni în 
fire, o duseră acasă, la palat. Însă Roshanak era tot timpul cu gândul numai 
la Gurghin, fiind parcă vrăjită. 

Roshanak era atât de minunată, încât zvonul despre frumuseţea ei se 
răspândise în multe oraşe. Feciorii padişahilor din toate părţile veniseră să-i 
ceară mâna, aduseseră daruri, însă ea îi refuzase pe toţi. 

Tatăl ei îi zise de mai multe ori: 

— De ce te porţi astfel, fata mea? Oricum, într-o bună zi trebuie să fii 
nevasta cuiva şi cu cât te duci mai curând la casa bărbatului, cu atât mai 
bine! 

Roshanak răspundea: 

— Mie nu-mi place nici unul dintre ei. Mă voi duce după cel care-mi 
fură primul inima! 

În ziua în care îl văzu pe Gurghin, ea îi mărturisi tatălui său: 

— Tăicuţule! Am visat că cineva îmi zice: „Viitorul tău bărbat se află 
în pădurea ta, într-un copac”. Numai pe el îl vreau! 

— Dar cine are îndrăzneala să intre în această pădure? întrebă tatăl. 

La care Roshanak răspunse: 

— Dar visul n-a fost înşelător. 

În ziua ce urmă, după ce vorbise cu Roshanak, padişahul trimise în 
pădure zece oameni din garda lui. Când îi văzu, Gurghin se căţără în copac. 
Dar ei se apropiară şi porunciră: 


— Hei, flăcăule! Coboară repede! Padişahul te cheamă la el. 

— Nu cobor! se împotrivi Gurghin. 

Oştenii din gardă se mâniară: 

— Deci nu cobori? Atunci îndată te tragem jos! 

Numai ce se pregătiră să se urce, că Gurghin suflă în fluier şi se ivi 
vaca cu semn în frunte. Împunse de două-trei ori cu coarnele. De teamă, 
oamenii fugiră, ajunseră la padişah şi îi povestiră totul. 

Atunci, padişahul porunci: 

— Plecaţi! Luaţi-l pe neaşteptate, puneţi mâna pe el! 

Într-o noapte, oştenii din gardă se aruncară pe Gurghin, care dormea 
sub copac, îi luară fluierul din buzunar şi-l duseră la padişah. Iar Gurghin îi 
plăcu mult padişahului. O binecuvântă şi pe fata lui şi porunci să se 
pregătească nunta. Dar Gurghin îi zise: 

— Eu îţi iau fata de nevastă numai cu învoiala să mi se dea fluierul 
înapoi. 

Padişahul porunci să i se aducă fluierul şi Gurghin cântă din el. Se ivi 
vaca cu semn în frunte, îi povesti acesteia totul şi, pe deasupra, mai zise: 

— Vreau să fie şi tata de faţă la nuntă! 

Vaca se duse şi veni cu tatăl lui. Iar când ajunse, începu petrecerea de 
nuntă. Şapte zile şi şapte nopţi fu împodobit oraşul. Pe mire şi mireasă îi 
urcară pe un elefant şi-i plimbară prin oraş. Padişahul, cum n-avea feciori, îl 
înfie pe Gurghin, iar acesta ajunse moştenitor al tronului. 

Din cer căzură pe pământ patru mere înmiresmate: unul pentru 
Gurghin, unul pentru Roshanak, unul pentru ca această poveste să ajungă la 
noi şi unul pentru ca povestea să se împrăştie în întreaga lume. 


Leul vânător 


A fost odată sau n-a fost. 


A fost odată un culegător de vreascuri care avea un măgar. În fiecare 
zi, omul nostru mâna măgarul în pustiu, îl împovăra cu uscături şi ciulini şi 
îl silea să trudească toată ziua. lar seara îi arunca în faţă o mână de fân rău. 
Se sătură măgarul de aşa o viaţă şi începu să se gândească cum să scape din 
mâinile culegătorului de vreascuri. Mintea nu-l duse la altceva decât să nu 
mai mănânce şi să se prefacă bolnav. 

Aşadar, într-o seară, când se întoarse din pustiu ostenit şi chinuit, nici 
nu se apucă să mănânce şi se prăbuşi la pământ. 

Dimineaţa, culegătorul de vreascuri veni după măgar, văzu în ce stare 
se află şi se întristă. „Vai, s-a îmbolnăvit măgarul meu!”, se gândi îndurerat, 
„treaba se va schimba acum cu totul”. Se mai uită o dată la măgar şi văzu că 
acesta era întins la pământ cât era de lung. „Nu-i semn să se îndrepte 
curând”, îşi zise, „iar să ţin un măgar beteag n-am trebuinţă, doar se vede că 
şi-a făcut treaba şi nu i-a mai rămas putere. Mai bine să-l ridic şi să-l gonesc 
departe”. 

Atunci, culegătorul de vreascuri vru să-l facă să se ridice, dar nu reuşi. 
Sărmanul de el, în ce hal slăbise! Aşa că mai chibzui puţin şi, până la urmă, 
hotărî că măgarul nu mai e bun de nimic. Îl lovi cu piciorul, ca să-l silească 
să se ridice, dar degeaba. Cu ajutorul rudelor şi al vecinilor, îl târî până în 
câmp şi-l părăsi acolo. 

lar măgarul se bucură tare mult. Merse ce merse pe câmp, până ajunse 
la o pădure. lar la marginea pădurii era o păşune bogată. Se scurse vremea, 
măgarul ajunse pe zi ce trecea tot mai gras şi într-atâta prinse putere că 
nimeni n-ar fi recunoscut în el pe cel dinainte. 

Odată, pe când păştea liniştit pe pajişte, se auzi din pădure un răget 
groaznic de leu. Fu cât pe ce să moară de frică, aşa de tare se sperie. „Ce să 
fac”, gândi, „să las totul baltă şi s-o iau la sănătoasa? Dar dacă dau nas în 
nas cu fiara? Poate e mai bine să rămân pe loc? Mă tem totuşi că, leu sau 
tigru sau orice altă fiară o fi, dacă se aruncă pe mine mă mănâncă”. 


În cele din urmă, măgarul îşi zise: „Apoi şi eu am glas, ia să scot şi eu 
un răget cât mai fioros ca să înspăimânt duşmanul!”. 

Şi începu măgarul să ragă din toate puterile, încât vuietul răsună peste 
toată pădurea şi ajunse la urechile leului. 

Ce s-ascundem adevărul! Şi leul se temu şi-şi zise: „O, Doamne, până 
acum credeam că nu este glas mai puternic şi mai răsunător decât al meu şi 
uite că acest răget e de o sută de ori mai groaznic! Dacă, apără Allah, dacă 
această fiară se dovedeşte mai mare şi mai puternică decât mine? De ce oare 
am ajuns eu tocmai în pădurea asta?”. 

Aşadar şi pe leu îl cuprinse teama, se pierdu cu firea, stătu şi chibzui: 
„Să stau pe loc sau să fug? Oare, ce să fac”. 

Deci, într-un colţ al pădurii măgarul, iar în altul leul, amândoi 
tremurau cuprinşi de spaimă şi, nu se ştie cum, pe neaşteptate, se treziră faţă 
în faţă. Măgarul pricepu că în faţă avea un leu. Se tulbură tare, însă nu-şi 
pierdu capul şi nu lăsă să se vadă acest lucru. Dar leul nu ghici că înaintea 
lui se află un măgar. Văzu doar că în faţa ochilor îi stă o făptură mare şi 
zdravănă. Stătu să chibzuiască: „Cine ar putea fi această făptură?”. Vru să 
facă cale întoarsă, dar se temu: „Dacă fiara se aruncă asupra mea pe la 
spate>?”. Negăsind nimic mai bun de făcut, se apropie de măgar, îi dădu 
bineţe şi, în semn de prietenie şi respect, sărută pământul din faţa lui. Îndată 
măgarul pricepu că leul se teme de el, îi dădu la rându-i bineţe şi-i zise: 

— Cum ai avut îndrăzneala ca, fără nici un drept, să vii aici? Cine eşti? 
Cum te numeşti? 

Iar leul răspunse: 

— Eu sunt leul şi am venit aici să te slujesc. 

— Şi eu sunt tot leu, dar un leu vânător. Te iau să-mi fii slugă, dar să 
ştii ceva: dacă te voi învinovăţi de trei ori, că negreşit vei păcătui cu ceva, 
îţi voi spinteca pântecele şi-ţi voi scoate măruntaiele! 

— Întocmai să fie! încuviinţă leul. 

Şi aşa leul şi măgarul începură să-şi ducă traiul împreună. Însă 
măgarul se frământa tot timpul cum să se descotorosească de leu. De aceea, 
îi zise odată: 

— Leule, vreau să aţipesc puţin, stai lângă mine şi păzeşte-mă! 

După aceste vorbe, se lungi să adoarmă. Nădăjduia că, după ce 
adoarme, leul o s-o ia la sănătoasa. La drept vorbind, şi leul se gândea să 
fugă, dar se temea să nu nimerească sub copitele măgarului. 


Stătea lungit măgarul de parcă dormea. Dintr-odată, pe frunte i se 
aşeză o muscă. Leul se nelinişti, se ridică şi, cu băgare de seamă, goni 
musca cu vârful cozii şi o sudui în toate felurile. Atunci, măgarul începu să 
zbiere cât îl ţinea gura: 

— Cine ţi-a poruncit să alungi musca? Ea îmi curăța sângele! Fii cu 
băgare de seamă, păzeşte-te, asta e prima ta greşeală. Vai de tine dacă mai 
greşeşti şi a doua, şi a treia oară! 

— lartă-mă, se rugă leul fierbinte, am greşit, dar n-am să mai fac aşa 
ceva! 

— Bine, să vedem! zise măgarul. 

A doua zi, măgarul, iar după el şi leul merseră prin pădure şi ajunseră 
la o baltă. Din nebăgare de seamă, măgarul puse piciorul într-un loc 
mocirlos, se înnămoli şi mai-mai să se înece. Însă leul se repezi îndată, îl 
apucă zdravăn şi-l scoase de acolo. Şi măgarul se aşternu pe urlat: 

— Ce neobrăzat eşti! Îţi bagi nasul în treburile mele! Ce, nu puteam să 
ies singur din baltă? Tu nu ştii că aici este mormântul tatălui meu? Allah să- 
| binecuvânteze! Mi-am amintit şi am dorit să spun o rugăciune la mormânt 
ca să-i alin sufletul, iar tu m-ai împiedicat. la aminte, tu singur faci 
socoteala, e a doua greşeală. Vai de pielea ta dacă o faci şi pe a treia! 

După această întâmplare trecură două sau trei zile. Amândoi, şi 
măgarul, şi leul, tremurau de frică unul de celălalt şi se pândeau tot timpul. 
Într-o zi, se duseră la râu. Măgarul văzu apa şi simţi că îl doboară setea. 
Intră în râu să bea şi uite că alunecă, iar vâltoarea apei îl luă la vale. Simţind 
că se îneacă, măgarul începu să urle. Leul se aruncă în apă şi-l trase la mal. 
Dar măgarul îi aruncă o privire furioasă şi ţipă la el: 

— Eu nu pot să mă înţeleg cu tine! N-am altă scăpare în afară de a te 
pedepsi aşa cum se cuvine. Am intrat în apă ca să mă spăl şi tu ţi-ai 
închipuit că mă înec! Pare-se că nu judeci. Prea bine, acum ştiu ce trebuie 
să fac! 

~n timp ce zicea măgarul vorbele acestea, leul îşi zicea şi el: „Fie ce-o 
fi, ia să încerc să fug că, oricum, el tot o să mă omoare. Dacă o iau la 
sănătoasa şi izbutesc să scap de el, îmi salvez viaţa, dacă nu, mai devreme 
sau mai târziu tot din pricina lui voi muri. Cu cât mai repede, cu atât mai 
bine!”. 

Îndată leul sări din loc, se avântă în desişul pădurii şi se puse pe fugă 
mai repede ca vântul şi mai iute ca fulgerul. Măgarul se bucură văzând asta 
şi, aşa ca de ochii lumii, făcu câţiva paşi după el, apoi se opri şi strigă: 


— Păcat că n-am chef să alerg după tine, să-ţi iau urma, că a te prinde 
pentru mine e la fel de uşor precum înghit apă. Dar am să dau de veste 
slugilor mele ca, oriunde te-or găsi, să pună laba pe tine şi să te aducă la 
mine! 

În vremea aceasta, leul alerga şi tot alerga prin pădure fără să se uite 
înapoi. La un moment dat, îi ieşi în cale vulpea. 

— Hei, leule, îi vorbi vulpea, de ce goneşti prin pădure ca o pisică 
ieşită din minţi, când încolo, când încoace? 

Atunci leul îi povesti vulpii tot ce se întâmplase cu el. Auzind astea, 
vulpea îi zise: 

— Noi nu cunoaştem fiară mai tare ca tine. la spune, să vedem, ce 
semne are făptura aceea! 

— E mai puternică, mai lungă şi mai înaltă decât mine, răspunse leul, 
are urechi lungi şi glas răsunător. 

— Vai, sărmane, se minună vulpea, acela e un măgar, hrana ta! 
Degeaba te-ai speriat de el şi l-ai luat drept leu. Întoarce-te şi să mergem 
amândoi la el. Tu îl sfâşii, inima şi ficatul le mănânci tu singur, iar carnea o 
mănânc eu. 

Astfel, vulpea izbuti să-l liniştească puţin pe leu şi-l înduplecă să se 
întoarcă. Măgarul nu apucă să se bucure prea mult. Pe neaşteptate, văzu că 
din pădure se iveşte capul leului, iar în urma acestuia alerga vulpea. Stătu 
măgarul să se gândească cum să facă, iar când fiarele ajunseră aproape zise: 

— Bravo, vulpiţă! Bine-ai făcut că mi-ai adus înapoi această slugă 
fugară. Aşteaptă că vin să-l sfâşii şi să-i scot inima şi ficatul! 

Auzind asta, leul îi zise vulpii: 

— Blestemato, vulpe mârşavă, se dovedeşte că m-ai înşelat, mi-ai dorit 
moartea! Şi îndată înşfăcă vulpea, o ridică cât putu de sus, o trânti cu putere 
de pământ şi o omori, iar el o luă iute la sănătoasa. 

Şi asta fu povestea toată despre leul păcălit şi „leul vânător”! 


Povestea prinţului Mohammad 


Asa a fost sau n-a fost aşa. Era pe lume un padişah care avea trei feciori, 


pe numele lor Giamşid, Horşid şi Mohammad. 'Trăi mult padişahul, dar veni 
şi vremea să-şi dăruiască sufletul Celui de Sus. Căzu bolnav şi îşi chemă 
feciorii. 

— Ascultaţi-mă feciorii mei, urmaşii mei, să ţineţi minte porunca mea! 
În oraşul nostru se află şapte porţi. Am hotărât să se zăvorască unele dintre 
ele şi să se acopere cu lut, pentru ca voi să nu le deschideţi şi să nu ieşiţi din 
oraş prin ele. În orice parte v-aţi gândi să vă plimbaţi sau să porniţi la 
vânătoare, totuna, nu ieşiţi din oraş prin acele porţi. Nici măcar să nu vă 
uitaţi la ele. 

Trecură câteva zile şi padişahul muri. Prinţul cel mare, Giamşid, se 
urcă pe tronul tatălui şi domni un an întreg, nedreptăţindu-şi supuşii fără 
îndurare. Însă viaţa tihnită îl plictisi pe Giamşid şi, într-o bună zi, îşi chemă 
vizirii şi le porunci să deschidă porţile zăvorâte. Îi venise poftă să iasă din 
oraş trecând prin ele. De fapt, dorea să vadă ce se ascunde în spatele lor. 

Vizirii, din prea adânc respect, căzură cu faţa la pământ şi încercară să- 
] abată pe Giamşid de la acest gând. 

— Ne jertfim pentru tine! Nu încălca obiceiurile înaintaşilor, nici un 
padişah n-a trecut vreodată prin acele porţi. Nu găsi de cuviinţă chiar tu, să 
nu respecţi datinile. 

— Hotărârea mea e nestrămutată, vorba mea e una şi să n-aveţi 
îndrăzneala să vă împotriviţi! Pregătiţi totul pentru vânătoare şi deschideţi 
porţile. 

Văzând că vorbele lor nu izbutiră să-l înduplece, vizirii deschiseră 
porţile şi padişahul ieşi prin ele. Dar înainte de a părăsi oraşul, îi scrise 
vizirului mâinii drepte că, dacă nu se va întoarce de la vânătoare peste 
patruzeci de zile, padişah să ajungă fratele său, Horşid. 

În prima zi, Giamşid şi vânătorii nu prinseră nimic şi deja se pregăteau 
să se întoarcă în oraş când, pe neaşteptate, văzură în depărtare o gazelă 


frumoasă şi zveltă. Padişahul porunci hăitaşilor s-o împresoare şi îi 
ameninţă că, dacă o lasă să scape, au s-o păţească rău. 

Vânătorii înconjurară gazela într-un cerc strâns. Sărmana de ea privi 
într-o parte, privi într-alta, toate drumurile erau închise. Oamenii erau unul 
lângă altul. Atunci, gazela sări chiar peste capul padişahului şi fugi. 

Padişahul zise: 

— De vreme ce gazela a sărit peste capul meu, eu însumi o voi prinde. 
Întoarceţi-vă, nimeni să nu meargă cu mine! 

Şi toţi cei ce-l însoțeau pe Giamşid se întoarseră în oraş, numai o slugă 
de-a lui, un negru, care-l slujea încă din copilărie, spuse: 

— Eu nu te părăsesc, te voi însoţi peste tot, dă-mi încuviințarea. 

— Bine, se învoi Giamşid. Rămâi cu mine. 

Aşa că padişahul şi sluga încălecară şi porniră ca vântul după gazelă. 

Goniră aşa multă vreme şi izbutiră să ajungă din urmă gazela, dar 
aceasta fugea mai departe şi, lângă un pârâu din câmpie, pieri cu totul din 
vedere, ca apa care intră în pământ. 

Căutară gazela, dar în zadar. 

— Hai să nu ne mai grăbim, să ne tragem sufletul, să vedem cum am 
ajuns aici şi ce loc este acesta! gândi padişahul cu glas tare. 

Descălecară, se aşezară pe malul pârâului şi se răcoriră cu apă rece. 
Împrejur, numai pustiu, nici o fiinţă nu se zărea. După ce se odihni puţin, 
Giamşid îi zise slugii: 

— Du-te şi ia traista să vedem ce găsim în ea de mâncare. 

Slujitorul negru luă de la şa traista cu de-ale gurii şi mâncară. După ce 
îşi potoliră foamea, poftiră să-şi astâmpere şi setea. Padişahul ar fi vrut să 
scoată din pârâu un pumn de apă când, dintr-odată, văzu o cupă de argint şi 
întinse mâna spre ea. 

Aproape atinse cupa când auzi un glas: „Piei de-aici!”. Şi cât ai clipi, 
din pârâiaş ieşi o fată, minunată precum raza de soare, care ţinea în mână un 
retevei. Îl lovi repede pe padişah pe umăr şi-i porunci: „Prefă-te în piatră!”. 
La fel făcu şi cu sluga. Giamşid şi negrul său se făcură de-îndată pietre şi se 
rostogoliră în apă. 

Se scurseră patruzeci de zile. Văzând locuitorii oraşului că padişahul 
Giamşid nu se mai întoarce, se înveşmântară în haine negre şi vestiră doliul, 
de parcă stăpânul lor pierise. Când trecură şi cele şapte zile de doliu, după 
cum poruncise Giamşid, fu numit padişah Horşid. 


[> 


Un an cârmui Horşid ţara în linişte şi pace apoi, peste încă un an, 
porunci să se deschidă porţile tainice şi să-i fie aduse straiele de vânătoare. 
Oricât îl rugară vizirii să nu iasă prin acele porţi, padişahul o ţinea cu 
încăpățânare una şi bună. 

—Să nu îndrăzniţi să vă împotriviţi! Eu trebuie să plec şi să ies din 
oraş numai prin acele porţi. 

De voie, de nevoie, îi aduseră padişahului straiele de vânătoare şi 
Horşid, cu câţiva vânători, părăsi oraşul. 

Şi porunci vizirului mâinii drepte ca, dacă el însuşi nu se întoarce 
acasă peste patruzeci de zile, să-l învestească padişah pe prinţul 
Mohammad. 

Străbătu Horşid o oarecare depărtare şi văzu şi el o gazelă de-l 
subjugă. 

— Încercuiţi gazela aceasta şi n-o lăsaţi să fugă. Celui care o scapă îi 
va cădea capul! strigă el. 

Oamenii încercuiră gazela, aceasta privi în dreapta, privi în stânga, 
toate drumurile închise. Atunci sări chiar peste capul padişahului şi, ca 
săgeata, o porni prin câmpie. 

Se gândi padişahul, apoi grăi: 

— Nimeni, în afară de mine, nu trebuie să ia urma acestei gazele. Eu 
însumi o voi prinde şi îi voi veni de hac. 

Horşid goni după gazelă şi numai un servitor al lui, tot un negru, 
fratele celui care plecase cu Giamşid, îl urmă. 

De dimineaţă până la amiază padişahul şi servitorul mânară caii în 
căutarea gazelei. Ajunseră la un pârâiaş unde aceasta, dintr-odată, nu se mai 
văzu, de parcă o înghiţise pământul. 

Necăjit şi obosit, Horşid se opri să se odihnească şi să chibzuiască ce 
ar putea să facă mai departe. 

Sluga priponi caii, întinse o pânză pe care aranjă mâncarea ce o aveau 
la ei. Mâncară şi vrură să-şi potolească setea. Se apropiară de pârâu şi acolo 
văzură în apă o cupă de argint. 

— De unde să fi apărut această cupă de argint? se întrebă mirată sluga. 

Horşid întinse mâna s-o apuce. Şi numai ce-o atinse, că răsună un glas: 
„Piei de-aici!”. Şi îndată se ivi o fată cu un retevei în mână. ÎL lovi pe 
Horşid pe umăr zicând: „Prefă-te în piatră!”. Întocmai făcu şi servitorului. 
Amândoi, şi padişahul, şi servitorul, se prefăcură în pietre şi se rostogoliră 
în pârâiaş. 


Supuşii lui Horşid aşteptară patruzeci de zile întoarcerea padişahului 
lor, apoi şapte zile ţinură doliu. După aceea îl învestiră ca padişah pe prinţul 
Mohammad, se apucară să bată monedă cu numele lui şi să se roage pentru 
el în moschee. 

Se scurse încă un an. Padişahul Mohammad, după pilda fraţilor săi, 
porunci să se aducă tot ce e de trebuinţă pentru vânătoare şi să se deschidă 
încă o dată porţile aducătoare de necazuri. Vizirii căzură iarăşi la pământ şi- 
] rugară fierbinte pe padişah să nu facă greşeala fraţilor săi. 

— Ne jertfim pentru tine, te rugăm să nu ieşi prin aceste porţi 
blestemate, ascultă sfaturile noastre bune! 

Însă padişahul rămase neclintit. 

— Vorbiţi zadarnic, fraţii mei s-au prăpădit plecând prin aceste porţi. 
Vreau să-i găsesc. lată de ce trebuie să plec după ei tot prin aceste porţi. 

Cu aceste cuvinte, Mohammad înmână celui mai însemnat vizir o 
hârtie pe care scria: „Dacă după patruzeci de zile nu mă întorc, tu vei fi 
padişah. lar eu, în apropierea locului unde voi muri sau voi dispărea, îmi 
voi înfige sabia în pământ. Acolo să mă căutaţi!”. 

Mohammad ieşi din oraş. 

Ca şi fraţilor săi, în curând îi apăru în faţa ochilor o gazelă. Alergă 
după ea şi n-o prinse. Nu peste mult, gazela se făcu nevăzută lângă un 
pârâiaş. Tot acolo, Mohammad descălecă, priponi calul de un copac, se 
spălă şi se răcori. Apoi se aşeză să se odihnească la umbră. Aţipi, ochii i se 
închiseră, însă mintea îi rămase trează. 

În acest timp, veniră în zbor trei porumbiţe şi se aşezară pe o creangă 
tocmai deasupra capului lui Mohammad. 

Şi zise o porumbiţă: 

— Surioară, ia priveşte în jos, oare îl ştii pe tânărul care doarme sub 
acest copac? 

— Nu, nu-l cunosc, îi răspunse a doua porumbiţă. 

— E feciorul padişahului Ahmad, zise prima porumbiţă. Padişahul 
Ahmad a avut trei feciori, Giamşid, Horşid şi Mohammad. Primii doi 
feciori nu au urmat porunca tatălui lor şi au ieşit prin porţile care fuseseră 
zăvorâte şi lipite cu lut. Amândoi au ajuns captivi ai fetei regelui Iskandar, 
pe numele ei Fereşte. Acum a venit rândul celui de-al treilea fecior, uite, 
acest tânăr. Că aşa se întâmplă întotdeauna când cineva nu-şi ascultă tatăl 
cum se cuvine, cade în capcană şi plăteşte pentru asta. 

A treia porumbiţă vorbi şi ea: 


— Eu mă gândesc că acest tânăr nu doarme şi ascultă ce vorbim. El 
trebuie să se ridice şi să bage trei pietre în buzunar. Apoi să se caţere în 
copac şi de acolo să azvârle o piatră în cupa de argint, care se vede, uite 
acolo. Când dinăuntrul ei se va auzi „Piei de-aici!”, din apă va ieşi o fată. 
Ea nu va vedea pe nimeni în jur aşa că va intra din nou în apă. Când tânărul 
va arunca în cupă cu a doua piatră, din cupă iarăşi se va auzi „Piei de-aici!”, 
din nou se va ivi fata şi iarăşi nu va vedea pe nimeni. Când a treia oară 
tânărul va azvârli cu piatra şi din cupă se va auzi „Piei de-aici!”, fata va ieşi 
iarăşi din apă. De data aceasta, ea se va mânia şi va lovi cu răutate cupa 
zicând : „Taci, nu mă amăgi!”. Îndată ce fata va dispărea, tânărul trebuie să 
coboare din copac şi să sape în pământ lângă pârâu astfel ca apa de sub 
cupă să se scurgă, iar ce rămâne în cupă trebuie să bea el. Sub cupă va găsi 
o uşă de bronz. El o va deschide şi va vedea o cărare care duce într-o 
peşteră lungă, la capătul căreia străluceşte o lumină vie. La ieşirea din 
capătul peşterii stă de strajă un negru. Tânărul trebuie să se apropie tiptil şi 
să-l omoare; atunci va putea merge mai departe şi va ajunge în grădina lui 
Fereşte. În partea dreaptă a grădinii se află un palat, iar în faţa palatului un 
tron din lemn de abanos împodobit cu smaralde şi mărgăritare. Pe acest tron 
doarme fata şi întreaga grădină este luminată de strălucirea frumuseţii sale. 
Ea este prințesa Fereşte. Fereşte are şapte cosiţe, iar tronul are şapte 
picioare. Tânărul trebuie să lege fiecare cosiţă a lui Fereşte de câte un picior 
al tronului, apoi să scoată un pumnal şi să i-l pună fetei pe piept. Când se 
trezeşte, fata îl va întreba: „Hei, tinere, cine te-a adus aici, cine ţi-a arătat 
drumul?”. La asta trebuie răspuns aşa: „Cine ne-a făcut şi pe mine, şi pe 
tine, tot acela mi-a arătat şi drumul”. Tânărul se va îndrăgosti, dar el nu 
trebuie să vorbească nechibzuit. Se cuvine să spună: „Iu, mi se pare, mi-ai 
fermecat fraţii, i-ai prefăcut în pietre şi am venit să-i salvez!”. Când Fereşte 
va spune: „Bine, dacă vei lua pumnalul de la pieptul meu, eu îi voi scăpa de 
farmece pe fraţii tăi şi am să fiu nevasta ta!”. Dar nu se cade s-o crezi până 
nu se jură pe mamă şi pe tată că va face întocmai. Dacă tânărul îi ia 
pumnalul de la piept fără să audă jurământul ei, atunci el va avea soarta 
fraţilor săi, adică Fereşte îl va preface în piatră. Numai dacă tânărul o 
omoară, atunci scapă şi el, scapă şi fraţii lui. Bine ar fi ca acum să se afle 
treaz, să audă vorbele mele şi, precum am zis, să-şi împlinească telul. 

Padişahul Mohammad deschise ochii, porumbiţele zburară, dar nu 
înainte ca a treia porumbiţă să grăiască: 


— Hei, fecior de om, ai fi îndurat încă multe, dar ai auzit de la mine 
cum poţi să-ţi îndeplineşti dorinţa. Drum bun! 

Aşadar, padişahul Mohammad făcu întocmai cum îl sfătuiră 
porumbiţele şi, când se află în faţa lui Fereşte, îi legă cele şapte cosiţele de 
cele şapte picioare ale tronului, aşeză pumnalul pe pieptul ei şi aşteptă să se 
trezească. 

De-abia deschizând ochii, fata întrebă: 

— Cine ţi-a arătat drumul până aici? 

— Creatorul mi-a arătat drumul! 

— Bine. Cu ce scop ai venit, ce-ţi trebuie? 

— Tu i-ai prefăcut în pietre pe cei doi fraţi ai mei. Şi asta prin 
vrăjitorie. Am venit să-i scap. 

— Prea bine, am să-i eliberez, dar ia de la pieptul meu pumnalul. Îi voi 
face iarăşi oameni, le voi da drumul şi am să mă mărit cu tine. 

— Dacă spui adevărul, zise Mohammad, atunci jură-te pe mama şi pe 
tatăl tău. 

Fereşte se jură şi Mohammad ascunse pumnalul. Însă în vremea 
aceasta, Mohammad deja se îndrăgostise de Fereşte aşa de tare încât uitase 
cu totul de fraţii săi. Fereşte nu-l înşelă, ajunse nevasta lui, întocmai cum 
făgăduise. 

Şi mult timp o duseră bine în grădina aceea, fericiţi, uitând de toate 
până când, într-o zi, un condur zbură din piciorul lui Fereşte de-a dreptul în 
pârâu. 

Apa duse condurul pe pârâu la vale şi de acolo nimeri într-un râu care-l 
duse până în ţara Mesrl. Acolo condurul se pomeni într-un lac pe malul 
căruia se afla un palat cu o grădină mare. Tot atunci, prinţul Abdallah, 
feciorul padişahului din Mesr, care trăia în acest palat, stătea pe malul 
lacului. El pescui din apă condurul, se uită la el şi strigă: „M-am îndrăgostit 
de stăpâna acestei încălțări. Fără îndoială că este o fată frumoasă, chipeşă, 
înaltă!”. 

Prinţul Abdallah se întoarse la palat şi se aşternu pe bocit. Plângea în 
hohote. Nu mai mânca, nu mai dormea, nu-şi mai găsea locul şi striga 
necontenit: „O vreau de nevastă pe stăpâna condurului!”. 

Slujitorii îi aduseră la cunoştinţă padişahului Mesrului că prinţul 
Abdallah se îndrăgostise şi că-şi pierduse minţile, că se îmbolnăvise şi ei nu 
mai ştiau cum să-l ajute. 

Padişahul îşi chemă vizirii şi le grăi: 


— Nu e altă scăpare decât să se găsească stăpâna condurului. 
Îndreptaţi-vă încotro poftiţi, aflaţi-o şi aduceţi-o prinţului Abdallah. 

lar prinţul Abdallah plângea fără încetare. Veniră prietenii să afle 
pricina pentru care îşi pierduse liniştea. Prinţul arătă prietenilor condurul şi 
le zise: 

— Nu mă liniştesc până când n-o văd pe cea care a purtat acest condur. 

— Dar de unde l-ai luat? întrebară prietenii. 

— Stăteam pe malul lacului, pe partea cealaltă a grădinii şi valurile au 
împins condurul drept spre mine. 

Vizirii se adunară la sfat şi hotărâră să afle mai întâi de unde venea apa 
ce curgea în lac. Citiră câteva cărţi din scoarță în scoarță, îi întrebară pe cei 
bătrâni, se duseră să caute în toate părţile. Două sute de călăreţi se 
răspândiră în toate ţinuturile din jur, aproape sau mai departe, ca să afle de 
unde curge apa în lac. Până la urmă aflară că apa este adusă de râul al cărui 
izvor se găseşte în grădina prinţesei Fereşte, fata padişahului Iskandar. Iar 
din Mesr până la palatul ei e un drum ce poate fi străbătut într-un an întreg 
de zile. 

— Trebuie să găsim calea de a străbate drumul de un an într-o singură 
Zi, zise mai-marele vizirilor. 

— Fără farmece nu te descurci, trebuie să îi căutăm pe toţi vrăjitorii, îl 
sfătuiră vizirii. 

Unul din ei mai zise: 

— Eu ştiu o bătrână foarte iscusită, o vrăjitoare renumită. Cu 
farmecele ei o scoatem repede la capăt. 

— Bine, prea bine, se bucură mai-marele vizirilor, aduceţi-o aici pe 
bătrână. 

Vizirul aduse bătrâna. Mai-marele vizirilor îi dădu un cufăr fermecat şi 
zise: 

— Ascultă ce-ţi spun, bătrâno! Cufărul acesta are, iată, trei mânere. 
Dacă-l răsuceşti pe cel din dreapta, cufărul se ridică în văzduh, dacă îl 
răsuceşti pe cel din stânga, coboară, iar cu ajutorul celui de-al treilea mâner 
tu vei putea zbura în orice parte pofteşti. 

Vrăjitoarea luă cufărul, răsuci mânerul din dreapta şi, când prinse a 
zbura, începu să privească cu atenţie, de sus, încotro se întinde râul, unde îi 
este izvorul. Zbură de-a lungul râului, care repede se îngustă şi ajunse 
pârâu. lar pârâul curgea din grădina lui Fereşte. 


Bătrâna răsuci mânerul stâng, ieşi din cufăr, găsi portita grădinii şi 
bătu. 

— Cine bate acolo? întrebă Fereşte. 

— Sufletul meu, sunt o bătrână străină de aceste locuri, m-am rătăcit. 
Merg să mă închin la locurile sfinte, nu ştiu drumul, lasă-mă să-mi trag 
sufletul un ceas-două în grădina ta! 

— O bătrână a pornit-o în pelerinaj, îi zise Fereşte lui Mohammad, şi 
s-a abătut din drum, vrea să se odihnească un ceas-două. Hai să-i îngăduim. 

Fereşte zise vorbele acestea şi o lăsă pe bătrână să intre. 

În timpul acela, Mohammad şi Fereşte tocmai mâncau, aşa că o poftiră 
să mănânce şi pe cea picată în ospeţie. 

— la şi mănâncă, mătuşică, numai că nu ştiu dacă-ţi place prânzul 
nostru. 

Bătrâna se aşeză în cel mai îndepărtat colţ al grădinii şi mâncă. Când 
termină, fugi repede la bucătărie şi spălă vasele. Veni şi Fereşte la bucătărie 
şi ce văzu: bătrâna spălase tot ce se găsea acolo, curăţase peste tot şi 
măturase pe jos. 

Fereşte zise: 

— De ce te osteneşti, mătuşică? Doar eşti obosită, odihneşte-te! 

— Eu am obosit de atâta trândăvie, draga mea. Dacă îmi îngădui, 
rămân aici două-trei zile, te ajut prin casă şi osteneala se duce, parcă se ia 
cu mâna. Mă mai uit primprejur şi apoi o iau din loc. 

— Rămâi, măicuţă, voi fi bucuroasă, tot timpul îl rog pe Cel de Sus să 
trimită pe cineva aici, că altfel n-am cu cine schimba o vorbă. Rămâi la noi 
două-trei zile, să te odihneşti cât de cât. 

Mulțumită, bătrâna rămase în grădină la Fereşte. Noaptea, Mohammad 
se duse la Fereşte şi întrebă: 

— Ai spus că bătrâna zăboveşte aici numai un ceas-două, de ce a 
rămas să înnopteze? 

— Îngăduinţa a fost de la mine, răspunse Fereşte. De vreme ce nu avea 
unde înnopta, ca omul pribeag, ea fiind străină de aceste locuri şi neavând 
alt adăpost. De aceea i-am spus să rămână. Eu sunt singură aici, voi avea cu 
cine sta de vorbă şi, pe deasupra, mă va ajuta şi prin casă. 

— Dacă aşa vrei, să rămână. Dar mi-e teamă de ea că are ochi răi, care 
deoache. Presimt că doreşte pe mine să mă omoare, iar pe tine să te fure. 

— Doamne fereşte, ce-ţi trece prin minte! Numai că tu nu eşti un 
ţânţar ca bătrâna să te poată omorî aşa de uşor, iar eu nu sunt un copil ca să 


mă poată fura! 

Peste câteva zile, bătrâna aflase toate cărările, toate cotloanele grădinii, 
de parcă îşi petrecuse aici toţi anii vieţii. 

Într-o zi, Fereşte îi spuse bătrânei că vrea să se ducă să se scalde şi o 
rugă să pregătească prânzul până se întoarce. 

—Am înţeles, voi face întocmai, lumina ochilor mei, răspunse bătrâna, 
am să pregătesc cum ai poruncit. 

Aşa că intră în bucătărie, găti, apoi întinse în grădină un covor, puse pe 
el perne, aranjă totul pentru odihna lui Fereşte şi Mohammad. lar în 
bucatele gătite, presără prafuri de adormit. 

Mohammad şi Fereşte se aşezară să mănânce şi nici nu izbutiră bine să 
înghită prima bucată, că se şi prăbuşiră fără simţiri. 

Bătrâna aduse un cuţit de la bucătărie, îi tăie gâtul lui Mohammad de 
la o ureche la cealaltă, apoi o luă pe Fereşte, care era lungită tot fără simţiri, 
o vâri în cufărul fermecat şi zbură spre Mesr. 

Astfel ajunse Fereşte captiva padişahului din Mesr, iar trupul lui 
Mohammad rămase întins în grădină. 

Să vedem ce făcea în acest răstimp mai-marele vizirilor. 

El aştepta cu răbdare trecerea celor patruzeci de zile, dar, 
nemaisperând la întoarcerea lui Mohammad, îşi zise: „Toţi cei trei feciori ai 
padişahului mi-au fost apropiaţi precum copiii mei. Eu sunt dator să 
pornesc şi să-i caut. Îi găsesc sau mor căutându-i!”. 

Mai-marele vizirilor lăsă în loc pe feciorul său şi, sărind pe cal, ieşi din 
oraş pe aceleaşi porţi tainice. Merse înainte pe urme de copite de cal şi 
ajunse la un pârâu. Acolo urmele se pierdură. Uitându-se cu luare-aminte 
zări chiar lângă apă sabia lui Mohammad înfiptă în pământ. 

El luă sabia şi băgă de seamă că pe mâner erau următoarele cuvinte 
scrise de Mohammad: „Mai-mare al vizirilor, sub această cupă se află o uşă, 
deschide-o şi coboară, apoi mergi prin trecătoare şi ajungi la mine”. Mai- 
marele vizirilor îl pomeni pe Allah, coborî şi străbătu trecătoarea lungă din 
capătul căreia răzbătea lumina. Se pomeni într-o grădină şi acolo văzu 
trupul lui Mohammad prăvălit. Capul era alături, din gât curgea sânge, 
părea că fuse omorât nu de mult. 

„Of, de-aş fi ajuns cu o clipă mai devreme, sărmanul Mohammad n-ar 
fi fost omorât”, se gândi mai-marele vizirilor. Se aşeză lângă trupul lui 
Mohammad. Dintr-odată văzu cum trei porumbiţe se aşază pe un copac şi 
încep să vorbească. 


Una dintre ele o întrebă pe alta: 

— Tu îl recunoşti pe acest tânăr? 

— Nu, nu-l cunosc de fel, răspunse cealaltă. 

— Este padişahul Mohammad, fratele padişahului Giamşid şi al 
padişahului Horşid, cel căruia i-am arătat noi drumul. El a ajuns la această 
grădină şi s-a însurat cu fata padişahului Iskandar. Însă bătrâna vrăjitoare 
vicleană l-a omorât şi a furat-o pe soaţa lui, pe nume Fereşte, zise prima 
porumbiţă. 

A treia porumbiţă zise şi ea: 

— Să fi fost acum careva dintre oameni, ar fi aflat de la mine că prin 
rădăcinile şi crengile acestui copac nu curge apă, ci untdelemnul prorocului 
Soleyman. Dacă rupi frunze din copac şi le pisezi, faci din ele o alifie. 
Trebuie doar să ungi capul lui Mohammad cu această alifie şi el îndată se 
însufleţeşte. Numai că trebuie aşezat capul la trup aşa cum se cuvine, unde 
îi este locul, şi totodată să te rogi prorocului Soleyman. lar dacă smulgi din 
acest copac coajă şi-i înfăşori cu ea picioarele, atunci un drum de un an 
poate fi străbătut într-o singură zi. 

Auzind aceste vorbe, mai-marele vizirilor sări din loc într-o clipită. 
Porumbiţele zburară, numai una, în cele din urmă, strigă: 

— În zadar te-ai grăbit, omule! Dacă ai fi avut puţină răbdare, ai fi 
aflat de la mine cât de lesne este să-ţi îndeplineşti treaba! 

Mai-marele vizirilor se căţără în copac, strânse frunze, le zdrobi şi le 
amestecă până se făcură un aluat gros şi cu el lipi capul de trupul lui 
Mohammad. Apoi, îşi îndreptă faţa spre keble şi rosti: „O, Doamne, în 
numele celor o sută douăzeci şi patru de mii de proroci, în numele 
prorocului Soleyman, însufleţeşte-l pe padişahul Mohammad!”. Şi se mai 
rugă de două ori prorocului Soleyman. 

Nici nu izbuti să termine rugăciunea că Mohammad se ridică, strănută 
de trei ori şi se aşeză. Îl văzu pe mai-marele vizirilor şi întrebă cu bucurie: 

— Hei, tăicuţă, tu mi-ai înapoiat viaţa? 

— Da, fiule! Dacă aş fi ajuns aici puţin mai devreme n-ai mai fi fost 
ucis. 

— Cum ai găsit drumul pân-aici? îl descusu Mohammad. 

— Azi e a patruzecea zi de când ai plecat din oraş şi eu m-am jurat să 
ies prin aceleaşi porți şi să te găsesc pe tine, să-i găsesc şi pe fraţii tăi sau să 
mor asemenea vouă. Am mers, am mers, până m-am aflat la un pârâu unde 
am găsit sabia ta înfiptă în pământ. Şi ţi-am citit porunca de pe mânerul 


sabiei. Am deschis uşa, am răzbit aici şi te-am găsit răpus. De durere m-am 
aruncat la pământ, însă atunci au venit nişte porumbiţe. Ele au vorbit despre 
tine şi de la ele am aflat cum să te însufleţesc. Am îndeplinit degrabă cele 
auzite şi, slavă Domnului, alifia prorocului Soleyman te-a însufleţit! Iar 
acum povesteşte-mi istoria ta, cum de eşti aici şi cine te-a ucis, că nimeni n- 
a văzut. 

— Cum s-ajung aici, pe meleagul lui Fereşte, eu am aflat de la 
porumbiţele ce erau aşezate pe copacul de lângă pârâu. Fereşte ajunsese 
nevasta mea, eu am început să trăiesc în aceste locuri şi aici se rătăcise o 
bătrână. Pare-se că ea m-a omorât şi a furat-o pe Fereşte. Noi trebuie s-o 
găsim, căci fără Fereşte eu am să mor! 

— Bine, se învoi mai-marele vizirilor. Acum cojim scoarță de pe 
copac, o legăm de picioare şi pornim la drum. Străbatem atâta drum într-o 
zi Cât într-un an şi o găsim pe Fereşte a ta. 

Mai-marele vizirilor şi Mohammad îşi legară scoarţa la picioare şi, ca 
vântul, o luară din loc peste munţi şi văi, trecători şi pustiuri. Goniră de-a 
lungul pârâului care izvora din grădină, de-a lungul râului în care acesta se 
vărsa, până ajunseră sub zidurile oraşului unde se afla captivă Fereşte. 

Mohammad şi mai-marele vizirilor se uitară prin preajmă şi, spre 
bucuria lor, întâlniră o slugă, smeadă la piele, cu un urcior în mână, care se 
grăbea după apă. 

Mohammad îl chemă la el: 

— Vino şi spune, pentru cine cari apă? 

— Spun, stăpâne, însă nu mai zice nimănui. Duc urciorul cu apă 
atotputernicei bătrâne vrăjitoare. Ea are putinţa să facă tot ce pofteşte. Dacă 
doreşte, poate sfărâma mâna unui om în bucățele, fără să-l atingă. 

— E ginn? sau peri această bătrână. Cel născut din om nu e în stare de 
aşa ceva! 

— Nu ştiu, răspunse sluga, dar mă gândesc că totuşi e om. 

Mai-marele vizirilor îi făcu semn lui Mohammad să tacă şi, fără să 
bage sluga de seamă, întrebă în şoaptă: 

— N-ai nimic de-al lui Fereşte la tine? 

— Am un inel. Fereşte mi l-a dat. Uite-l, e pe deget, răspunse 
Mohammad cu voce scăzută. 

Mai-marele vizirilor luă inelul de la Mohammad şi zise slugii cu pielea 
neagră: 

— la dă-mi şi mie să beau, m-a biruit setea! 


Apucă urciorul şi, pe-ascuns, aruncă inelul înăuntru. Sluga nu observă 
nimic, umplu din nou urciorul şi-l duse acasă. Se întâmplă însă ca pe drum 
să-i iasă înainte Fereşte. Fata apucă şi ea urciorul şi auzi că în el sună ceva. 
Vărsă apa şi din urcior căzu inelul pe care i-l dăruise lui Mohammad. 
Fereşte se pierdu cu firea, dar chemă sluga şi întrebă: 

— Pe cine ai văzut la malul lacului? 

Sluga tremură ca frunza de salcie şi îngână: 

— Pe nimeni, nimeni n-a fost acolo. 

Fereşte se răsti la el: 

— Ticălosule, îndată te tai în bucăţi, spune adevărul, cine era pe mal, 
cui i-ai dat urciorul în mână? 

— Un bătrân şi un tânăr, am dat nas în nas cu ei la malul lacului. 
Bătrânul mi-a luat urciorul, a băut o înghiţitură de apă şi atât. 

— Prea bine, zise Fereşte şi se grăbi spre malul lacului, acolo unde 
sluga întâlnise străinii. 

Fereşte şi Mohammad se îmbrăţişară cu bucurie. 

— Nu m-ai crezut, scumpo, zise Mohammad mângâind-o pe Fereşte, 
dar s-a dovedit că am avut dreptate. Ţi-am spus că bătrâna aceea are ochi 
răi, care deoache. Şi uite că ea m-a omorât, iar pe tine te-a răpit. la 
povesteşte, cum ai ajuns aici? 

— Când bătrâna m-a purtat în acest loc eram lipsită de simţiri. Mai 
târziu mi-a zis că te-a omorât, iar pe mine m-a adus să mă mărite cu feciorul 
padişahului din Mesr. Am trimis vorbă feciorului padişahului că mă 
învoiesc să-i fiu nevastă, dar cum bărbatul meu a fost omorât, trebuie ca 
patru luni şi zece zile să fiu în doliu, iar după patru luni şi zece zile mă 
mărit cu el. Feciorul padişahului din Mesr a răspuns că nu poate îndura 
patru luni şi zece zile. Atunci eu l-am încredinţat că dacă nu va răbda, îmi 
iau viaţa. Acum, ziua şi noaptea, mă rog Celui de Sus să mă scape de aici. 
A auzit până la urmă rugile mele, te-a ajutat pe tine să mă găseşti. lar acum 
povesteşte-mi cum ai reînviat tu şi cum de-ai făcut într-o zi drumul care se 
străbate într-un an? 

Mohammad îi povesti tot ce se întâmplase cu el: cum îl salvase mai- 
marele vizirilor şi cum scoarţa copacului îl ajutase să răzbească până aici 
într-o singură zi. 

— Mulţumesc Celui de Sus că tu ai rămas în viaţă şi ne-am întâlnit, 
mărturisi Fereşte. Acum nu avem de ce ne teme, voi aranja eu totul. 


— Nu văd scăpare, zise mai-marele vizirilor. Padişahul Mesrului are o 
oaste nemaipomenită, supuşii lui n-au număr. Oare vom izbuti să te scoatem 
din mâinile lui? 

— Nu vă fie teamă de nimic, îi încredinţă Fereşte. Singură sunt în stare 
să nimicesc toată oastea şi pe toţi supuşii padişahului din Mesr. Voi trebuie 
să mă ajutaţi cu un singur lucru şi peste o zi vom scăpa de aici. 

Mai-marele vizirilor o descusu: 

— Dar cu ce să te ajutăm? 

— Întoarceţi-vă pe acelaşi drum pe care aţi venit aici. În fundul 
grădinii mele se află un grajd, cheia lui o găsiţi deasupra uşii. Luaţi cheia şi 
deschideţi. În grajd sunt priponiţi doi cai. Unul va încerca să vă lovească, va 
azvârli cu copitele, însă voi juraţi-vă că aţi venit să-i aduceţi la mine şi 
îndată se vor linişti. Tot acolo veţi găsi un retevei. Luaţi-l cu voi, încălecaţi 
şi într-un ceas ajungeţi aici. 

— Dar să aducem chivăre şi cămăşi de zale? întrebă Mohammad. 

— Nu trebuie. Încălecaţi doar şi veniţi. Reteveiul va schimba totul, va 
îndeplini întocmai ce îi poruncim. 

Mohammad cu mai-marele vizirilor îşi luară rămas-bun de la Fereşte şi 
se înapoiară, neoprindu-se nici cât să-şi tragă sufletul. În grădină găsiră 
grajdul, scoaseră caii, luară reteveiul şi în curând ajunseră iarăşi în Mesr. 

Fereşte îi aştepta lângă lac. Pe Mohammad şi pe mai-marele vizirilor îi 
lăsă pe mal şi, singură, se întoarse la palat. Acolo, umplu o traistă cu 
nestematele pe care i le dăruise prinţul Abdallah şi trimise să-l vestească: 
„Hei, nelegiuitule, mi-ai omorât bărbatul, pe mine m-ai furat, însă eu nu 
sunt atât de crudă cum eşti tu, nu stau să te bat, nici să te omor. Rămâi cu 
bine, eu mă întorc acasă!”. 

Prinţul Abdallah se duse grăbit la tatăl său şi povesti ce îi vestise 
Fereşte. Padişahul Mesrului porunci îndată să pornească oştirea s-o ajungă 
pe Fereşte şi s-o prindă. Oştirea padişahului sosi atunci când Fereşte deja 
încălecase un cal, iar Mohammad şi mai-marele vizirilor pe celălalt. 

Căpeteniile oştirii padişahului le ieşiră înainte şi le ţinură drumul. 

— Cine v-a îngăduit s-o luaţi pe Fereşte din Mesr? întrebă unul dintre 
oşteni. 

Dar Fereşte atinse umărul acestuia cu reteveiul şi strigă: 

— În numele prorocului Soleyman, poruncesc acestei oştiri să 
împietrească mai jos de şale! 

Şi îndată, toţi cei din oştire împietriră pe jumătate. 


Câţiva oameni, care se aflau pe-aproape, fugiră la padişahul Mesrului 
cu această veste nemaiauzită. Însuşi padişahul porni pe urmele lui Fereşte 
cu o altă oştire. Când ajunse, întrebă ameninţător: 

— Hei, Fereşte, cine ţi-a dat învoirea să părăseşti Mesrul? 

Fereşte ridică reteveiul, îl lăsă pe umărul padişahului şi grăi ca 
răspuns: 

— În numele prorocului Soleyman, fie ca padişahul Mesrului şi toţi 
care au venit aici împreună cu el să împietrească mai jos de şale! 

Padişahul şi toţi oştenii lui împietriră pe jumătate. 

Iar prinţesa Fereşte spuse padişahului: 

— Eu nu sunt cu nimic vinovată faţă de tine, tu însuţi ţi-ai pricinuit 
această nenorocire. Până la moarte vei rămâne aşa cum eşti, jumătate 
împietrit. 

Cu aceste vorbe, Fereşte struni frâul calului pregătindu-se să pornească 
în galop. Însă padişahul Mesrului strigă cerând îndurare. Dacă ea pleca, el 
avea să rămână pe jumătate împietrit până la sfârşitul zilelor şi nimeni 
altcineva nu-l mai putea scăpa. 

Nefericitul padişah plângea în hohote, gemea, se ruga de Fereşte să le 
înapoieze lui şi oştenilor săi vechea înfăţişare, să-i scoată de sub farmece, 
făgăduind că nu-i va urmări. 

— Dacă alergăm după tine, atunci să ne loveşti cu reteveiul şi să 
împietrim din cap până în picioare! strigă el. 

— Ei, padişah al Mesrului, îi zise Fereşte, mă jur Creatorului care ne-a 
făcut, pe mine şi pe tine şi întreaga lume, dacă vei avea îndrăzneala să vii 
după mine, pe toţi vă împietresc! Eu vă scap de farmece, dar numaidecât să 
vă întoarceţi acasă! 

Padişahul Mesrului îşi dădu cuvântul că nu-i vor lua urma şi ea îi 
scoase de sub puterea farmecelor. Şi iarăşi se făcură teferi toţi, întocmai ca 
înainte şi se întoarseră în oraşul lor. 

Fereşte, Mohammad şi mai-marele vizirilor mânară caii şi curând 
ajunseră în grădina deja ştiută de noi. Acolo, mai-marele vizirilor se închină 
şi întrebă dacă nu cumva Fereşte îi împietrise şi pe padişahul Horşid şi pe 
padişahul Giamşid. 

— Ba da, recunoscu Fereşte. 

— Atunci drept răsplată pentru toate stăruinţele şi ostenelile mele, te 
rog să-i scoţi şi pe ei de sub puterea farmecelor, ceru el cu respect. 


Fereşte se duse la malul pârâului. Acolo lovi cu reteveiul pietrele şi 
zise: 

— În numele prorocului Soleyman, vă poruncesc să ajungeţi din nou 
precum aţi fost odinioară! 

Padişahul Horşid, padişahul Giamşid şi amândouă slugile, câteşipatru, 
îşi recăpătară înfăţişarea de oameni vii şi porniră spre oraşul lor împreună 
cu mai-marele vizirilor, cu Mohammad şi cu Fereşte. 

Şapte zile şi şapte nopţi sărbătoriră locuitorii împărăției întoarcerea lor. 

Iar ei trăiră îndelung, în bunăstare. Din an în an, viaţa lor a fost mai 
minunată. 


. Denumirea arabă a Egiptului, uneori a oraşului Cairo. 


IN Ie 


. Duh al deşertului. 


Trandafirul înflorit 


A fost odată ca niciodată un negustor care avea bani mulţi şi multă avere. 


Şi, fiindcă era drept şi cinstit, care cum avea bani sau lucruri scumpe ce nu 
puteau fi ţinute în casă i le dădea lui spre păstrare. Dar iată că, într-o bună 
dimineaţă, când se trezi din somn, auzi că i se strigă: 

— Ce stai? Prăvălia şi magaziile ţi-au luat foc şi flăcările ţi-au înghiţit 
tot ce se afla acolo. 

Se supără peste poate, dar supărarea n-o vădi şi celor din jur. Seara, 
când făcu socoteala pagubelor, înţelese că tot ceea ce-i mai rămăsese 
ajungea doar pentru a le înapoia oamenilor banii. Trimise deci trei-patru 
crainici să vestească prin mahalale şi în bazar ca toţi care aveau îndreptăţire, 
să vină să fie despăgubiţi. Câţiva cunoscuţi îi ziseră: 

— De ce faci una ca asta? Lumea ştie că ai pierdut tot, niciodată nu va 
îndrăzni cineva să vină cu pretenţii. 

— Nu se poate altfel, nu, nu se poate! răspunse negustorul. Se cuvine 
să le înapoiez oamenilor ceea ce le datorez. 

Şi veniră oamenii şi-l întrebară: 

— Hei, negustorule! Oare nu ţi-au ars lucrurile, nu s-au prăpădit? 

— E adevărat, dar banii daţi spre păstrare sunt la locul lor. 

Se bucurară oamenii şi-şi primiră banii. Negustorul făcu asta până în 
ziua când trebui să-şi vândă casa şi toate lucrurile din casă pentru a plăti şi 
ultimul ban datorat. Nu-i mai rămăsese nimic. Bietul ajunsese în aşa hal, că 
nici în oraşul lui nu-şi mai găsi adăpost. Plecă aşadar şi îşi încropi un bordei 
printre dărâmături, într-un loc unde nu se afla nici apă, nici sat, nici suflet 
de dreptcredincios. În afară de lătrat de câine şi urlet de şacal, nu se auzea 
în jur nimic. 

Nu numai prietenii sau cunoştinţele, dar nici măcar rudele nu veniră 
să-l vadă şi să-l întrebe de sănătate. Nici sora nevesti-sii, care-şi făcuse 


veacul în casa lui, nu îşi mai amintea de el. Niciodată nu spunea: „Am o 
soră, un cumnat, sunt şi ei oameni, măcar că au sărăcit!”. 

Atâta vreme cât fuseseră bogaţi, Allah nu le ascultase ruga de a le da 
un moştenitor, iar acum, când ajunseseră la sapă de lemn, aşteptau un copil. 
Trecu vremea şi când o ajunseră durerile facerii, femeia îşi strigă bărbatul 
Şi-i zise: 

— Mi se pare că am să nasc în noaptea asta. Fă rost cu orice preţ de un 
fir de untdelemn, să avem ce turna în lampă. Cel puţin să putem vedea. 

— Untdelemnul costă bani. Unde să mă duc în puterea nopţii să cer 
bani de untdelemn? O, Allah, oare copilul acesta trebuia să se nască tocmai 
acum? 

— Sunt gata să mă jertfesc pentru Allah, dar prea e îndărătnic! se 
supără şi nevasta. Când ne mergea bine, nu ne-a dat urmaş, iar acum când, 
vai, nu mai avem nimic, ni-l dă. Scoală şi du-te. Că doar se zice: „De la tine 
sârguinţa, de la Allah ajutorul!”. Poate s-o ivi o lumină şi-n viaţa noastră. 

Bărbatul plecă spre oraş, dar, pierzându-se cu firea, nu mai ştiu ce să 
facă. Acolo, se aşeză lângă un zid, puse capul pe o piatră şi se gândi la 
soarta lui şi se tot gândi până îl fură somnul. 

Văzând că bărbatul nu-i se mai vine şi că durerile îi sunt din ce în ce 
mai mari, nevasta îşi puse mâna pe inimă şi începu să se plimbe prin bordei 
plângând şi văitându-se: 

— Vai mie, ce nenorocire! Ce mă voi face oare, singură printre 
dărâmături? Ce mă voi face? 

Şi iată că, pe neaşteptate, patru femei, cu feţele ca zăpada de albe, 
intrară în bordei ţinând fiecare câte o lampă aprinsă în mână. 

— Nu te întrista că eşti singură, spuseră femeile, noi suntem vecinele 
tale. Spune-ne doar şi-ţi vom îndeplini toate dorinţele! 

Femeia se bucură. Cele patru vecine o puseră pe cărămizi, îi luară 
copilul, îl spălară, îl înfăşară şi-l aşezară lângă ea. Venise pe lume o fetiţă ca 
raza de soare ce-i spune lunii: „Câtă vreme sunt eu aici, nu-i nevoie să mai 
răsari şi tu!”. Când îşi isprăviră treaba, femeile grăiră: 

— Acum plecăm şi fiecare dintre noi îi va face fetiţei câte un dar. 

Cea dintâi spuse: 

— De câte ori va râde, trandafiri înfloriţi să-i iasă din gură! 

A doua spuse: 

— De câte ori va plânge, să-i curgă din ochi mărgăritare! 

A treia spuse: 


— Noapte de noapte să găsească sub cap o pungă cu o sută de aşrafi?! 

A patra spuse: 

— Când va păşi, cărămidă de aur să se facă sub piciorul ei drept, iar 
sub cel stâng, cărămidă de argint! 

Grăind aşa, îşi luară rămas-bun şi plecară. Şi nimeni n-a priceput nici 
până în ziua de azi de unde au venit şi încotro au plecat... 

Acum, ascultați ce-a păţit negustorul. 

În visul lui se făcea că cineva îi spune: „Destul! Ridică-te şi du-te 
acasă. Nevasta ta are tot ce-i trebuie şi a adus pe lume o fetiţă minunată”. 
Negustorul se înveseli şi se întoarse la bordeiul lui. Îşi găsi nevasta liniştită 
şi îndestulată şi văzu că-i născuse o fetiţă frumoasă ca o rază de lună. Se 
bucură, şi întrebă: 

— Spune, ce s-a întâmplat? 

Nevasta îi povesti totul de-a fir-a-păr. 

— Ce păcat că m-ai trimis de acasă! Să fi fost aici, le-aş fi văzut şi eu. 

Dormiră liniştiţi şi fericiţi, iar dimineaţa, când ridicară fetiţa, îi găsiră 
sub cap o pungă cu o sută de aşrafi. Se bucurară că, slavă lui Allah, 
prezicerea celei de-a treia femei se adeverise. Negustorul luă punga şi 
numără. Într-adevăr, o sută de aşrafi. Tot în acest timp, fetiţa începu să 
plângă şi-i ţâşneau din ochi mărgăritare. Femeia se apropie de ea s-o 
liniştească, dar bărbatul o opri: 

— Las-o să plângă că nu-i nici o nenorocire! Plânsul îi întăreşte 
pieptul şi ficatul. 

Apoi luă o parte din bani şi plecă la bazar să cumpere ce aveau nevoie. 
lar după câteva zile, când mai strânse aşrafi, cumpără în oraş o casă 
zdravănă, cu toate cele de trebuinţă. Şi începu să-şi ducă zilele din nou ca 
mai înainte. 

Neamurile şi prietenii care-l uitaseră îl înconjurară iarăşi. Sora 
nevestei, cea care-l părăsise la nenorocire şi care, când venea vorba de ei, 
spunea peste tot: „De fapt, nu-s sora nevesti-sii, ci o rudă îndepărtată”, se 
lăuda acum pe unde putea: „Nevasta negustorului e sora mea!”. Aşa că veni 
la ei şi, fără ruşine, stărui: 

— Surioară, mă rog lui Allah să mă jertfesc pentru tine! Zi şi noapte 
m-am gândit la voi, dar ce să fac, dacă n-aveam cum să te ajut! Nici apă nu 
puteam înghiţi gândindu-mă la nenorocirea în care te aflai! 

Zi şi noapte o tinu tot aşa, zi şi noapte venea în casa lor, doar-doar o 
pricepe ce făcuseră de trăiau iar în îndestulare şi fericire. Până la urmă, o 


rugă pe soră-sa să-i spună cum izbutiseră să se îmbogăţească şi femeia îi 
povesti ce i se întâmplase. Când auzi toată tărăşenia, fu cât pe ce să 
plesnească de pizmă. Dar se mulţumi să râdă cu făţărnicie: 

— Slavă lui Allah, trebuia să se întâmple asta că, după fiece 
nenorocire, vine la rând şi o bucurie. 

Apoi, se duse în odaia fetiţei şi, văzând-o, se minună: „Vai, ce copil! 
Când râde, îi ies din gură trandafiri înfloriţi, când plânge, îi curg din ochi 
mărgăritare, iar sub picioare, i se iveşte o cărămidă de aur şi una de argint!”. 

De atâta pizmă, mai să-i plesnească ochii. Nu trecu mult, şi, din 
cărămizile de aur şi de argint, negustorul şi nevastă-sa îşi ridicară o casă pe 
cinste. Şi lângă casă croiră o grădină în care, printre flori şi pomi, construiră 
bazine de marmură şi fântâni de aur. Ce mai, aduseseră din cer raiul pe 
pământ. 

Trăiră liniştiţi şi fericiţi mulţi ani până ce fata ajunse spre 
cincisprezece-şaisprezece ani. Frumuseţea şi gingăşia ei erau fără pereche, 
iar trupu-i era mlădios ca trestia. 

Fiul padişahului din partea locului plecă într-un zi la vânătoare şi trecu 
pe lângă grădina negustorului. Poarta era deschisă şi, privind înăuntru, 
tânărul se miră de câte văzu. Intră aşadar şi-l întrebă pe grădinar: 

— A cui e grădina asta? 

— A unui negustor, răspunse grădinarul. 

Prinţul se plimbă prin grădină, dar când văzu casa, rămase şi mai uimit 
şi-şi zise: „Purtăm noi nume de şahi, dar bogăţia şi strălucirea sunt ale 
negustorilor!”. Chiar atunci văzu pe terasa casei o fată atât de frumoasă, 
încât nici una dintre femeile cele mai de soi din haremul padişahului nu-i 
ajungea nici până la unghia degetului mic. Se apropie, iar fata îl zări şi intră 
înăuntru, dar prinţul deja se îndrăgostise de ea nu doar cu una, ci cu o sută 
de inimi. 

Se întoarse prinţul la palat şi-i destăinui totul mamei lui: 

— Mi-am pus în gând să mă însor şi o vreau pe fata unui negustor. 

— Sunt gata să mă jertfesc pentru tine! răspunse mama. Că vrei să te 
însori, e bine, dar de ce cu fata unui negustor? Nu-i de noi să ne încuscrim 
cu negustorii, oameni din bazar... Toţi vizirii tatălui tău au fete frumoase, o 
poţi lua de nevastă pe care pofteşti. lar dacă nu vrei pe niciuna, alege-ţi fata 
oricărui şah, până şi a unuia de la soare-apune. 

— Numai pe ea o vreau, stărui prinţul. Dac-o veni aici ai să înţelegi de 
ce. 


— Aşa nu merge, se împotrivi însă soţia padişahului. Se cuvine să-i 
spun lui taică-tău, să vedem ce părere are şi el. 

Se duse deci de-i povesti totul padişahului, care zise: 

— Fiul meu e cu scaun la cap şi nu face nimic de florile mărului. Lasă- 
] să facă precum i-o fi voia. 

Atunci trimiseră îndată peţitori la negustor, iar negustorul se duse la 
fată şi-i dădu de ştire: 

— Fata mea, tânărul care te cere de nevastă e feciorul padişahului din 
acest ţinut. A deprins toate meşteşugurile, iar cât priveşte tinereţea şi 
frumuseţea, nu-şi află pereche. Altul mai bun n-ai să găseşti. 

Fata se bucură. Neamurile prinţului veniră a doua zi la negustor pentru 
a-i primi încuviințarea şi îi dezvăluiră: 

— Vă dăm câţi bani doriţi! 

— N-avem nevoie de bani, răspunse negustorul, obârşia voastră aleasă 
ne este de ajuns. 

Şi pregătirile pentru logodnă începură de amândouă părţile. 

Acum, mătuşa fetei, sora maică-sii, despre care am mai adus vorba, 
avea o fată cam de aceeaşi vârstă cu fata negustorului, dar nu tot atât de 
plăcută şi de frumoasă. Mătuşa se gândi să-şi mărite ea fata cu prinţul, dar 
printr-un vicleşug. Aşa că începu şi ea să cumpere cele trebuincioase pentru 
logodnă. Cumpăra ceva negustorul pentru fiica sa, îndată cumpăra şi ea 
pentru fata ei. Zi de zi venea la soră-sa să-i arate cât se bucură, umbla de 
colo-colo şi poruncea. Şi asta până-n ziua logodnei. 

Atunci, se ivi şi prinţul. Văzu şi el că, într-adevăr, când fata râde, îi 
iese din gură un trandafir înflorit, când plânge, îi picură din ochi 
mărgăritare, când păşeşte, se face cărămidă de aur sub piciorul ei drept şi 
cărămidă de argint sub cel stâng, iar noapte de noapte i se găseşte sub cap o 
pungă cu o sută de aşrafi. Dragostea prinţului spori. 

Aşa că făcură o logodnă bogată şi hotărâră ca prinţul să ducă fata în 
palatul cu grădină pe care-l ridicase în afara oraşului. Iar când luna nouă se 
ivi pe cer, veni din partea ginerelui o lectică închisă, bătută în pietre 
scumpe, ca logodnica să se aşeze în ea şi să fie dusă la palat. Când lectica 
ajunse la casa negustorului, începu forfota: ce-i de făcut? Cine merge cu 
logodnica? Atunci mătuşa ieşi în faţă şi spuse: 

— Unde-s eu nu mai e nevoie de nimeni! Am tot visat ziua asta şi, 
slavă lui Allah, am trăit s-o pot vedea cu ochii. 


Şi logodnica, mătuşa ei şi verişoara se aşezară în lectică şi porniră spre 
palat. Dar numai ce făcură câţiva paşi şi mătuşa scoase din buzunar nişte 
prafuri pe care i le dădu miresei cu vorbele: 

— Dacă vrei să fii întotdeauna fericită, înghite leacurile acestea! 

Fără să stea pe gânduri, fata înghiţi leacurile. Acestea aveau darul să 
stârnească o sete cumplită. 'Trecură numai câteva clipe şi fata prinse a se 
văita: 

— Mătuşă, mor de sete, dă-mi puţină apă! 

— Pe aici nu-i apă. 

După un timp ceru din nou de băut: 

— Mor de sete, dă-mi puţină apă! 

Mătuşa-i răspunse: 

— Aici suntem în pustiu şi nu este apă. Dacă eşti foarte însetată, 
scoate-ţi un ochi şi-ţi dau, în schimb, o ceaşcă cu apă. 

Ajunsă la capătul puterilor, fata se învoi. Îşi scoase un ochi şi-l dădu 
mătuşii. 

— Mătuşă, zise ea apoi, Allah să-ţi ajute, mai dă-mi puţină apă! După 
ce-am băut, parcă mi-e şi mai sete... 

— Aici nu-i apă, răspunse mătuşa. 

— Jur pe Allah că mor de sete. 

— Dacă eşti atât de însetată, dă-mi şi ochiul celălalt. 

Fata simţea că moare de sete. 

— Ia ochiul şi dă-mi de băut! 

Mătuşa îi luă şi al doilea ochi şi, pe la mijlocul drumului, o aruncă într- 
o fântână aşezându-şi fata în locul ei. Potrivi lângă ea câţiva trandafiri 
înfloriţi, pe care-i adunase mai demult într-o basma, trei-patru cărămizi de 
aur şi argint precum şi o pungă de aşrafi. 

Mai merseră puţin şi ajunseră la palatul prinţului, unde, slujitorii şi 
slujnicele se grăbiră în întâmpinare, petrecând-o pe fată cu alai. 

Cum dădură cu ochii de basmaua plină de trandafiri înfloriţi, toţi se 
bucurară. Fără să o vadă careva, mătuşa aşeză sub picioarele fetei 
cărămizile de aur şi de argint şi cu toţii se minunară nespus. Apoi aduse 
iarbă esfand2 pe care o aprinseră, spunând: 

— Să crape ochii celor ce pizmuiesc! 

Şi petrecură şapte zile şi şapte nopţi. Dar prinţul băgă de seamă că 
mireasa îşi pierduse farmecul şi strălucirea, de parcă nici n-ar fi fost. Pe de 
altă parte, văzu că nu râde niciodată şi nu-i ies din gură trandafiri înfloriţi. 


De aceea, într-o noapte, o gâdilă puţin, ea râse, dar nici un trandafir nu îi 
înflori pe buze. 

— Unde-ţi sunt trandafirii? o întrebă şi ea răspunse întocmai cum o 
învățase maică-sa. 

— Tot lucrul la vremea lui! 

Dar prinţul îşi mai aminti că numai în prima noapte găsise sub capul ei 
punga cu aşrafi. 

— Şi de ce se spunea că voi găsi noapte de noapte sub capul tău o 
pungă cu aşrafi? 

Fata răspunse ca şi prima dată: 

— Tot lucrul la vremea lui! 

Dar iată că, într-o zi, când o podidi plânsul, îi picurară din ochi lacrimi 
şi nici un mărgăritar. Din nou întrebă prinţul: 

— Dar unde-s mărgăritarele? Am văzut două-trei la început şi atâta 
tot... 

Din nou răspunse fata: 

— Tot lucrul la vremea lui! 

Atunci prinţul căzu pe gânduri şi se mâhni foarte tare. Înţelese că fata 
nu-i nici bine crescută, nici de viţă aleasă. Păstră însă taina pentru el şi n-o 
împărtăşi nici mamei sale. 

lar acum să-i părăsim şi să aflăm ce s-a întâmplat cu fata negustorului. 

Ea rămase în fântână vreme de trei zile. Într-a patra, trecu pe acolo un 
grădinar care o auzi tânguindu-se. Pricepând că vreun nefericit căzuse în 
fântână, merse de luă o frânghie zdravănă şi se înapoie împreună cu un 
ajutor. Îşi petrecu pe după mijloc un capăt al funiei, dădu ajutorului să-i ţină 
cu nădejde capătul celălalt, apoi coborî. Găsi în fântână trei pungi cu aşrafi 
şi o fată oarbă. O scoase afară, luă şi pungile, apoi întrebă: 

— Cine eşti? Şi ce-i cu banii aceştia? 

Fata îi povesti totul de-a fir-a-păr. 

— Nu spune nimănui nimic, zise el ascultându-i povestea. Am să 
încerc să te ajut. 

Şi o luă pe fată cu el la grădină. A doua zi, fata râse şi îi ieşiră din gură 
câţiva trandafiri înfloriţi. Grădinarul îi adună şi-i duse la palatul prinţului 
unde începu să strige: 

— Trandafiri înfloriţi! Trandafiri înfloriţi! 

Mătuşa îl auzi, ieşi din palat şi se interesă: 

— Unchiaşule, cu cât îi dai? 


— Nu-i dau pe bani, răspunse grădinarul, îi schimb pentru un ochi. 

— Prea bine! zise mătuşa, tot pe un ochi voiam să-i iau şi eu. 

Îi dădu unul din ochii fetei şi primi pentru el câţiva trandafiri înfloriţi. 
Grădinarul se întoarse acasă şi-i dădu fetei ochiul, iar ea şi-l puse la loc. 
Avea acum un ochi şi putea vedea. Cât era de fericită! 

În ziua ce urmă, plânse puţin şi din ochi i se prelinseră pe obraji câteva 
mărgăritare. Grădinarul le adună, le duse la palat şi se puse iarăşi pe strigat: 

— Mărgăritare rotunde! Luaţi mărgăritare rotunde! 

Strigă până-l auzi mătuşa. Ea se bucură peste măsură şi îl întrebă: 

— Unchiaşule, cum dai mărgăritarele? 

— Nu le dau pe bani, răspunse el. Le schimb pentru un ochi. 

— Se potriveşte numai bine, un ochi am să-ţi dau şi eu, se învoi 
mătuşa şi plecă să aducă ochiul pe care-l schimbă pe trei-patru mărgăritare, 
bucuroasă că-i căzuseră în mână. 

Grădinarul luă şi al doilea ochi şi-l dădu fetei. Fata şi-l puse la loc şi 
ajunse sănătoasă ca mai înainte. 

Se scurse o vreme şi fata ridică pe pământul grădinarului o casă şi croi 
o grădină aidoma celei a tatălui ei. 

Într-o bună zi, ca să mai scape de tristeţe, prinţul porni la vânătoare. 
Trecu şi prin faţa porţii ei. Intră înăuntru, se apropie de casă şi văzu că fata 
din casa negustorului se afla acolo. „Oare n-am luat-o şi n-am adus-o lângă 
mine?”, îşi zise el uimit. Se frecă la ochi: „Poate visez!”. Nu, era treaz. Se 
duse la grădinar şi îl întrebă: 

— A cui e grădina asta ? 

lar grădinarul dădu totul pe faţă. Prinţul mai întâi se mâhni, apoi se 
bucură nespus. Trimise după părinţii fetei, care veniră repede şi rămaseră şi 
ei uimiţi de câte îndurase copila. 

Prinţul făcu nunta chiar acolo. Timp de şapte zile şi şapte nopţi se bătu 
în tobe, se mâncă şi se bău. Săracilor li se împărţi pilaf şi şerbeturi, iar 
grădinarului i se dăruiră casa şi grădina. Apoi se întoarseră la palatul 
prinţului şi o chemară pe mătuşa mincinoasă. 

— Fi, zeripţuroaică! zise prinţul. După cât rău i-ai făcut fetei, ţi-a venit 
rândul să-ţi alegi pedeapsa. Spune, ce pofteşti: cal iute sau sabie ascuţită? 

— Cal iute, răspunse mătuşa. Sabia ascuţită rămână pentru sufletele 
voastre! 

Îi legară părul de coada unui cal nărăvaş care fu mânat în pustiu. 

Povestea noastră s-a sfârşit, 
numai corbu-n cuib n-a nimerit! 


. Vechi obicei persan de a ajuta femeia la naştere. 
. Monedă persană de aur din secolul al XIV-lea. 


. Plantă care prin ardere înlătură deochiul. 


Dervişul vrăjitor 


Î răia odată în Maghreb un padişah. Se întâmplă ca, odată, când bărbierul 


îi tundea barba, padişahul să se privească în oglindă şi să vadă că începuse 
să încărunţească. Pricepu că îmbătrânise şi încă nu avea urmaşi. Aşa că îl 
chemă pe vizir şi-i zise: 

— Vizire! Găseşte un farmec sau orice altceva ca, fără întârziere, cam 
peste un an, să mi se nască un copil. De nu găseşti, voi porunci să-ţi taie 
capul. 

Ascultaţi mai departe! 

Tocmai atunci, după vrerea lui Allah şi fără să gândeşti, se ivi un 
derviş la porţile palatului. Acesta îşi ridică acolo cortul şi pe o prăjină 
atârnă toiagul şi un corn, însemnele lui. Şi oricât încercară străjile să-l 
înduplece să părăsească locul, ademenindu-l cu mulţi bani, cu nici un chip 
nu izbutiră. Căci el spunea întruna: „Doresc să-l văd pe padişah! Am cu el o 
treabă ce nu suferă amânare”. Astfel că se văzură siliţi să vestească 
padişahului: „A venit un derviş, şi-a ridicat cortul lângă palat. Oricât ne-am 
rugat de el să-şi ia calabalâcul şi să plece, nu s-a învoit şi tot timpul a zis 
aceleaşi vorbe: «Doresc să-l văd pe padişah»”. 

— Aduceţi-l! porunci padişahul. 

Slugile îl aduseră. Atunci dervişul îşi vârî mâna în buzunar, scoase un 
măr şi-l întinse padişahului, grăindu-i: „O jumătate mănânc-o tu, iar cealaltă 
jumătate s-o dai nevestei. Fie ca ea, când o va mânca, să-şi dorească 
zămislirea unui copil. Apoi mie să-mi dai scris: «Dacă se naşte o fată, 
atunci ea va fi a mea. lar de se va naşte un fiu, atunci un an de zile şi-l va 
petrece cu mine, un an cu tine”. 

Şi padişahul gândi: „Dacă vorbele lui se adeveresc, oare va avea 
îndrăzneala un derviş oarecare să-mi ia feciorul sau fata?”, şi-i înmână 
dervişului o hârtie. Pe hârtie scria: „Dacă mulţumită puterii miraculoase a 
acestui măr mi se va naşte un copil, atunci de va fi fată va fi a dervişului, iar 
dacă se va naşte un fecior, atunci un an de zile şi-l va petrece cu mine, 
celălalt cu dervişul”. 


Îi înmână padişahul hârtia, dervişul îşi luă rămas-bun şi plecă. Iar 
padişahul făcu întocmai cum îi spusese dervişul: o jumătate de măr o luă 
pentru el, iar cealaltă jumătate o dădu nevestei. Mâncară ei acest măr şi nu 
peste mult timp, după rânduiala sorții, femeia aduse pe lume un fecior. Îi 
puseră numele Mehr-Afarin. 

Feciorul crescu. Când împlini cincisprezece ani el cunoştea în chip 
desăvârşit tot ceea ce îi trebuia unui fecior de padişah: călăria, trasul cu 
arcul, îndemânarea scrierii, desenului şi nimeni nu-i era egal printre cei de 
seama lui. 

Iar în cei cincisprezece ani ce se scurseseră, nu se ştiuse şi nu se auzise 
nimic despre derviş. Dar iată că, într-o bună zi, el se ivi la porţile palatului. 
Ca şi prima dată, ridică cortul, agăţă cornul şi toiagul şi se apucă să spună 
rugăciuni. Încercară să-l amăgească cu bani, doar-doar o pleca, însă dervişul 
răspundea mereu: „Vreau să-l văd pe padişah”. Dorinţa lui ajunse la 
urechile padişahului, astfel că acesta porunci să îi fie înfăţişat acest derviş. 

Dervişul intră. Cum dădu ochii cu el, padişahul îl recunoscu şi-i zise: 

— Cinstite dervişe! Apoi pe unde-ai fost în toţi aceşti ani? De ce n-ai 
trecut pe la noi? 

— Am rătăcit peste tot, răspunse dervişul, dar iată că am venit după 
fecior. Cincisprezece ani a trăit în preajma ta, iar acum trebuie să stea şi 
lângă mine, supusul tău rob. 

— Dar ce e cu vorbele astea? întrebă padişahul cu uimire, la care 
dervişul răspunse: 

— Ai puterea să faci tot ce pofteşti, dar nu poţi nesocoti hârtia ce-ai 
scris-o. 

— Dragule, grăi padişahul, ce fel de vorbe sunt astea? Lipseşte-te de 
ce scrie pe hârtie. Îţi voi număra răsplată atât cât pofteşti. 

— Doamne fereşte, răspunse dervişul, că doar în hârtia scrisă de tine 
se zice că feciorul de cincisprezece ani este al meu! Tu spui „nu”>? Prea 
bine! Să vedem spre cine se îndreaptă mai întâi prinţul atunci când se 
întoarce de la şcoală. 

Şi iată că veni şi amiaza. Cum se întoarse de la şcoală, feciorul 
padişahului se grăbi spre derviş, îl îmbrăţişă şi strigă: 

— Tăicuţul meu, pe unde-ai fost până acum? 

Padişahul înţelese că nu mai are rost să se împotrivească şi-l dădu pe 
fecior dervişului. Amândoi părăsiră oraşul şi merseră pe un munte unde se 


afla o peşteră. La intrarea în peşteră, prinţul văzu un bătrân plăcut la chip, 
care îi grăi astfel: 

— Tinere! Acest derviş este un vrăjitor. El te va duce în peşteră, apoi 
va porunci să se aducă făină, să se frământe aluat şi să se coacă pâine în 
cuptorul care se găseşte tot acolo. Pentru nimic în lume să nu te învoieşti să 
faci tu treaba asta, ci să-i răspunzi: „Frământă mai întâi tu aluatul şi coace 
pâinea, ca eu să pot învăţa uitându-mă la tine. Numai după aceea am să mă 
învăţ şi eu cu treaba asta”. Când el frământă aluatul şi începe să facă lipiile, 
apucă-l repede de picioare şi bagă-l în cuptor cu capul în jos. Aşază-te 
degrabă deasupra lui şi ţine-l bine. Un ceas întreg vor răzbate plânsete 
sfâşietoare din cuptor. Dar în tot acest timp, pentru Allah, capul să nu-l 
ridici. Dacă ridici capul, într-o clipită îţi dai duhul. 

Prinţul sărută mâna bătrânului, apoi intră în peşteră. Văzu că peştera 
era lungă, peste măsură de lungă, de parcă n-avea capăt. Acolo se afla 
cuptorul şi din el ieşeau flăcări. Slavă lui Allah că fumul se ridica drept în 
susL! 

— la făină, frământă aluatul şi coace pâine, îi zise dervişul prinţului. 
— Dar nu mă pricep, îi răspunse. Mai întâi arată-mi, să pot învăţa, 
numai după aceea am să fiu şi eu destoinic să fac. 

Dervişul frământă aluatul, după care se apropie de cuptor. Când începu 
să vâre lipiile, prinţul îl apucă de picioare, îl trânti în cuptor şi repede se 
aruncă peste el ca să-l împiedice să se ridice. Din cuptor răzbătură ţipete 
îngrozitoare, dar tânărul nu ridică deloc capul până nu se scurse un ceas 
întreg. Numai după aceea se ridică şi porni prin peşteră. 

Doar Allah ştie cât aur şi pietre scumpe văzu, toate adunate de derviş. 
Luă din ele cât îl ţinură puterile, după care ieşi afară, la lumină. 

Şi ce văzu prinţul — un călăreț care se apropie şi întrebă: 

— Încotro ai pornit-o? Hai cu mine să-mi fii tovarăş de drum. 

Prinţul încuviinţă şi porniră amândoi la drum. Aşa ajunseră la o altă 
peşteră. Călărețul descălecă, dădu prinţului frâul în mână şi porunci: 

— Eu am să intru în această peşteră. Să stai aici trei zile. În prima zi eu 
am să strig, la fel şi în cea de-a doua. Dacă şi în a treia zi îmi vei auzi 
strigătul înseamnă că totul este bine şi mă vei aştepta până mă-ntorc. lar 
dacă în a treia zi, până la apusul soarelui, strigătul meu n-o să-ţi ajungă la 
urechi, încalecă şi pleacă. 

Şi el intră în peşteră. Ascultă prinţul în prima zi şi, cu adevărat, 
călăreţul strigă de parcă era un răget de leu. „Iată, e primul strigăt”, gândi 


prinţul. 

În a doua zi iarăşi răzbătu un strigăt. „Uite-l şi pe-al doilea”, îşi zise. 

Veni şi a treia zi. Aşteptă prinţul, dar nici un strigăt. Se făcu amiază şi 
nu se auzi nimic. Soarele ajunse către asfintit şi strigătul tot nu se auzi. Însă 
tocmai la asfinţit răsună strigătul călăreţului, dar acesta nu semăna cu 
celelalte dinainte, semăna cu un urlet sfâşietor de div. 

Nu se scurse multă vreme şi din peşteră se ivi capul călăreţului. Era tot 
numai o rană, pe faţă îi curgea sânge. Călărețul strigă: 

— Allah să te binecuvânteze, prinţe! M-am încredinţat că eşti un om 
bun. Apoi să ştii că în peştera asta se găseşte o fată minunată. Trei zile m- 
am luptat cu divul cel care o fermecase, am răpus fiara şi am salvat fata. Hai 
acum cu mine s-o vedem! 

Intrară amândoi în peşteră şi văzură fata, minunat de frumoasă, cum 
este luna plină de frumoasă. Călărețul, prinţul şi fata luară ce poftiră 
dinăuntru, tot ce le stătea în puteri să care, şi ieşiră din peşteră. Atunci 
călăreţul îi grăi prinţului: 

— E mult de când n-ai mai auzit de tatăl tău, padişahul. De atâtea 
lacrimi vărsate de dorul tău şi-a pierdut lumina ochilor. Întoarce-te la el cât 
de repede poţi. 

Îi dădu tânărului o frunză şi-i zise mai departe: 

— Rupe în bucățele frunza asta, freacă cu ea ochii tatălui tău şi el îşi 
va recăpăta vederea. 

Îşi luară rămas-bun şi se despărţiră. 

Când prinţul se întoarse în ţara lui, înţelese că vorbele călăreţului erau 
adevărate: plângând după despărţirea de fecior, padişahul orbise de atâtea 
lacrimi vărsate. Prinţul rupse de-ndată în bucățele frunza, frecă cu ele ochii 
tatălui şi acesta îşi recăpătă vederea. 

Feciorul îi povesti tatălui de-a fir-a-păr toate întâmplările: cum 
dervişul se dovedise a fi un vrăjitor, cum îl pedepsise el pe acel nelegiuit, de 
întâlnirea cu călăreţul care o scăpase pe fata vrăjită de div şi, în sfârşit, de 
frunza aceea care i-a lecuit ochii. 

Padişahul chemă toţi dregătorii, vizirii şi înţelepţii ţării. Aceştia se 
duseră la peştera în care pierise dervişul vrăjitor, luară toate comorile şi le 
aduseră la palat. Apoi padişahul chemă iarăşi vizirii şi dregătorii şi-i vesti: 

— Eu sunt bătrân. lar feciorul meu, întocmai cum v-aţi încredinţat, 
este un bărbat vrednic şi viteaz şi îi va sta în putere să cârmuiască ţara. Îi 
încredinţez lui tronul, iar eu mă îndepărtez de lume şi-l voi sluji pe Allah. 


Cu toţii îi răspunseră: 

— Slăvit să fii şi preamărit! De-i va fi plăcut lui Allah, aşa să fie! 

Prinţul luă tronul tatălui, înfăptui dreaptă judecată şi domni cu bună 
înţelegere. 

Fie ca Allah să îndeplinească toate năzuinţele celui ce a suferit! 


1. Conform tradiţiei, dacă fumul se ridică drept e semn bun. 


Fata şi căptuşeala 


Î răia odată un padişah care avea trei fete. Într-o bună zi, el le întrebă: 

— Ce-i mai de seamă, faţa sau căptuşeala? 

— Faţa-i mai de seamă, răspunse fata cea mare. 

La fel spuse şi cea mijlocie. Întocmai gândea şi padişahul. După o 
vreme, răspunse şi mezina. 

— Tată, căptuşeala e mai de seamă. 

Padişahul se mânie, socotind că numai din lipsă de bună-cuviinţă 
răspunsese altfel decât celelalte. Atunci porunci vizirului: 

— Crainicii să vestească de îndată prin oraş că toţi tinerii chipeşi au a 
se aduna lângă palatele celor două fete mai mari. 

Iar pe fete le sfătui: 

— Aruncaţi câte o lămâie de aur în pieptul acelor tineri care vă vor fi 
pe plac. 

A doua zi de dimineaţă, tinerii se adunară în dreptul palatelor. 
Amândouă fetele aruncară câte o lămâie de aur în pieptul celor care le 
plăcură. Aşa că, în oraş scoaseră oglinzile, se rânduiră două nunţi frumoase 
şi tinerii aleşi se însurară cu printesele. 

După o vreme, padişahul îi porunci vizirului: 

— Crainicii să dea de veste că pleşuvii, chiorii şi ciungii au a se aduna 
lângă palat! 

Trimiseră deci ferraşii! să caute toţi betegii. Unul dintre ei nimeri la 
casa unei bătrâne care avea un fecior chel, olog şi cu mâinile moi, pe care îl 
tinea aşezat într-un coş de nuiele după cuptor. Îl aduseră şi pe el la padişah. 
Când dădu cu ochii de tânărul schilod, padişahul chemă de îndată un ahund? 
care să săvârşească măritişul mezinei cu el. Dar, mai întâi, o dezbrăcară de 
veşmintele ei scumpe şi-i puseră o rochie de karbasi?. Apoi îi trimise pe 
amândoi la casa tânărului fără mâini şi fără picioare. Pe drum, fata se ruga 
lui Allah: 

— Allah, dacă tata m-a alungat, nu mă alunga şi tu! Numai cu 
nădejdea în tine mă duc spre cocioaba tânărului. 

Ajunseră acasă, bătrâna deschise şi spuse: 


— |sta-i feciorul meu, dar cine-i fata? 

— Fata padişahului, nevasta feciorului tău, i se răspunse. 

— Ce nevoie are schilodul de nevastă? se miră bătrâna. 

— Acum, că padişahul i-a dat fata, nu mai e nimic de făcut, îi 
răspunseră cei veniţi, apoi traseră uşa după ei şi plecară, iar biata bătrână se 
apucă să caute pâine şi apă ca să-i hrănească. 

Aşa trecură două zile. În cea de-a treia, fata se duse la bătrână şi o 
întrebă: 

— Măicuţă, ce lucrezi? Spune-mi, să te ajut şi eu. 

Îi dădu un fus şi puţin bumbac şi fata se puse pe tors. Dar, iată că, într- 
o zi, fata se gândi: „Cu ce mă aleg de pe urma unui tânăr care nu-şi poate 
folosi mâinile şi picioarele, care stă toată ziulica după cuptor şi aşteaptă ca 
bătrâna să-l hrănească?”. Se duse atunci la cuptor şi-l ridică pe tânăr, 
presără puţină cenuşă în mijlocul odăii şi-l aşeză pe cenuşă. Puse pâine într- 
o parte, apa într-alta, aşa că sărmanul fu nevoit să se târască, ba către pâine, 
ba către apă, ca să-şi potolească foamea şi setea. Şi, uite-aşa, prinse să se 
mişte din ce în ce mai uşor. Până la urmă se înzdrăveni de tot şi se vădi tare 
isteţ şi de treabă. 

Şi iată că, într-o bună zi, veni la tânăr un ţăran care-l îndemnă: 

— Fiule, vino de-mi paşte oile. 

Tânărul se învoi, duse oile ţăranului la păşune, primind de la el şi 
simbrie. 

Văzând că tânărul e bun şi iscusit, veniră şi alţi ţărani cerându-i să 
intre în slujba lor şi făgăduindu-i că-l vor plăti bine. Unul dintre ei îi dădu 
cu zece baniţe de grâu mai mult decât ceruse, numai să slujească le el. 

Trecu o vreme şi iată că un negustor se văzu nevoit să pornească în 
călătorie. Cum nu avea slugă ca însoțitor, întrebă din om în om şi află de la 
un ţăran că, în satul cutare, trăia un tânăr cum i-ar trebui lui. Negustorul se 
duse la casa arătată şi bătu la uşă. Îi deschise bătrâna. 

— Ce doreşti? întrebă ea. 

— Aici locuieşte Hassan? 

— Da. 

— Spune-i să se arate, o rugă negustorul pe bătrână. 

Hassan ieşi, vorbi cu negustorul şi bătură palma în semn de înţelegere. 
Scriseră până şi o învoială cum că-i va da cincizeci de tumanit pe lună. 
Plecară amândoi la drum împreună cu alţi negustori. Merseră ce merseră 
până ajunseră într-un pustiu. Acolo nu se afla nici apă şi nici suflet de om. 


Era doar o fântână în care, dacă intrai să iei apă, nu mai ieşeai. Era pricina 
pentru care nimeni nu îndrăznea să coboare. Aşa că negustorii traseră la 
sorţi şi stăpânul lui Hassan trebui să intre în fântână. 

— Coboară tu de ia apă, îi zise el lui Hassan. 

— În învoiala noastră scrie că am de slujit pe pământ, nu şi sub 
pământ, răspunse Hassan. 

Stăpânul se făcu foc şi pară de supărare, dar Hassan scoase învoiala 
din sân, o arătă negustorilor şi zise: 

— Uitaţi-vă, unde se cuvine să slujesc? 

Negustorii citiră învoiala, se întoarseră spre stăpânul lui Hassan şi 
grăiră: 

— Are dreptate, se cuvine să slujească numai pe pământ. Grăbeşte şi 
coboară în fântână, că murim de sete! 

Stăpânul începu să-l roage pe Hassan să facă el treaba care i s-ar fi 
cuvenit lui şi, văzându-l că se roagă atât de fierbinte, flăcăul îl încredinţă: 

— Bine, mă învoiesc, sunt gata să cobor, dar facem atunci o altă 
învoială. 

— Cum aşa? se mirară negustorii. 

— Cobor în fântână, răspunse Hassan, numai dacă stăpânul îmi dă 
scris pe hârtie cum că, dacă mă întorc, îşi împarte averea toată cu mine. 

Încuviinţară cu toţii că aşa ar fi cinstit, afară de stăpân. Atunci 
negustorii îi ziseră: 

— Păi, dacă coboară în fântână, nu se mai întoarce! De ce nu te 
învoieşti? 

Nemaiavând încotro, stăpânul scrise înţelegerea. Negustorii îşi puseră 
şi ei pecetea pe hârtie şi i-o dădură lui Hassan care o vârî în sân şi coborî în 
fântână. Înăuntru, dădu cu ochii de un tron pe care şedea un div. De frică, îi 
dădu îndată bineţe, iar divul îi răspunse: 

— Ei, făptură omenească, dacă nu mi-ai fi dat bineţe, te-aş fi sfâşiat în 
bucăţi! Aşa... ia spune acum, unde-i mai bine? 

— Acolo unde inimii îi este bine! răspunse numaidecât Hassan. 

— Allah să te binecuvânteze! Vezi broasca de acolo? Uite ce ochi mari 
şi frumoşi are... M-am îndrăgostit de ochii ei. 

— Într-adevăr, îi dădu Hassan dreptate, sunt minunat de frumoşi. 

lar vorbele lui Hassan îi plăcură nespus divului. Aceasta fu pricina 
pentru care îl luă de mână pe tânăr şi, trecându-l printr-o portiţă, îl duse într- 


o grădină mare şi nemaivăzut de frumoasă, prin care se plimbară. Îi mai 
dădu câteva poame din grădină, apoi îi zise: 

— Acum, hai să dai apă celor de sus. 

Şi, în vreme ce se întorceau, divul îi mai dădu vreo zece rodii, 
întrebându-l: 

— Ai unde să le pui? 

Hassan îşi aşeză jos traista pe care o avea la el şi vârî rodiile în ea. 

— Dacă pe drum ţi se face foame sau sete, mănâncă poamele şi 
păstrează rodiile, îl sfătui divul. 

Apoi se întoarseră la fântână şi Hassan strigă: 

— Cinstiţi negustori, coborâţi ciutura să vă dau apă! 

Negustorii coborâră ciutura şi Hassan le-o umplu repede cu apă şi le-o 
dădu. Iar divul îi mai zise: 

— Întreabă-i de câte ciuturi au trebuinţă. 

Hassan îi întrebă şi negustorii răspunseră: 

— De cinci! 

— Mai dă-le două şi urcă-te şi tu în a treia, altminteri fii sigur că au să 
taie funia şi au să te părăsească aici. 

Hassan le mai dădu două ciuturi şi se urcă şi el într-a treia. Când dădu 
cu ochii de el, stăpânului îi fugi pământul de sub picioare, dar Hassan le 
zise celorlalţi negustori: 

— Acum să împărţim pe din două avutul stăpânului. 

Şi în zadar încercă stăpânul fel şi chip, că nu-l putu păcăli. Până la 
urmă avutul îi fu împărţit. Atunci Hassan se întoarse către negustor şi zise: 

— Îţi rămân slugă pe mai departe, dar o să-mi văd şi eu de negustorie. 

Apoi îşi încărcară cu toţii poverile şi porniră din nou la drum. Ajunşi 
în oraşul unde trebuiau să-şi vândă mărfurile, intrară într-un caravanserai. 
Acolo aşezară poverile şi se închiseră în odăi să se odihnească. Seara, 
negustorii se puseră pe chef, dar Hassan, care nu mai avusese niciodată 
avere, îşi strânse lucrurile şi se aşeză deasupra lor. 

Hai acum să ne întoarcem puţin în urmă... 

Când Hassan ieşi teafăr din fântână, negustorii trimiseră un sol în 
oraşul lor ca să dea de veste că străbătuseră cu bine pustiul şi izbutiseră să 
bea din fântână. lar Hassan îi zise solului: 

— Pentru Allah, îţi dau să-i duci şi mamei mele ceva! Şi-i înmână 
câţiva tumani împreună cu două din rodiile pe care le avea de la div, apoi îl 
rugă: 


— Banii şi o rodie să le dai mamei, a doua rodie fetei padişahului. Şi îi 
dărui şi solului doi tumani pentru osteneală. 

Când ajunse în oraş, solul se duse mai întâi acasă la Hassan şi bătu la 
uşă. Bătrâna întrebă: 

— Cine e? 

— Asta-i casa lui Hassan? 

— Da. 

— Sunt trimis de Hassan şi am ceva să vă dau din partea lui. 

Bătrâna deschise uşa, solul îi dădu banii şi rodiile şi îi mai zise: 

— O rodie e pentru tine, cealaltă pentru fata padişahului. 

Bătrâna se gândi: „Ce să fac cu rodia? Mai bine-mi trimitea altceva!”. 
Luă rodia şi o aşeză pe o poliţă. Dar fata, numai ce văzu rodia, că o luă şi o 
şi desfăcu. O, Allah, era plină cu boabe de rubin! „Allah să-i fi dat rodia 
asta?”, se miră ea. „De unde o fi?” Se ridică în grabă şi plecă la bazar de 
unde cumpără două rodii pe care le aduse acasă. 

— Măicuţă, hai să mâncăm rodiile, îi zise bătrânei. 

Dar luă mai întâi rodiile trimise de Hassan şi le puse bine, înlocuindu- 
le cu cele aduse din bazar. Bătrâna se învoi şi le mâncară. 

A doua zi dimineaţă, fata padişahului îl chemă pe mai-marele zidarilor 
şi-i porunci: 

— Vreau să-mi ridici un palat mai frumos şi mai înalt decât palatul 
padişahului. Şi să termini lucrul în şase luni. 

Mai-marele zidarilor se învoi. 

— Câţi bani vrei? îl întrebă fata. 

— O sută de mii de tumani. 

Şi ce să vă spun, fata vârî mâna în buzunar şi scoase o sută de boabe de 
rubin pe care i le întinse mai-marelui zidarilor. Când privirile i se opriră 
asupra rubinelor, amuţi. Dar fata îi mai zise: 

— Trimite-mi acum un pietrar care să dreagă casa asta în care am să 
stau până va fi gata palatul. 

Şi pietrarul veni cu alţi lucrători şi repară casa. lar fata se ducea o dată 
sau de două ori pe zi la mai-marele zidarilor, acolo unde se ridica palatul, 
şi-i repeta mereu: 

— Mai-marele negustorilor se întoarce în şase luni. Caută să ridicaţi şi 
să isprăviţi palatul la vreme! 

Acum citiţi mai departe ce i s-a întâmplat lui Hassan. 


Sub caravanserai era o ascunzătoare în care erau pitiţi patruzeci de 
hoţi, gata să-i jefuiască pe toţi negustorii ce se opreau acolo. Hassan dormea 
pe mărfurile lui când, la miezul nopţii, auzi deodată un foşnet. Deschise 
ochii şi-l văzu pe stăpânul caravanseraiului strângând gunoiul din mijlocul 
curţii şi trăgându-l într-o parte. Dezveli astfel o lespede de piatră, o ridică şi 
descuie o uşiţă prin care ieşiră patruzeci de oameni, care cărară sub pământ 
toate poverile negustorilor. Hassan începu să se foiască. Hoţii se temură să 
nu-l trezească, aşa că nu se atinseră de lucrurile lui şi se ascunseră la loc. 

Dimineaţa, când se treziră, negustorii se duseră să-şi caute poverile şi 
văzură că din lucrurile şi averile lor nu mai rămăsese nimic. Amărâţi, ieşiră 
pe poarta caravanseraiului şi se îndreptară către mai-marele oraşului. 

— Aseară am tras la caravanseraiul lui cutare, i se plânseră ei, iar 
dimineaţa, când ne-am trezit, am văzut că ni se furaseră toate lucrurile. 
Acum, fie ne plăteşti poverile, fie dai de ele! 

Mai-marele oraşului le ceru un răgaz de trei zile şi negustorii se 
întoarseră la caravanserai. Hassan nu lăsă să se înţeleagă că ştia ceva. După 
cele trei zile, negustorii se duseră iarăşi la mai-marele oraşului, unde 
plânseră şi strigară de pomană. Se înapoiară la caravanserai. Hassan socoti 
că s-ar putea alege cu ceva din treaba asta. Aşa că, odată întorşi, le zise: 

— Nu-i nici un folos să vă plângeţi mai-marelui oraşului! 

— Dar ce altceva putem face? 

— Daţi-mi o hârtie scrisă şi vă caut eu lucrurile. 

— Şi ce să scriem în ea? 

— Că mă recunoaşteţi mai-marele vostru, le răspunse Hassan. 

Negustorii se învoiră. 

— În afară de asta, le vorbi mai departe Hassan, dacă vă găsesc 
lucrurile, a zecea parte să fie a mea. 

Şi de data aceasta negustorii se învoiră şi-i dădură înscrisul. Cum primi 
hârtia, Hassan îşi mânji capul cu noroi”, plecă la mai-marele oraşului şi-i 
strigă în faţă: 

— Dacă nu poţi cârmui oraşul şi nu eşti în stare să faci rânduială, 
atunci pleacă, ca oamenii să poată să se îngrijească singuri de soarta lor! 

Şi după ce strigă şi iar strigă, mai zise: 

— Vreau să-ţi spun ceva între patru ochi. 

lar când rămaseră singuri spuse: 

— Dacă-mi dai puterea ta pentru o zi, îţi făgăduiesc să găsesc lucrurile 
furate negustorilor, chiar şi altele pe deasupra. Dar asta numai cu 


înţelegerea că, dacă le găsesc, îmi dai cincizeci de mii de tumani. lar de nu 
le găsesc, îmi poţi tăia capul. 

Mai-marele oraşului se învoi şi scrise înţelegerea. Hassan înnoptă în 
caravanserai şi dimineaţa, când se trezi, îmbrăcă veşmintele mai-marelui 
oraşului şi se aşeză pe tronul lui. După aceea, porunci oştenilor să încalece, 
i se aduse şi lui un cal şi plecară la vânătoare. leşiră din oraş. Erau pe acolo 
multe căprioare pentru că mai-marele oraşului oprise să fie vânate. Hassan, 
însă, le îngădui oştenilor să vâneze, iar aceştia, care atâta aşteptau, vânară în 
voie. La întoarcere, Hassan întrebă o slugă a mai-marelui oraşului: 

— Unde se află caravanseraiul la care trag de obicei negustorii? 

— Chiar în mijlocul oraşului, răspunse sluga. 

Dădură pinteni cailor şi ajunseră acolo. Intrând, Hassan îl întrebă pe 
stăpânul caravanseraiului: 

— Ce s-a întâmplat cu lucrurile negustorilor? Ce fel de stăpân de 
caravanserai eşti? 

— Ce să fac? încercă să se dezvinovăţească el. 

Când dădură cu ochii de mai-marele oraşului, negustorii începură să 
strige şi ei. 

— Am venit să vă văd, le zise mai-marele, şi, de-o vrea Allah, am să 
vă găsesc lucrurile! 

Apoi se întoarse cu faţa spre stăpânul caravanseraiului şi se răsti: 

— De ce-i murdar caravanseraiul? Ce-i cu gunoiul din mijlocul curţii? 

Şi porunci îndată să fie adunat gunoiul, de dedesubtul căruia se ivi 
lespedea de piatră. 

— Am nevoie de piatra asta, mai spuse Hassan, ridicaţi-o! 

Ridicară piatra şi dădură peste intrarea ascunsă. 

— Ce-i asta? îl iscodi mai-marele oraşului. 

— De unde să ştiu? se văită stăpânul caravanseraiului. 

Mai-marele îi porunci unui oştean să coboare. Încă de pe trepte, omul 
răcni cât îl ţineau puterile: 

— Mare eşti Allah! 'Toate lucrurile negustorilor se află aici. 

Cutremuraţi de ce auziră, negustorii nu mai ştiau pe ce lume sunt. O 
parte din oşteni coborâră să aducă toate lucrurile ascunse acolo, iar 
negustorii aleseră lucrurile lor de cele furate de la alţii. Hassan se întoarse la 
mai-marele oraşului. După ce prânziră, intrară în altă încăpere unde-i 
înapoie veşmintele scumpe şi le îmbrăcă pe ale sale, cele negustoreşti. Primi 


cincizeci de mii de tumani, îşi luă rămas-bun, se înapoie la negustori şi le 
grăi: 

— Vorba dată, datorie curată! 

Negustorii îl recunoscură acum drept mai-marele lor, îi dăruiră a zecea 
parte din mărfuri, iar pe deasupra, Hassan mai primi şi învoirea să ia cu el 
celelalte lucruri găsite în ascunzătoare. De aceea le zise negustorilor: 

— Mai zăboviţi şi voi două-trei zile, să-mi pot cumpăra nişte catâri. 
Am să vă plătesc toate cheltuielile. 

Şi Hassan, pe care îl vom numi de aici înainte mai-marele negustorilor, 
plecă să-şi cumpere catârii, iar după două-trei zile, încărcă poverile şi părăsi 
oraşul. Cum până la oraşul lui mai rămăsese doar cale de un singur popas, 
îşi zise: „Am pornit la drum ca tânăr sărac şi am acum patruzeci-cincizeci 
de mii de poveri. Ajung acasă şi unde să le pun pe toate? Ar fi bine să-i rog 
pe negustori să aştepte aici două-trei zile, iar eu să mă duc în oraş să 
tocmesc o magazie pentru lucruri şi să găsesc o casă mai acătării”. Aşa că, 
dimineaţa, îi rugă pe negustori: 

— Fiţi oaspeţii mei! Rămâneţi aici două-trei zile cât mă reped până în 
oraş şi mă întorc. 

Negustorii se învoiră. Şi, însoţit de o slugă, mai-marele negustorilor 
plecă spre oraş. Se duse acasă şi băgă de seamă că uşa fusese schimbată. 
Atunci se întrebă: „Mai e oare casa mea? Sau şi-o fi dat mama duhul şi o fi 
cumpărat careva casa?”. Până la urmă, bătu în uşă. Deschise bătrâna. Îşi 
recunoscu mama, însă ea nu-l recunoscu, fiindcă nu-l văzuse niciodată cu 
asemenea veşminte. 

— Mamă, nu mă recunoşti? o întrebă el. 

— Nu! Cine eşti? 

— Feciorul tău. 

— Feciorul meu n-a purtat niciodată asemenea veşminte. 

— Măicuţă dragă, aşa a vrut Allah! Şi-i arătă însemnele de mai-mare 
al negustorilor. 

Bătrâna îl îmbrăţişă şi-l sărută. Mai apoi, dând cu ochii de fată, Hassan 
o întrebă: 

— Cine-i fata? 

— Fata padişahului, răspunse bătrâna. 

— Cum, a rămas aici? 

— Da. 

Iar atunci, Hassan mai întrebă: 


— De unde aţi luat bani să dregeţi casa? 

— Fata padişahului, îi povesti bătrâna, a ascuns în cosiţe câteva 
nestemate. Le-a vândut şi a dres casa. 

Fata se apropie de Hassan şi-i dădu bineţe. El se bucură, îi răspunse cu 
blândeţe la urări şi-i zise: 

— Am adus nişte poveri. Unde să le pun? 

Fata râse şi-i răspunse: 

— Fii liniştit, am ridicat un palat cu un caravanserai şi magazii 
încăpătoare. Şi-l luă de mână, încălecară amândoi şi porniră spre palat. Iar 
când văzu palatul, Hassan rămase înmărmurit. 

— Cu ce bani l-ai ridicat? 

— Cu banii tăi, răspunse fata. 

— Păi cum, am avut eu bani? 

— Erau în cele două rodii uscate pe care mi le-ai trimis. 

— Bani în rodiile uscate? o iscodi tânărul. 

— Întocmai! Şi încă a mai rămas o rodie. 

Se duse s-o aducă. lar când o despicară, văzură că toate boabele erau 
de fapt nestemate. Atunci mai-marele negustorilor zise: 

— Dacă-i aşa, să ştii că mai am vreo şapte-opt rodii puse într-un cufăr! 

— Ei, mai-mare al negustorilor, vorbi fata, acum vreau să te rog şi eu 
ceva... 

— Spune! 

— De obicei, cum sosesc, negustorii se duc să-l vadă pe tatăl meu, 
padişahul. Tu nu te duce. Trimite printr-o slugă darurile cuvenite şi cheamă- 
] pe padişah în ospeţie. 

Acum să vedeţi cum s-a petrecut întâlnirea padişahului cu fata lui, cu 
mezina! 

Ca să-l întâmpine, fata se pregăti cu grijă. Aşternu covoare de mătase 
de la poarta grădinii până la poarta palatului şi de la poarta palatului până la 
uşa sălii celei mari. De la uşa sălii şi până la picioarele tronului risipi 
nestemate şi bani de aur. Apoi îi zise mai-marelui negustorilor: 

— Aşază-te şi fă-ţi rugăciunea! 

De cum intră în palat, padişahul rămase uimit de atâta bogăţie şi 
frumuseţe. Nu mai văzuse niciodată ceva asemănător. Slugile mai-marelui 
aruncau galbeni spre slugile padişahului, care-i adunau în grabă. Mai- 
marele negustorilor dădu bineţe padişahului, iar acesta îi răspunse cu 
prietenie. După ce prânziră, se retraseră într-un loc liniştit... Iar padişahul 

îşi spunea în gând: „Bine ar fi să-l iau de ginere!”. Şi tocmai atunci, pe 
neaşteptate, o perdea se dădu în lături şi fata intră în sală. Sărută pământul 
dinaintea padişahului, îi căzu la picioare şi începu să plângă. 

— Cine-i fata asta? se miră padişahul. 

Dar Hassan nu-i răspunse şi părăsi încăperea. 

— Tăicuţă, zise mezina, nu-ţi mai cunoşti fata? 

Padişahul o privi mai cu luare-aminte şi îşi dădu seama că era fata lui. 
O îmbrăţişă şi o sărută. 

— 'Tăicuţă dragă, zise ea, când te-ai mâniat, m-ai dat după tânărul 
acesta şi acum lumea se uită la mine cam rău. Cheamă-mă la palatul tău, 
pofteşte lume multă şi dă-mă de nevastă cum se cuvine. 

Padişahul se învoi şi se întoarse la palat. Iar a doua zi, când trimise 
câţiva oameni după fată, Hassan o întrebă: 

— Când te întorci? 

— Mâine seară. 

Dar în seara următoare, ea nu veni. Mai trecură două-trei zile şi fata tot 
nu se arătă. Atunci, Hassan trimise câţiva oameni la palat, iar padişahul ceru 
o groază de bani pentru a-i da fata de soţie. Abia după ce primi banii de la 
mai-marele negustorilor, făcu o nuntă bogată, care se întinse pe şapte zile şi 
şapte nopţi. 

— Tăicuţule drag, zise fata după nuntă, îmi îngădui să-ţi spun o vorbă? 

— Spune. 

— Acum vezi că am avut dreptate atunci când am pretins că-i mai de 
seamă căptuşeala decât faţa? 

— Cum aşa? întrebă uimit padişahul. 

— lată cum, răspunse fata. Dacă dreptatea era de partea ta, atunci 
tânărul schilod ar fi trebuit să fie mai de seamă decât fata ta. Dar mai de 
seamă m-am dovedit eu. Mâinile şi picioarele nu-i erau bune de nimic, iar 
eu le-am făcut să reînvie. L-am îndemnat apoi şi l-am trimis să muncească. 
Iar când a pornit la treburile lui, i-am dres casa. Dacă s-a întors, a intrat de-a 
gata într-un palat minunat. Şi tot îndemnat de mine, te-a primit cu mare 
cinstire şi ţi-a trimis daruri. După cum ai văzut, toate cele de trebuinţă 
pentru ca nunta să nu fie de ocară au fost chibzuite de mine. Aşadar, spune- 
mi, ce-i mai de seamă, faţa sau căptuşeala? 

Atunci padişahul o îmbrăţişă, o sărută şi-i dădu dreptate. Îi mai dărui 
drept zestre şi câteva sate, căindu-se de cele întâmplate. 


Întocmai cum a împlinit dorinţa fetei padişahului şi a flăcăului schilod, 
fie ca Allah să ne împlinească şi nouă dorinţele! 


. Slugă la curtea padişahului şi a unor demnitari. 
Persoană cu instrucţie religioasă, învăţător, dascăl. 
Persoană cu instrucţie religioasă, învăţător, dascăl. 


Monedă persană. 

. Cei care aveau de depus o jalbă îşi mânjeau capul cu noroi pentru a atrage atenţia. 


Povestea prorocului Musa şi a sacagiului 


Pe timpul prorocului Musa, trăia un om care căra apă cu sacaua în spate, 


prin urmare era sacagiu. Îşi umplea găleata cu apă, că aceasta era măsura, şi 
striga pe ulite: 

— Cine are trebuinţă de apă? 

Într-o zi se duse la prorocul Musa. 

— Musa! De vreme ce eu şi mai-marele negustorilor suntem amândoi 
robi ai lui Allah, cum se face că el este atât de bogat şi atotputernic, de nu-i 
poţi număra comorile, iar eu n-am nici măcar un geamăt pe care să-l schimb 
pe un suspin! 

Şi prorocul Musa îi răspunse: 

— În prima zi a creaţiei, stăpânul lumii a desenat ursita pe fruntea 
fiecărei făpturi ale sale, ursită care nu se poate schimba. Ţie ţi s-a cuvenit să 
cari apă, iar mai-marelui negustorilor i s-a dat bogăţia ca soartă. 

Trecură câteva zile şi, într-o zi, Musa se pregăti să urce pe muntele 
Tur2. Tocmai atunci îi ieşi înainte sacagiul. 

— Musa! strigă sacagiul. Când vei urca pe muntele Tur, împărtăşeşte 
Celui de Sus închinare şi întreabă-l în numele meu aşa cum îţi spun: „O, 
Allah! Oare nu e cu putinţă să se îndrepte, măcar puţin, ce-ai însemnat pe 
fruntea sacagiului? Până când se cuvine să tot care apă şi să rămână sărac”?”. 

Dar Musa îi răspunse: 

— Omule! Ce-i scris de Allah nu se schimbă până la Judecata de Apoi. 

— Tu roagă-L! Şi se va vedea dacă este cu putinţă sau nu. 

Prorocul Musa urcă pe muntele Tur. Se rugă el mult acolo, dar când 
dori să se întoarcă, auzi un glas. 

— Hei, Musa! De ce nu mi-ai spus de rugămintea robului meu, 
sacagiul? 

— Stăpâne! Despre ce să fie vorba, atâta vreme cât totul este limpede? 
Că doar Iu le ştii cel mai bine pe toate. 

Iarăşi răsună glasul: 

— Musa! Du-te şi spune-i robului meu că am îndreptat ce-i era scris pe 
frunte. 


Îi spuse, iar sărmanul de sacagiu nu-şi mai putu încăpea în piele de 
bucurie. Îi mulţumi lui Allah şi, ca de obicei, luă găleata şi porni să-şi 
câştige pâinea. 

Şi ascultați mai departe! 

Într-o bună zi, sacagiul luă găleata şi sfoara cu care o scufunda în apă 
ca s-o umple şi se porni către oraş. Ajuns acolo, se uită la porţile mai- 
marelui negustorilor. Acesta tocmai se pregătea să-şi mărite fata cu 
feciorului vizirului. Veniră slugile negustorului la sacagiu şi-i porunciră să 
umple bazinele din curte cu apă. Aşa că intră şi până la amiază cără apă de 
umplu bazinele. Atunci veni şi nevasta negustorului şi, văzând strădania 
sacagiului, zise: 

— Omule! Astăzi suntem în sărbătoare. Acest sărman sacagiu s-a 
ostenit peste poate, a umplut toate bazinele. Ar fi bine să-l oprim la ospăț, 
că doar nu ne încurcă cu nimic. 

— Ce te-a apucat, nevastă! răspunse bărbatul. Cum poate ţărănoiul 
ăsta zdrenţăros să fie oaspetele nostru? 

Dar femeia nu se lăsă: 

— Nu-i nici o nenorocire, el poate îmbrăca hainele tale! 

Astfel, negustorul încuviinţă: 

— Fie! N-ai gândit rău! 

Îi aduseră sacagiului haine scumpe, un şal de caşmir să-şi încingă 
mijlocul şi un turban bogat. Îi ziseră: 

— Schimbă-ţi hainele şi rămâi cu noi la masă. 

Se îmbrăcă sacagiul şi se aşeză la masa de nuntă. De faţă erau 
padişahul, vizirul, emirii şi prinţul. Dar când să încheie înţelegerea de 
nuntă, pe neaşteptate, padişahul se întoarse spre negustor, îl arătă pe sacagiu 
şi întrebă: 

— Cine este acest om? 

Mai-marele negustorilor se fâstâci: „Vai, Allah, dacă spun adevărul o 
să fie rău de mine!”. Îşi veni cumva în fire şi răspunse: 

— Este feciorul mai-marelui negustorilor din Ahvază, prietenul meu. 
A venit să mă vadă. 

Atunci padişahul îi zise: 

— Ciudat! Ai un prieten negustor, bărbat atât de chipeş şi de frumos, şi 
îţi dai fata după feciorul vizirului. Nu se cade. Poruncesc ca fata să se 
mărite cu acest tânăr. lar pentru feciorul vizirului o voi da pe fiica mea. 


Şi iată că, fără să mai stea pe gânduri, încheiară înţelegerea căsătoriei 
fetei padişahului cu feciorul vizirului şi a fetei negustorului cu sacagiul, 
care acum ajunsese şi el negustor. Ce mai era de făcut? Că doar hotărârea 
Celui de Sus e precum moartea fulgerătoare, n-o poţi păcăli. 

Când oaspeţii se împrăştiară, negustorul se duse la nevastă şi i se 
plânse: 

— Uite în ce necaz am intrat! Cu mâna noastră ne-am făcut-o! 

— Nu mai e nimic de îndreptat, răspunse nevasta. Dar sacagiul acesta 
e un sărăntoc. Îi dăm o sută de tumani şi o să sară în sus de bucurie. Îi vom 
plăti astfel despăgubirea pentru despărţire. 

Cum negustorul nu avea decât o singură fată, se grăbi să-i zică 
sacagiului: 

— Prietene! Să ne înţelegem ca şi când nimic nu s-ar fi întâmplat. 
Primeşte o sută de tumani, ia şi veşmintele şi desparte-te de fata mea. 

Dar sacagiul prinse a se oţări: 

— Tată! Ce despărţire? Uite că mă duc să mă plâng padişahului! Doar 
el a poruncit... 

Se cuveni ca negustorul să dea înapoi: 

— Bine, prietene, a fost o glumă! 

Se termină petrecerea, stinseră luminile şi-i conduseră pe tânăr şi pe 
mireasă în odaia lor. 

lar nevasta negustorului cu vecinele se sfătuiră, toate, să se uite pe 
fereastră ca să înţeleagă cum se va purta acest necioplit de sacagiu cu fata 
lor cea răsfăţată. Şi ce văzură: sacagiul nu se apropie de fată, nu o băgă 
deloc în seamă. La început îşi ridică braţele spre cer, apoi se duse într-un 
colţ şi se dezbrăcă de haine. Aşa gol, se aruncă cu faţa la pământ şi începu 
să se rostogolească pe jos, dintr-o parte în alta, murmurând o rugăciune. 
Ascultară mai cu luare-aminte şi ce auziră: 

— Mulţumesc ţie Allah! Cu adevărat ai îndreptat ceea ce se cuvenea. 
Ce bine ai îndreptat! 

Şi se tot rostogolea pe jos şi repeta neobosit aceste vorbe. 

Nevasta negustorului se duse la bărbatul ei şi porni a se căina: 

— O nenorocire vine după alta! Pe deasupra mai e şi smintit! 

Îl luă pe bărbat de mână şi-l conduse la fereastră. 

— Priveşte! 

Negustorul se uită şi se încredinţă de adevărul spuselor femeii. 
Sacagiul se rostogolea pe jos şi zicea: „Ai îndreptat ceea ce se cuvenea, 

bine ai îndreptat!”. Asemenea nevestei şi el gândi: 

— Într-adevăr, ginerele nostru nu e în toate minţile! 

Aşa că, deschiseră uşa şi intrară în odaie. lar sacagiul, prins cu ceea ce 
făcea, nici nu-i văzu. Se tot rostogolea şi murmura... Bărbatul şi femeia îl 
priviră miraţi, se apropiară, îl apucară de mâini şi-l opriră: 

— Omule! Ce înseamnă asta? Te rugăm fierbinte, dezleagă taina, 
limpezeşte cum se face că Cel de Sus te-a prefăcut din sacagiul sărman de 
ieri în ginerele mai-marelui negustorilor. Lămureşte purtarea ta! 

Sacagiul se îmbrăcă, se aşeză şi povesti totul de la început, de cum se 
întâlnise cu prorocul Musa... Negustorul şi nevasta lui se încredinţară astfel 
că la mijloc fusese puterea lui Allah. De voie, de nevoie, se împăcară cu 
soarta şi-i aduseră mulţumiri Atotputernicului. În tot acest timp, fata stătu 
speriată într-un colţ. Aşa că începură cu toţii s-o liniştească: 

— Allah ţi-a dat o soartă fericită. Te-ai măritat cu cel mai bun dintre 
supuşii Celui de Sus! 

Şi negustorul îl iubi pe fostul sacagiu întocmai ca pe fiul său. 


. Personajul biblic Moise. 


. Muntele Sinai. 

. Oraş în Persia. 


Pleşuvul şi fata 


Î răia odată un văcar pleşuv. Dimineaţa, el ducea vacile satului la islaz, iar 


la apusul soarelui le mâna înapoi. În fiecare seară sătenii îi plăteau câte 
ceva. Într-o zi, fata lui Kadkhoda, care era mai-marele satului, se duse cu 
urciorul pe umăr după apă. Pleşuvul o văzu şi se îndrăgosti de ea, dar nu cu 
o inimă, ci cu o sută. 

— Hai, dă-te mai aproape şi ajută-mă să-mi ridic urciorul pe umăr! 

Aşa se bucură pleşuvul, că nici nu se poate spune. Îi ajută fetei să 
ridice urciorul, dar o şi sărută. Când se întoarse acasă, fata îi spuse mamă- 
sii: 

— Azi m-a sărutat văcarul cel pleşuv. 

lar mama ei, femeie înţeleaptă, îi răspunse: 

— Nu se poate, draga mea! Nu poate fi vorba de aşa ceva. 

Şi acum ascultați ce era cu pleşuvul. 

Se întoarse el în sat, mână vacile pe la stăpânii lor, după care se duse 
acasă şi-i vorbi mamei lui: 

— Măicuţă, o iubesc pe fata lui Kadkhoda. Du-te şi peţeşte-mi-o! 

Mamă-sa căută să facă în aşa fel încât să-i schimbe gândul: 

— Fiule, doar ea e fata lui Kadkhoda, iar noi suntem săraci, n-avem 
nimic. 

Dar pleşuvul o ținea una şi bună: 

— Numai ce-are să răsară mâine soarele şi tu trebuie să te duci s-o 
peţeşti. 

Şi sărmanei femei nu-i mai rămase nimic de făcut, aşa că încuviinţă şi 
ea: 

— Fie, numai să se lumineze de ziuă. 

lar locuitorii acestui sat aveau un obicei; în mijlocul curţii la 
Kadkhoda, era o piatră mare. Dacă cineva din sat voia să se însoare sau să 
peţească, venea şi se aşeza pe această piatră. Astfel aflau toţi oamenii. 


Mama pleşuvului îşi ţinu vorba şi, îndată ce feciorul ei duse vacile la 
islaz, se aşeză pe piatră. lar nevasta lui Kadkhoda, şi ea femeie cu judecată, 
îşi aminti de vorbele spuse ieri de fată, că o sărutase văcarul cel pleşuv. 
Văzând-o pe mama văcarului stând pe piatră, gândi: „Se-nţelege! Ieri sărută 
fata, azi o trimite pe mamă-sa s-o peţească”. Atunci, chemă slugile şi 
porunci: 

— Oare n-a mai rămas nimic de la cina de-aseară? Duceţi-i mamei 
văcarului şi mai daţi-i pe deasupra şi doi rialit! 

Şi slugile îi duseră mamei văcarului cel pleşuv rămăşiţele de la cină şi 
banii. Biata femeie nu avu îndrăzneala să spună de ce venise şi plecă fără să 
se mai uite înapoi. lar seara, când pleşuvul se întoarse, primul lucru pe care- 
] făcu fu să întrebe: 

— Ei, cu ce mă bucuri? A încuviinţat fata lui Kadkhoda? 

Şi mamă-sa încercă iarăşi să-l îndemne să-şi schimbe gândul: 

— Doar ştii fiule, suntem săraci. Nu se zice în zadar întinde-ţi 
picioarele pe cât e plapuma. Mai bine mă duc să-ţi peţesc altă fată. 

Dar pleşuvul îi arătă un băț şi o înspăimântă: 

— Dacă mâine nu te duci şi n-o peţeşti pe fata lui Kadkhoda, atunci 
am să-ţi bag minţile-n cap cu băţul ăsta! 

Şi, fără voie, neajutorată, ea nu se mai împotrivi. 

Dis-de-dimineaţă, porni spre casa lui Kadkhoda, se aşeză iarăşi pe 
piatră şi de data asta izbuti să-şi spună rugămintea. lar nevasta lui 
Kadkhoda nu era numai o femeie cu multă judecată, mai era şi blândă, aşa 
că-i răspunse: 

— Din partea mea, desigur, dar mai trebuie căpătată şi încuviințarea lui 
Kadkhoda. 

Seara, când Kadkhoda se întoarse acasă, nevasta îi zise: 

— Kadkhoda, a venit mama văcarului cel pleşuv s-o peţească pe fata 
noastră. Încuviinţarea mea i-am dat-o, acum totul e ce spui şi tu. N-ar strica 
să ştii că pleşuvul o iubeşte mult şi de aceea a şi sărutat-o pe fată. Asta nu-i 
de glumit şi să-i desparti nu va fi prea uşor. 

Şi Kadkhoda, om bun la inimă, îi răspunse nevestei: 

— Pleşuvul e sărac, n-are nimic, de nici un fel — nici casă, nici avere, 
nici îndestulare. N-o să-i spunem „nu”, ci o să-l rugăm să muncească şi să 
câştige bani, să ridice o casă, adică să aibă ce-i trebuie. Şi-atunci s-o ia pe 
fată. 


Şi-i dădură de veste pleşuvului despre ce-i vorba. Într-atâta se bucură 
el, că nu se poate spune. În ziua următoare, nu mai păscu vacile şi-i zise 
mamă-sii: 

— Plec la drum să câştig bani! 

Cât îl rugă mamă-sa: 

— Nu mă lăsa bătrână, în voia sortii, Allah e bun, nu mă lăsa... 

Iar pleşuvul îi răspunse: 

— Nu, asta-i cu neputinţă. 

Aşa că îşi părăsi ţinutul şi plecă în lumea mare. Merse el ce merse şi 
odată se întâlni cu un derviş care-l întrebă: 

— Încotro ai pornit-o, pleşuvule? Nu vrei să-mi fii slugă? 

— Vreau! 

— Dar pe zi, cât ceri? 

— Cât să nu-ţi pară rău! 

— Apoi, hai! 

Merseră ei, merseră până se opriră la un izvor. Acolo dervişul îi zise 
pleşuvului: 

— Tu stai aici, că eu mă duc până acasă şi mă întorc. 

Şi ce văzu pleşuvul: dervişul spuse un descântec, coborî în izvor şi 
dispăru. După o vreme, ieşi din izvor şi îi grăi: 

— Hai, pleşuvule! 

— Dar încotro? întrebă acesta. 

— Închide ochii! îi porunci dervişul drept răspuns. 

Atunci mai şopti un descântec şi-l îndemnă: 

— Acum, hai cu mine! 

Pleşuvul repetă descântecul şi împreună cu dervişul intră în izvor. 
Deschise ochii şi ce văzu: minunat loc, o grădină cum nu mai văzuse 
niciodată în faţa ochilor. Iar dervişul îi zise pleşuvului: 

— Uită-te bine şi du-mă oriunde. 

Şi merseră ei împreună până ajunseră la un palat. Acolo pleşuvul văzu 
o fată, ca luna luminoasă de minunată. Dervişul aduse o carte şi-i zise fetei: 

— Am să lipsesc de-acasă patruzeci de zile, mă duc la vânătoare. Până 
la întoarcere, învaţă-l pe pleşuv după cartea asta, ca s-o poată citi cu 
uşurinţă. 

— Bine, încuviinţă fata. 

Şi tot în clipa aceea, dervişul dispăru. lar fata, cu pricepere, se apucă 
să-l înveţe pe pleşuv. Dar iată că, odată, ea îi vorbi: 


— Dacă va afla tata că ai isprăvit învăţătura, va fi vai şi amar de tine. 

— Atunci, ce să fac? 

Iar fata îl povăţui: 

— Când se întoarce tata şi te întreabă: „Ai învăţat cartea?”, tu 
răspunde-i: „Da”. lar când îţi va porunci să citeşti, citeşte totul pe dos. 
Întâlneşti „alef”, tu zi „ba”?. Şi el va crede că n-ai învăţat nimic. 

Trecură patruzeci de zile, dervişul li se înfăţişă venind în goană ca 
vântul. Primul lucru, s-o întrebe pe fată: 

— A învăţat pleşuvul cartea? 

— Ce să-nveţe, răspunse fata. Orice l-ai învăţa, degeaba, nimic nu 
înţelege. 

— Asta nu-i bun pentru noi. Adu-mi punga cu bani să mă socotesc cu 
el şi ducă-se unde-o vedea cu ochii. 

Şi-i dădu mai mulţi tumani. 

— Nu ne eşti de trebuinţă, îi mai zise. 

lar acum ascultați ce fel de carte era. Era o carte de vrăjitorie, în ea se 
aflau de toate, iar pleşuvul o învățase pe de rost. Se întoarse apoi la el în sat 
şi îi zise mamă-sii: 

— Măicuţă, ia banii ăştia, cheamă meşteri zidari să ridice o casă. 
Pentru celelalte cheltuieli am să-ţi mai dau bani. 

Şi se apucă pleşuvul să se îngrijească de lucrare, căci luase cu el şi 
planul palatului. Nimeni în lume nu văzuse ceva asemănător! Poruncise să 
ridice casa întocmai cu acest palat al dervişului. 

Noaptea, rămânând singur cu mamă-sa, pleşuvul stătu îndelung de 
vorbă cu ea şi la urmă îi destăinui: 

— Măicuţă! Mâine, la răsăritul soarelui, am să iau înfăţişarea unei 
cămile. lar tu să mă iei de căpăstru, să mă duci la bazar şi să mă vinzi pe o 
sută de tumani. Dar pentru nimic în lume să nu dai căpăstrul. Nici pe o mie 
de tumani să nu-l dai. 

Se lumină de ziuă şi pleşuvul luă înfăţişarea cămilei. Mamă-sa o apucă 
de căpăstru, o duse la bazar şi o vându pe o sută de tumani. lar căpăstrul îl 
opri. Seara, când se întoarse acasă, în întâmpinare îi ieşi pleşuvul, care-i 
ceru: 

— Dă-i o sută de tumani meşterului. 

Noaptea, târziu, rămânând amândoi, stătură de vorbă în linişte. Înainte 
de-a se culca, pleşuvul îi mai ceru mamă-sii: 


— Măicuţă! Mâine, la răsăritul soarelui, am să iau înfăţişarea unui 
catâr. Ai să-l duci la bazar şi să-l vinzi cu o mie de tumani. Dar pentru 
nimic în lume să nu dai căpăstrul. 

Se sculă bătrâna dis-de-dimineaţă, iar pleşuvul luase deja înfăţişarea de 
catâr. Mamă-sa îl apucă de căpăstru şi-l duse. Ajunse la bazar, iar în 
întâmpinare îi ieşi un negustor. Negustorul văzu frumuseţea de catâr, care 
mergea mândru ca un păun. O întrebă negustorul pe bătrână: 

— Mătuşă, cât ceri pe catâr? 

— O mie de tumani. 

Şi negustorul se miră: 

— Hei, bătrâno! Dumnezeu să ierte păcatele tatălui tău! Eu am o sută 
de catâri şi pentru nici unul n-am plătit mai mult de treizeci-patruzeci de 
tumani. Catârul tău e foarte bun, îţi voi da o sută de tumani, şi nu o mie. 

Iar bătrâna îi răspunse: 

— O, negustorule! Catârul acesta face două mii de tumani. El te duce 
într-un ceas până la capătul pământului şi înapoi. 

Negustorul se miră şi mai mult: 

— Nu-i cu putinţă aşa ceva! lar de este aşa, dacă asta e adevărat, 
atunci eu îţi dau două mii de tumani. 

— Poţi încerca, îi zise bătrâna, du-te cu el în Turkestan. 

Negustorul o duse pe bătrână, împreună cu catârul, la el acasă şi-i dădu 
un bileţel: „Dacă într-un ceas catârul se întoarce din Rum=, mă oblig să 
plătesc două mii de tumani”. 

În Rum, negustorul avea un frate şi voia să afle cum mai trăieşte el 
acolo. O chemă pe nevastă-sa şi-i zise: 

— Prăjeşte, repede, nişte ouă! 

Iar el, în timpul acesta, scrise o scrisoare. 

Nevastă-sa prăji ouăle şi le puse într-un vas. Negustorul lipi scrisoarea 
şi i-o înmână unei slugi. 

— Încalecă pe catâr. Catârul trebuie să te ducă într-un ceas până la 
Rum şi să te aducă înapoi. 

Nu avu timp sluga să-şi pună ca lumea piciorul în scara de la şa că se 
şi trezi într-un oraş necunoscut. Întrebă un om: 

— Prietene, ce oraş e acesta? 

— E Rum, i se răspunse. 

— Dar unde se găseşte caravanseraiul? 


Îi arătară şi el intră în camera fratelui stăpânului său. Acesta se uită şi 
se minună. Scrisoarea nici nu apucase să se usuce cum se cade. Apoi 
întrebă: 

— Hei, slugă, mai e altceva? 

Şi sluga îi dădu ouăle prăjite. Când, ce să vezi, ele încă mai erau calde. 
Mâncă, scrise fratelui, sluga încălecă iarăşi şi nu peste mult se trezi dincolo 
de bazar, în faţa casei stăpânului. Negustorul îl văzu şi sosi tulburat. Îi 
mulţumi cum se cuvine slugii, îi dărui mulţi bani şi îi porunci: 

— Pentru nimic în lume să nu pomeneşti cuiva că eu am un aşa catâr. 

Iar bătrânei îi zise: 

— Mătuşică! Tu ai cerut pe catâr o mie de tumani. Uite încă cinci sute. 

Bătrâna primi banii şi se întoarse acasă. 

Iar negustorul porunci grăjdarului să întindă sub picioarele catârului un 
covor şi să-i dea în loc de fân şi paie, zahăr şi mirodenii. 

Trecură câteva zile. Odată, noaptea, nevasta îi zise negustorului: 

— Bucuroasă să-ţi fie casa! De-un aşa catâr ai făcut rost, iar tu nici 
măcar o dată nu te-ai uitat la el, nu l-ai îngrijit. 

— Adevărat vorbeşti, încuviinţă negustorul. Am să mă duc dimineaţă 
la grajd şi-am să-l îngrijesc chiar eu. 

Se duse dis-de-dimineaţă în grajd şi se apropie de catâr. Dar ce văzu? 
O, Allah! Catârul arăta minunat, ca un păun cu coada înfoiată. Îi ţesălă 
negustorul coama şi băgă de seamă că, dintr-odată, catârul îşi vârî botul 
într-o gaură. Şi pe neaşteptate, negustorul văzu cum botul catârului se face 
din ce în ce mai subţire şi se strecoară prin gaură. Atunci strigă la grăjdar: 

— Dar ce s-a întâmplat cu catârul? 

Se mai uită, capul catârului intrase deja cu totul în gaură. Începu 
forfota, gălăgia. Când privi iarăşi, şi gâtul dispăruse în gaură. Începură să 
strige cu toţi ai casei. 

— Ce se-ntâmplă cu catârul? 

Dar atunci şi trupul catârului se făcu subţire şi dispăru în gaură. 
Negustorul ţipă: 

— Hei, slugi! Fugiţi, prindeţi catârul! A intrat de-a binelea în bortă. 

Şi-l apucară ei pe catâr de coadă şi i-o rupseră. Dar şi borta se făcu 
nevăzută. 

Negustorul porunci, ţipând: 

— Spargeţi zidul, neîntârziat! 

Iar o slugă se împotrivi: 


— Eu, stăpâne, nu sunt pietrar! Mai bine să nu spunem nimănui despre 
asta, fiindcă tot nu-i de crezare. Ba o să mai zică şi că ţi-ai pierdut minţile. 

Şi acum, să ne întoarcem la mama pleşuvului. 

Văzând ea că trecuseră câteva zile şi de la fecior nici veste, începu să 
se necăjească şi, iată că, într-o bună zi, se ivi pleşuvul, zâmbind. 

— Fiule, tu o să mă omori pe mine, unde-ai fost? Mult m-am neliniștit. 

Iar în astă vreme, casa era aproape ridicată. Pleşuvul îi grăi mamă-sii: 

— Măicuţă, scoală-te mâine mai devreme. Am să iau înfăţişarea unui 
berbec de luptă, tu să mă duci la bazar şi să mă vinzi pe două sute de 
tumani. Dar fii cu băgare de seamă şi nu vinde cureaua de la gât. 

Dis-de-dimineaţă, bătrâna se îndreptă cu berbecul spre bazar. Ajunse 
acolo şi, fără să se aştepte, se apropie de ea un derviş-vrăjitor. Berbecul 
tremura ca frunza de salcie de teamă şi se gândea: „Ce nenorocire pe capul 
meu! Dervişul acesta o să mă taie în bucăţi!”. 

Şi îi zise dervişul bătrânei: 

— Măicuţă! Cât ceri pe berbec? 

— Două sute de tumani. 

— la două sute de tumani şi dă-mi berbecul cu curea cu tot. 

— Berbecul îl vând, nu şi cureaua, răspunse bătrâna. 

— Bine, mai pune preţ şi pe curea. Dar de ce n-ai vinde-o? 

Se adună mulţimea, iar oamenii îi ziceau bătrânei: 

— Măicuţă, cureaua nu face nici două parale. 

Se sătură bătrâna de tocmeală şi, dând înapoi din faţa hotărârii, zise 
câţi bani să mai dea. Iar dervişul înhăţă cureaua şi scrâşnind din dinţi de 
mânie porni la drum împreună cu berbecul. Merseră ei ce merseră până 
ajunseră la un izvor. Dervişul cobori înăuntru, se duse la palat şi-i zise fetei: 

— Neruşinato! Se dovedeşte că m-ai minţit. Te-ai înţeles cu acest 
pleşuv blestemat şi l-ai învăţat meşteşugul meu vrăjitoresc. Am să vă arăt 
eu vouă acum după merit. Du-te şi adu cuțitul! 

Fata plecă, dar în locul cuţitului aduse o ceaşcă mare. lar dervişul îi 
porunci: 

— Du-te şi adu pumnalul! 

De data aceasta, fata aduse cu totul altceva. Într-o vorbă, orice-ar fi 
cerut dervişul, fata nu aducea. Până la urmă, într-atâta se mânie vrăjitorul, 
că era gata-gata să se ducă singur după cuţit să taie berbecul. Atunci dădu 
drumul din mână curelei. În aceeaşi clipă, berbecul luă înfăţişarea unui 
porumbel şi zbură. lar dervişul luă şi el înfăţişarea unui uliu şi-l urmă. 


Zburară ei, porumbelul înainte, uliul după el. Uliul ajunse porumbelul, vru 
să-l prindă, dar, îndată, acesta ia înfăţişarea unui buchet de flori. Şi chiar în 
vremea aceea, pe marginea bazinului stătea fiica negustorului. Cum se făcu, 
buchetul îi căzu ei în poală. Uliul îşi luă chip de derviş, se opri în faţa casei 
şi începu să spună rugăciuni cu glas puternic: 

— O, Ali, ajută-mă! Florile din poala fetei sunt ale mele. 

Iar fata îi răspunse: 

— Bine, dervişule. Am să-ţi plătesc pentru flori. 

Însă dervişul nu se învoi. Atunci fata se mânie şi-i aruncă buchetul. Iar 
florile se preschimbară în boabe de mei care se împrăştiară prin toată casa şi 
grădina. Dervişul luă şi el înfăţişarea unei găini cu pui şi ciuguliră toate 
boabele. 

Dar un bob se pierduse între petalele unui trandafir. Oricât căută găina, 
tot nu-l găsi. Deja se adunase mulţime de oameni care privea şi se uimea. 
Dintr-odată, bobul de mei se făcu o vulpe, se aruncă asupra găinii şi a 
puişorilor ei şi-i mâncă. Atunci negustorul strigă: 

— Prindeţi vulpea! 

O prinseră şi se apucară s-o descânte: 

— În numele lui Allah care ţi-a dăruit aşa putere şi înzestrare, spune- 
ne taina ta! 

Şi vulpea luă înfăţişarea pleşuvului şi el le povesti toată istoria, de 
atunci de când păştea vacile. Povesti cum se îndrăgostise de fata lui 
Kadkhoda, cum se lepădase de vaci şi pornise în lumea largă. Povesti de 
întâlnirea cu dervişul şi despre cele ce se întâmplară după aceea, chiar şi de 
meşteşugul lui vrăjitoresc pe care îl învățase de la fata dervişului. 

De acolo pleşuvul plecă acasă la el. Acum era aşa de bogat că, dacă 
lovea cu mâna de pământ, răsăreau mărgăritare. Casa era deja ridicată. Se 
adunară toţi bătrânii satului şi se făcu o nuntă aşa frumoasă, că ţinu veselia 
câteva zile. 

Aşa cum dorinţa văcarului cel pleşuv s-a împlinit, tot astfel să se 
împlinească şi dorinţele voastre. 

Povestea fetei de croitor şi a feciorului de împărat 


Î răia odată un croitor care avea trei fete. Într-o zi, feciorul împăratului 
veni la el şi-i zise: 

— Coase-mi o mantie din flori. 

Croitorul se duse la fata cea mare şi-o întrebă: 

— A venit azi la mine feciorul împăratului şi-a cerut să-i cos o mantie 
din flori. Ce să fac? 

Dar fata nu înţelese nimic şi nu se arătă în stare să răspundă. Trecu 
noaptea, veni şi ziua a doua. Croitorul se duse la atelier şi căzu pe gânduri. 
Stătu şi chibzui până seara, dar, zadarnic, nimic nu hotărî. În aceeaşi seară, 
se duse la cea de-a doua fată, mijlocia, şi-i povesti şi ei de cerința feciorului 
de împărat. La fel şi ea, nu înţelese nimic şi nu găsi nici o scăpare. 

Mai trecu o noapte. Dimineaţa, croitorul ajunse la atelier, se gândi tot 
timpul până la apusul soarelui şi nici de data asta nu ghici despre ce era 
vorba. lar seara plecă şi se duse la cea de-a treia fată, mezina, căreia îi 
povesti totul. 

Ea îi răspunse: 

— Apoi, despre asta nici nu merită să te frămânţi. Cum se va ivi mâine 
feciorul împăratului la tine, spune-i: „Ca să-ţi cos mantia din flori, trebuie 
foarfeci, aţă şi degetar tot din flori. Dacă-mi vei aduce toate astea, atunci 
am să-ţi fac”. 

Feciorul împăratului veni în a patra zi. După răspunsul primit, înţelese 
că acest croitor trebuie să aibă trei fete şi că în prima noapte se sfătuise cu 
cea mai mare, în a doua cu cea mijlocie, dar nimic nu izbutise să afle. În a 
treia noapte, el trebuie să fi vorbit cu mezina şi tocmai aceasta ticluise 
răspunsul. 

Şi feciorul împăratului se îndrăgosti de mezină fără s-o fi văzut şi 
trimise după ea peţitori. 

Ascultaţi mai departe. 

Feciorul împăratului era deja logodit cu o prinţesă bogată. Dar iată că 
zvonurile îi ajunseră acesteia la urechi, cum că feciorul împăratului trimite 
peţitori la fata croitorului. De aceea, ea hotărî să zădămicească acest lucru 


cu toate mijloacele şi căută să afle cine trebuie să ducă darurile de la palat la 
logodnică. Astfel, află că feciorul împăratului trimite fetei o tavă cu fel de 
fel de bucate. Prinţesa, înciudată, se mânie peste poate, se duse la un 
slujitor, îi dărui mulţi bani şi-i ceru: 

— Mănâncă tu însuţi de acolo un pumn de orez, o aripă de pui şi ia 
puţin şerbet! 

Sluga îi îndeplini rugămintea şi după aceea duse tava fetei croitorului. 
Şi ea văzu: cineva umblase în farfurii. Hotărî fata că feciorul împăratului îi 
trimisese resturile cinei, nu mâncă nimic şi-i răspunse în versuri: 


Pilaful pe jumătate ciugulit 
Un pumn de-orez abia-am primit. 
Şi păsările fără de-o aripă, 
Orez puţin tu mi-ai trimis în pripă. 


Cât îşi bătu feciorul împăratului capul, se dovedi a fi peste puterile sale 
să înţeleagă ce înseamnă asta. 

În ziua următoare, el cumpără o pereche de papuci frumoşi şi porunci 
să-i ducă fetei în dar. Prinţesa află şi acest lucru, se duse la slujitorul care 
trebuia să plece, îi dădu mulţi bani şi-l rugă: 

— Mai întâi încalţă tu papucii, mergi cu ei mult ca să se strice şi numai 
după aceea du-i! 

Sluga făcu întocmai. Duse fetei croitorului papucii rupţi, iar fata nici 
nu-i încălţă şi-i trimise înapoi. 

După ce aflase de logodnă, prinţesa începuse să trimită oameni la 
feciorul împăratului ca să-i spună acestuia că fata, vai, nu-i bună de nimic. 
Şi o ţinu aşa până la nuntă. 

Şi iată că pe feciorul împăratului şi pe fată îi duseră în camera 
însurăţeilor. Dar el nici n-o privi şi adormi. Dimineaţă, fata spuse despre 
asta soacrei. Şi soacra ce ştia: în această zi, fiul ei se va duce în grădina cu 
flori galbene. Căci aveau trei grădini: una cu flori galbene, una cu flori roşii 
şi una cu flori albe. Feciorul împăratului se plimba în fiecare zi printr-una 
dintre ele şi acum era rândul grădinii cu flori galbene. Soacra îi zise fetei: 

— Suie-te pe un cal şi du-te în grădina cu flori galbene. Cum ajungi, 
bate în porţi. Îţi va deschide prinţul, tu cere-i un buchet de flori galbene şi el 
îţi va da. Cum primeşti buchetul, întoarce-te şi nu mai scoate nici o vorbă. 


Fata făcu întocmai. Încălecă un cal, plecă la grădina cu flori galbene şi 
bătu în porţi. Prinţul deschise porţile şi ea îi ceru: 

— Vreau flori, vreau un buchet, repede, grăbeşte-te! 

Prinţul se duse, rupse un buchet de flori galbene, le dădu fetei şi dori 
să-i vorbească, dar ea încălecă în grabă şi plecă iute ca vântul. 

A doua zi, soacra îi zise: 

— Astăzi, fiul meu va fi în grădina cu flori albe. Încalecă un cal alb, 
du-te la grădină, bate în porţi, prinţul îţi va deschide, iar tu cere-i un buchet 
de flori albe. El va rupe florile şi ţi le va da. Fii cu băgare de seamă, nu 
vorbi nimic şi întoarce-te repede. 

Fata călări un cal alb, bătu în porţi, prinţul deschise şi îi ieşi în 
întâmpinare. Şi de data asta fata îi ceru: 

— Vreau flori, vreau un buchet, repede, grăbeşte-te! 

Prinţul rupse flori albe, le legă în buchet şi buchetul i-l dădu fetei. Dori 
să-i vorbească, dar ea sări pe cal şi se depărtă ca gândul. 

În a treia zi, soacra îi zise fetei: 

— Încalecă azi un cal murg, îndreaptă-te la grădina cu flori roşii şi bate 
în porţi. Cum iese fiul meu, ca şi mai înainte, cere-i un buchet de flori roşii. 
El îţi va da florile, iar tu zi-i: „Cordonul mi-e prea strâns şi nu-l pot desface 
— taie-l!”. Cum va scoate cuțitul, pune mâna sub el ca să-ţi cresteze un 
deget. Cum te taie, ţipă: „Vai, degetul meu! Vai, degetul meu!”. Apoi ia 
buchetul, încalecă şi pleacă de-acolo. 

Fata făcu întocmai. Înşeuă un cal murg, se duse la grădină, bătu şi 
prinţul îi deschise. Ea grăi: 

— Vreau flori, vreau un buchet, repede, grăbeşte-te! 

Prinţul rupse un buchet cu flori, i-l dădu fetei şi aceasta îi zise: 

— Cordonul mi-e prea strâns şi nu-l pot desface — taie-l! 

Prinţul scoase un cuţit şi voi să taie nodul, dar fata puse mâna sub tăiş 
şi îşi răni degetul cel mare. Atunci ţipă: 

— Vai, degetul meu! Vai, degetul meu! 

După care se urcă pe cal şi-i dădu pinteni. 

Când prinţul se întoarse acasă, fata începu iar să strige: 

— Vai, degetul meu! Vai, degetul meu! 

Prinţul rămase uimit. Înţelese că strigătul e al fetei care fusese în 
grădină. Iar în toate aceste nopţi, prinţul nu dormise din pricina dragostei 
pentru fata pe care o văzuse la grădini. El se apropie şi o privi cu luare- 


aminte şi ce văzu: da, era aceeaşi fată care venise în grădina cu flori 
galbene, şi în grădina cu flori albe, şi în grădina cu flori roşii. 

Plânse prinţul de bucurie şi-o întrebă: 

— Fată dragă, oare ce s-a întâmplat? 

lar ea îi povesti despre toate şi prinţul o îmbrăţişă cu dragoste. Şi iată 
că peste şapte zile şi şapte nopţi înfrumuseţară tot oraşul şi începură să 
nuntească. 

Întocmai cum această fată şi feciorul împăratului şi-au îndeplinit 
dorinţele, aşa să se împlinească şi dorinţele voastre, ale tuturor. 


Pasărea fericirii 


A fost odată ca niciodată, dar n-ar fi fost nimic fără Allah. 


Trăia demult un culegător de vreascuri care avea o nevastă şi doi 
băieţi. Pe unul îl chema Saad, iar pe celălalt Said. Omul nostru se ducea zi 
de zi la oraş, vindea vreascurile şi cu banii câştigaţi îşi ţineau cu toţii zilele 
liniştiţi. Asta, până-i muri nevasta şi-şi luă după o vreme alta. 

Dar iată că, odată, când tocmai vânduse o sarcină de vreascuri şi cu 
banii primiţi voia să cumpere de-ale gurii pentru nevastă şi copii, dădu cu 
ochii de un nevoiaş, care stătea într-un colţ şi cerea de pomană trecătorilor. 
Omului i se făcu milă de cerşetor şi, de unde avea, de unde n-avea, îi dădu 
banii, întorcându-se acasă cu mâinile goale. 

Dacă-l văzu că nu adusese nimic, nevasta se mânie şi-l întrebă: 

— Oare azi n-ai muncit? 

— Cum să nu fi muncit? îi răspunse el uimit. 

— Atunci de ce te-ai întors cu mâinile goale la nevastă şi la copii? 

— Am dat tot ce-am avut unui nevoiaş. 

— N-ai făcut bine! socoti nevasta. 

Apoi ea adună de pe un raft şi de după o ladă câteva bucăţi de pâine 
uscată, suflă praful de pe ele, le înmuie în apă şi mâncară cu toţii. 

A doua zi, omul adună de două ori mai multe vreascuri ca de obicei. 
Ascunse jumătate din ele într-o peşteră din apropiere, iar pe celelalte le 
încărcă pe măgar şi le duse la oraş, bucuros că pentru ziua următoare nu mai 
avea grija vreascurilor. 

Iar în ziua următoare, plecă dis-de-dimineaţă după uscături şi ajunse la 
peşteră. Când intră, văzu că vreascurile arseseră toate şi că pe cenuşa lor 
stătea o pasăre frumoasă pe care o prinse şi o aduse copiilor să se joace cu 
ea. Făcu un cuib moale şi cald pentru pasăre în bucătărie. 

Trecură două-trei zile şi, într-un rând, nevasta se duse în bucătărie să 
facă o ciorbă. Văzu că bucătăria, care n-avea nici o fereastră şi se găsea 
veşnic în beznă, era acum luminată de ceva care strălucea ca o lampă. Se 


apropie, găsi un ou şi pricepu că e de la pasăre. Ridicând oul, văzu că e de 
aur. Femeia se bucură şi-i dădu oul bărbatului. Peste încă o zi, pasărea mai 
făcu un ou şi omul nostru nu se mai duse după vreascuri. 

„De ce să mă trudesc fără rost, de ce să mai asud de pomană strângând 
vreascuri de doi bănuţi şi jumătate? De-oi avea trebuinţă de bani, mă duc şi 
vând un ou.” 

Aşa că nu mai plecă după vreascuri, luă un ou şi-l duse la bazar, la un 
aurar pe nume Şam'un. Şam'un luă oul şi-i dădu omului o sută de tumani. 
Primind banii se bucură, cumpără tot ce-i dori inima şi duse cumpărăturile 
acasă la nevastă şi copii. 

După o vreme, avu iarăşi nevoie de bani şi-i duse lui Şam'un un alt ou. 
Aurarul se miră: „De unde o fi luat culegătorul de vreascuri un asemenea 
ou?”. Îl întrebă deci: 

— Unchiaşule, de unde iei ouăle astea? 

— Am găsit în pustiu, în cutare peşteră, o pasăre care le face, răspunse 
omul. 

— Dar ce fel de pasăre-i asta? îl mai iscodi Şam'un. 

Şi omul îi povesti cum arată pasărea. „E pasărea fericirii”, îşi zise 
Şam'un. „De-i mănânci capul ajungi padişah, iar cine-i mănâncă inima şi 
ficatul găseşte în fiecare noapte sub căpătâi câte o sută de aşrafi.” Şi începu 
să caute un şiretlic pentru a smulge pasărea din mâinile culegătorului de 
vreascuri. 

Tocmai în vremea aceea, îi dădu prin minte omului nostru să pornească 
la drum. Lăsă pasărea şi copiii în grija nevestei şi plecă liniştit. Şam'un, 
care tocmai asta îl rugase pe Allah să se întâmple, se duse la o bătrână 
vicleană, atât de vicleană că-i putea da sfaturi şi lui Ducă-se-pe-pustii, şi-i 
zise: 

— Dacă faci în aşa fel să pot da ochii cu nevasta culegătorului de 
vreascuri, ai de la mine o mie de aşrafi. 

— Fii pe pace! răspunse bătrâna. 

Şi plecă spre casa culegătorului de vreascuri. Bătu la uşă, nevasta veni 
şi-i deschise. 

— Măicuţă, pe cine cauţi? o întrebă femeia. 

— Mă jertfesc pentru tine, răspunse bătrâna, treceam pe aici şi mi s-a 
făcut sete. Mi-am zis să bat la uşă şi să beau şi eu un strop de apă. 

— Nu-i nimic rău în asta, poftim de intră! o îndemnă femeia. 


Îi dădu drumul înăuntru, scoase apă din fântână şi umplu o ceaşcă pe 
care i-o întinse bătrânei. Aceasta bău, se interesă de sănătatea stăpânei, 
sporovăi de una şi de alta până începu s-o tragă de limbă: 

— A cui nevastă eşti? 

— A unui oarecare culegător de vreascuri, răspunse femeia. 

— Vai ce lipsă de judecată! Cu asemenea frumuseţe şi gingăşie nu-i 
păcat să fii nevasta unui culegător de vreascuri? Că eşti frumoasă precum 
luna în cea de-a paisprezecea noapte... Ar trebui să ai un bărbat tânăr ca 
tine, bogat şi cu un nume cunoscut. Ce să faci cu un bărbat ca al tău? Că nu 
degeaba grăiau bătrânii noştri: „Strugurele dulce e pentru şacal!”. 

— Dar ce să fac soro? Asta mi-a fost soarta. 

— Lasă-l în plata Domnului! 'Ţi-oi găsi eu bărbat pe măsură! 

Până la urmă bătrâna atâta o suci şi o învârti, într-atâta îl lăudă pe 
Şam'un, că o abătu pe femeie din drumul ei şi o sili să se gândească la 
aurar: 

— Află că şi Şamun se perpeleşte şi oftează de dorul tău, mai zise 
bătrâna. Pentru tine e în stare de orice. 

După multă vorbă, hotărâră ca femeia să-l cheme pe Şam'un într-o 
seară şi să-i frigă pasărea fericirii. Şi seara, de vreme ce Şam'un trebuia să-i 
vină în ospeţie, femeia tăie pasărea şi o găti. Apoi, când deja era gata, vâri 
oala sub un coş din bucătărie. 

Înainte de asfinţitul soarelui, Saad şi Said se întoarseră de la maktabl 
şi, în timp ce mama lor vitregă dereteca în aşteptarea oaspetelui, intrară în 
bucătărie, ridicară coşul şi dădură cu ochii de pasărea friptă. Se temură să 
mănânce toată mâncarea, aşa că, unul mâncă doar capul, iar celălalt inima şi 
ficatul. Socotiră că astfel nimeni nu va băga de seamă. 

Se înseră de-a binelea şi, surâzător şi cu inima bucuroasă, Şam'un sosi 
la nevasta culegătorului de vreascuri. După ce-i dădu bineţe, zise: 

— Hai să mâncăm întâi pasărea, că tare sunt flămând. 

Femeia plecă, puse pasărea pe o tavă, o duse în odaie şi o puse în faţa 
oaspetelui, îmbiindu-l: 

— Poftim şi te ospătează în numele lui Allah! 

Şamun întinse mâna să apuce capul, inima şi ficatul, dar, vai, nici 
urmă de cap, de inimă şi de ficat! 

— Păi pasărea asta n-a avut cap, n-a avut inimă şi ficat? o întrebă pe 
femeie. 


— Nu ştiu, răspunse ea, să văd, poate au mâncat băieţii capul, inima şi 
ficatul. 

Femeia ieşi în curte şi-i întrebă pe Saad şi pe Said: 

— Spuneţi drept, voi aţi mâncat capul, inima şi ficatul păsării? 

De frică, bieţii îşi plecară frunţile şi nu spuseră nimic. Femeia înţelese 
că ei mâncaseră din pasărea friptă, le trase două-trei scatoalce şi se întoarse 
în odaie. 

— Blestemaţii ăştia de copii au mâncat capul, inima şi ficatul păsării. 
Acum mănâncă tu restul. Oricum, pieptul şi copanele sunt părţile cele mai 
gustoase. 

— Nu pricepi nimic, femeie! răspunse Şam'un. Toată bunătatea se află 
în cap, în inimă şi în ficat. Aşa că trebuie să-i aduci pe copii, să-i spintecăm 
şi să scoatem din ei ce-au mâncat. 

— Prea bine, aşa scăpăm şi de pacostea gurilor lor mereu flămânde! 

leşi să-i cheme pe băieţi, dar văzu că nu sunt în curte. Îi căută şi-n 
stânga, şi-n dreapta, îi căută în bucătărie şi în cămară, dar nu erau nicăieri. 
Se duse până în pridvor, văzu poarta casei deschisă şi înţelese că băieţii 
fugiseră. Se întoarse deci la Şam'un şi îi zise: 

— Băieţii au luat-o la sănătoasa! 

Şam'un se făcu foc şi nu mai voi să mănânce. Dădu să plece, dar 
femeia stărui să guste din bucate şi căută să-l îmbuneze: 

— Mai dă-o încolo de pasăre! Doar pentru mine ai venit aici! 

— E de mirare ce femeie grea de cap poţi fi! strigă Şam'un. Dar nu pe 
tine te voiam, ci pasărea. Credeai că am nevoie de tine? 

Şi se tot certară până ce Şam’un luă cuțitul şi se repezi s-o lovească. La 
tipetele ei se adunară vecinii şi, văzând despre ce-i vorba, îi plătiră lui 
Şam'un cum se cuvine. 

Îndată ce auziră că Şam'un vrea să-i spintece, Saad şi Said îşi luară 
tălpăşiţa. leşiră din oraş şi nimeriră în pustiu. Merseră până aproape de 
ivirea zorilor când ajunseră la un pârâiaş pe malul căruia creşteau câţiva 
copaci. De obosiţi ce erau, nu mai puteau face nici un pas, aşa că se culcară 
acolo şi nu se mai treziră decât la apusul soarelui. Încă nu se deşteptaseră 
de-a binelea când auziră două porumbiţe sporovăind pe craca unui copac. 
Una-i zicea celeilalte: 

— Surioară! 

— Ce-i, draga mea? 


— Fraţii care dorm sub copac au mâncat capul, inima şi ficatul păsării 
fericirii. Cel ce a mâncat capul va ajunge padişah, iar cel ce a mâncat inima 
şi ficatul va găsi în fiecare noapte o sută de aşrafi sub căpătâi. 

Buimăciţi de somn cum erau, băieţii nu înţeleseră prea bine spusele 
porumbiţei. Abia când se treziră de-a binelea, Said găsi sub cap o pungă cu 
o sută de aşrafi. Se bucură foarte tare şi zise: 

— Fratele meu, se vede că porumbiţele au avut dreptate. Ai să fii 
padişah! 

Plini de fericire, o pormniră mai departe şi ajunseră la o răscruce unde se 
opriră. Citiră acolo slovele săpate pe o piatră: „Voi, drumeţi ce treceţi pe 
aici, dacă veţi merge împreună mai departe veţi pieri, dar dacă porniţi 
fiecare pe alt drum veţi ajunge acolo unde trebuie”. Cum citiră, Saad şi Said 
se întristară. Dar, după aceea, se îmbrăţişară, vărsară câte o lacrimă, se 
sărutară, îşi luară rămas-bun şi fiecare porni pe drumul său. 

Saad merse multe zile şi nopţi la rând până ajunse, într-o dimineaţă, la 
marginea unui oraş. Văzu acolo că orăşenii erau neliniştiţi şi erau 
înveşmântaţi în negru. Erau toţi, cu mic, cu mare, adunaţi la marginea 
oraşului. Se apropie Saad de mulţime şi-l întrebă pe unul din cei de faţă: 

— Frăţioare, de ce toţi locuitorii poartă straie cernite şi de ce s-au 
strâns aici? 

— Pesemne că nu eşti de prin părţile noastre? îl iscodi omul. 

— Nu, sunt un pribeag. 

— Află atunci că ne-a murit padişahul acum patru zile. Şi, cum n-a 
lăsat urmaşi, obiceiul e să purtăm doliu timp de trei zile, iar în cea de-a 
patra să ne adunăm în afara oraşului şi să slobozim un şoim. Cel pe capul 
căruia se aşază şoimul va fi ales padişah. Numai atunci lepădăm veşmintele 
cernite şi petrecem vreme de şapte zile şi şapte nopţi. lar azi e ziua când 
slobozim şoimul. 

În vreme ce stăteau aşa de vorbă, fu slobozit şoimul. Pasărea veni în 
zbor şi se aşeză pe creştetul lui Saad. Se stârni multă zarvă, se bătu din 
palme, apoi Saad fu dus cu toată cinstirea la palatul padişahului unde i se 
puse coroana pe cap, fu suit pe tron şi i se închinară cu toţii. 

O clipă doar să-l părăsim pe Saad şi să aflăm ce s-a întâmplat cu Said. 

Merse el ce merse până ajunse într-un oraş. Acolo văzu un palat 
minunat în jurul căruia o mulţime de tineri chipeşi şi voinici stăteau întinşi 
la pământ. Se apropie şi întrebă: 

— Al cui e palatul? Şi de ce staţi lungiţi pe jos? 


— Palatu-i al fetei padişahului din partea locului, răspunse careva, al 
prințesei Delaram a cărei frumuseţe e vestită peste şapte mări şi şapte ţări. 
Cine doreşte s-o vadă trebuie să-i dea noapte de noapte câte o sută de aşrafi. 
Noi am venit şi i-am dat tot ce am avut, iar acum, că nu ne-a mai rămas 
nimic, nici nu ne mai bagă în seamă. Din dragoste pentru ea am ajuns săraci 
lipiti. 

Auzind aceste vorbe, Said îşi zise: „Cum tot găsesc noapte de noapte 
sub căpătâi o sută de aşrafi, ar trebui să mă duc şi eu s-o văd pe fata care n- 
are pereche în şapte ţări şi să stau vreo săptămână în preajma ei”. Aşadar, se 
îndreptă spre palat şi-i trimise vorbă lui Delaram: 

— Am venit să te văd. 

Vestea ajunse neîntârziat la prinţesă şi îndată se arătă o slujnică. 

— Pofteşte! îl îndemnă ea. 

Said intră în palat şi, văzând ce era acolo, se gândi: „Un palat frumos 
ca acesta e în stare să ia minţile oricui”. Apoi păşi într-o sală cu pereţii şi 
tavanul numai oglinzi. Nu trecură două-trei clipe şi apăru şi Delaram. Îi 
dădu bineţe lui Said şi, cum se făcuse seară, li se aduse cina şi fel de fel de 
şerbeturi. Dansară, cântară la sază, până se făcu vremea de culcare. 

Delaram avea patruzeci de slujnice, care semănau între ele ca 
jumătăţile unui măr, şi toate semănau cu Delaram. Seară de seară, înainte de 
culcare, prinţesa ieşea din încăpere şi-n locul ei trimitea la Said câte o 
slujnică. Până să se trezească Said, slujnica părăsea locul şi se întorcea 
Delaram. 

Vreme de patruzeci de nopţi rămase Said în palatul prinţesei Delaram 
şi tot nu se săturase s-o privească. Dimineaţa, în aşa fel ca nimeni să nu-l 
vadă, scotea de sub căpătâi punga cu o sută de aşrafi şi o înmâna prinţesei, 
care se tot întreba de unde ia tânărul atâta bănet. Nu cumva mâncase inima 
şi ficatul păsării fericirii? De aceea, într-a patruzeci şi una zi, pregăti o masă 
îmbelşugată, cu vinuri vechi şi-l îmbie pe Said şi să bea. Dacă se îmbătă şi 
nu mai ştiu pe ce lume se află, căzu şi se lovi atât de năprasnic peste şale, că 
inima şi ficatul păsării îi ieşiră din gură. 

Când se trezi dimineaţa, Said se uită sub căpătâi şi nu găsi nici o 
pungă. Pricepu nenorocirea ce dăduse peste el, dar se purtă de parcă nimic 
nu s-ar fi întâmplat şi, fără a fi văzut, plecă, nu numai din palatul prinţesei, 
ci chiar din oraş. Amărât, rătăci zile întregi prin pustiuri şi poposi prin 
caravanseraiuri până ajunse la marginea unui alt oraş. Acolo ce să vadă: trei 


tineri se certau în mijlocul drumului făcând mare tărăboi. Said se apropie şi 
întrebă: 

— Ce s-a întâmplat? 

— Suntem trei fraţi, răspunseră ei, şi ne certăm pentru moştenirea 
rămasă de pe urma părintelui nostru. Credem că Allah te-a trimis să ne faci 
dreptate. 

— Dar cine sunteţi? mai întrebă Said. 

— Feciorii lui Şam'un. 

— Şi ce s-a întâmplat cu tatăl vostru? 

— Dorind să pună mâna pe capul, inima şi ficatul păsării fericirii, tatăl 
nostru s-a dus la nevasta unui culegător de vreascuri. Dar feciorii acestuia 
mâncaseră capul, inima şi ficatul păsării fericirii. Atunci i-a zis nevestei 
culegătorului: „Adu copii să-i spintecăm şi să scoatem din ei ce vreau eu să 
mănânc”. Până să se ducă după ei, aceştia au izbutit să fugă. Tatăl nostru s-a 
făcut foc şi pară şi a înjunghiat femeia. Auzind-o ţipând, vecinii au dat 
buzna în casă şi l-au ucis. 

— Allah să-i ierte păcatele! zise Said. Acum spuneţi-mi şi mie pentru 
ce vă ciorovăiţi? 

— Pentru un covoraş, o traistă şi sorme? de la prorocul Soleyman. 

— Păi, toate astea n-au nici un preţ, îşi dădu cu părerea Said. Nu văd 
ce rost are să vă certaţi. 

— Habar n-ai, se grăbiră fraţii să-l lămurească, toate astea fac cât o 
lume întreagă. Dacă te aşezi pe covoraş şi zici: „O, sfinte Soleyman, du-mă 
în cutare loc!”, apoi te duce. Traista, tot numai la auzul numelui prorocului 
Soleyman, îţi dăruieşte pe loc orice fel de mâncare pofteşti. lar dacă dai cu 
sorme pe la ochi, te faci nevăzut de alţii. 

— Se cuvine ca toate să fie ale unuia singur, le zise Said, ale celui mai 
iscusit şi mai sprinten dintre voi. Am să arunc o piatră, iar care va fugi mai 
iute şi mi-o va aduce, se va dovedi mai sprinten şi lucrurile vor fi ale lui. 

Cei trei fraţi încuviinţară. Said îşi încordă puterile şi azvârli piatra cât 
putu de departe, tocmai în pustiu. Cum se năpustiră fraţii în urma pietrei, 
cum luă traista şi cutia cu sorme, se aşeză pe covoraş şi zise: 

— O, sfinte Soleyman, du-mă la palatul prinţesei Delaram! 

Covoraşul se ridică îndată şi-l duse la palat. 

Acum, dacă se înapoiară şi văzură, vorba ceea, că „locul e ud, iar 
copilul nu-i!”, feciorii lui Şam'un se răspândiră mofluzi. 


Ajungând la palat, Said ascunse covoraşul şi traista, îşi dădu cu sorme 
pe la ochi şi intră în odaia lui Delaram. Era amiază şi prinţesa tocmai 
mânca. Said se aşeză în faţa ei şi începu să-i mănânce din farfurie, dar din 
partea aflată înspre el. Când băgă de seamă că, fără să vadă pe cineva, 
partea dimpotrivă a farfuriei se goleşte mai repede şi o mână străină atinge 
uneori mâna ei, Delaram se sperie şi începu să se bâlbâie: 

— Fi, cine-i aici, om sau ginn? Oricine ai fi şi oricui te-ai închina, ieşi 
rogu-te la vedere, arată-te! 

Said îşi şterse puţinul sorme de pe pleoape şi i se înfăţişă prinţesei 
Delaram. Aceasta se miră: 

— Said, tu erai? Vai cât de dor mi-a fost de tine! zise ea cu făţărnicie. 
De ce m-ai părăsit şi m-ai lăsat singură? 

Crezând că spune adevărul, sărmanul Said se lăsă din nou păcălit; 
frumuseţea şi farmecul prinţesei Delaram îi furaseră minţile, de nici nu mai 
putea judeca. Credea că şi Delaram îl iubeşte. Iar ea, vicleană, îl întrebă: 

— la spune-mi, cum ai ajuns aici? 

Şi, deschizându-şi inima, Said îi povesti de-a fir-a-păr despre însuşirile 
covoraşului, ale traistei şi ale alifiei. Peste câteva zile, Delaram îi spuse: 

— Said, de mult tot doresc să mă plimb pe muntele Qaf?. Ce bine că ai 
cu ce mă poţi duce acolo. Hai să ne aşezăm pe covoraş, să facem o plimbare 
scurtă până la muntele Qaf şi să ne întoarcem. 

— De ce nu? răspunse Said. Să mergem! 

Se aşezară aşadar pe covoraş şi porniră spre muntele Qaf. Când 
ajunseră, dădură peste un izvor. 

— Cum tot suntem aici, zise Delaram, e păcat să nu ne scăldăm în 
izvorul acesta. Hai să coborâm! 

— Prea bine! se învoi Said 

— Intră tu mai întâi, să vezi cât de rece e apa. 

Se dezbrăcă Said şi se avântă spre mijlocul apei. Delaram luă cutia cu 
sorme şi traista, se aşeză pe covoraş şi zise: 

— O, sfinte Soleyman, du-mă în palatul meu! 

Până să iasă Said din apă şi să se îmbrace, Delaram ajunse la palat. Iar 
bietul Said, văzând că nu mai are încotro, se îmbrăcă şi porni la drum. Nu 
merse mult, că ajunse la ţărmul unei mări. Se întrebă mâhnit: „Cum să trec 
marea şi muntele?” şi, deznădăjduit, se culcă la umbra unui copac. Nu 
dormea, dar nici treaz nu era, când auzi două porumbiţe sporovăind pe o 
cracă: 


— Surioară! 

— Ce-i surioară? 

— Îl cunoşti pe tânărul care doarme sub copac? 

— Nu. 

— Păi, e Said, fratele lui Saad, cel înşelat de prinţesa Delaram, care i-a 
răpit tot avutul. Acum e vai de el, dar dacă ia o nuia, o bucată de scoarță şi o 
frunză din copacul acesta, va fi mult mai bine de el. Că dacă-şi freacă 
picioarele cu scoarță, poate trece marea. Oricine-i bătut cu nuiaua ruptă din 
copac, ia chip de măgar, iar dacă-i bătut încă o dată, se face om la loc. În 
sfârşit, frunza vindecă de orbire şi surzenie. 

Auzind, Said se bucură, rupse o nuia, o bucată de scoarță şi o frunză. 
Cu scoarţa îşi frecă picioarele, trecu marea şi nimeri într-un oraş. Acolo îi 
auzi pe orăşeni cum tot şuşoteau, de parcă s-ar fi sfătuit între ei. 

— Ce s-a întâmplat? întrebă Said. 

— Fata padişahului a surzit de câteva zile şi, din pricina asta plânge 
întruna. Ne temem de o nenorocire. E singura copilă a padişahului şi nu mai 
ştie, bietul, ce să facă. Din câţi vindecători a chemat, nici unul nu s-a 
priceput să-i afle leacul. 

Fără a mai zăbovi, Said se duse la palat şi-i zise padişahului: 

— Am să-ţi vindec fata! 

— Dacă o vindeci, răspunse el, ţi-o dau de nevastă. 

Said frecă urechea fetei cu frunza şi ea se însănătoşi. Padişahul se 
bucură, porunci să se scoată oglinzile în uliţă, toată lumea petrecu şapte zile 
şi şapte nopţi, şi-i dădu fata de nevastă. După ce trecură câteva zile, Said îi 
ceru padişahului învoirea să se ducă în oraşul prinţesei Delaram. Primi 
încuviințarea şi porni la drum. Ajunse în oraş, se duse la palat, dar straja de 
la porţi nu voi să-l lase să intre. Said îl atinse atunci cu nuiaua şi omul luă 
îndată chip de măgar. Urcă apoi scările şi nimeri drept în iatacul prinţesei. 
Când dădu ochii cu el, Delaram strigă: 

— Ei, necioplitule, cum de-ai intrat fără voia mea? 

— Am venit să te încarc cu poveri şi să mă sui şi eu peste ele! 

— Săriţi şi daţi-l afară! le porunci ea slujnicelor. 

Şi slujnicele năvăliră de umplură încăperea. Said puse mâna pe nuia şi 
o atinse întâi pe Delaram, apoi pe slujnice. Toate patruzeci luară chip de 
măgăriţe. Care cum venea să vadă ce se petrece, era atins cu nuiaua şi-şi 
schimba înfăţişarea. Curând, nu mai îndrăzni nimeni să se apropie. 


Atunci Said se apucă să mâne cele patruzeci şi una de măgăriţe. Le tot 
gonea dintr-o parte în alta şi aşa îşi bătu joc de ele cât îl ţinură picioarele. 
Delaram se hotărî să-i înapoieze covoraşul, traista şi cutia cu sorme. Said le 
primi, dar mai trebuia să scoată de la ea şi inima, şi ficatul păsării fericirii. 

O atinse pe Delaram cu nuiaua, aceasta luă iarăşi chip de om şi-l pofti 
pe Said să prânzească. Iar Said îi dădu să bea şi o izbi peste şale făcând-o să 
scuipe inima şi ficatul păsării, pe care le luă, le spălă şi le înghiţi. Apoi se 
aşeză pe covoraş şi se duse la nevasta şi la socrul lui, padişahul. 

După o vreme începu să se gândească şi la tatăl lui. Se aşeză pe 
covoraş şi porni spre ţara în care se născuse şi crescuse. Când intră în casă, 
îşi văzu tatăl, culegătorul de vreascuri, trăind în sărăcie şi orb de lacrimile 
vărsate de dorul feciorilor. Îl frecă la ochi cu frunza copacului şi bătrânul 
începu să vadă. Aşa că se bucură nespus şi îşi binecuvântă feciorul. Said îl 
duse să-i vadă nevasta, după care o porniră câteşitrei în căutarea lui Saad. 

Saad, care ajunsese padişah, se bucură din toată inima când îşi văzu 
tatăl, pe Said şi nevasta lui. Îi ospeţi vreme de patruzeci de zile şi în tot 
răstimpul acesta îşi povestiră ce li se întâmplase. Tatăl rămase la Saad, fără 
a duce lipsă de nimic şi bucurându-se de multă cinstire, iar de câte ori i se 
făcea dor de ei, Said şi nevasta lui veneau să-l vadă. 

Şi iată că povestea noastră a ajuns la sfârşit. Dea Allah să ni se 
împlinească şi nouă dorinţele aşa cum li s-au împlinit lor! 


. Şcoală musulmană tradiţională. 


N Ie 


. Instrument muzical cu coarde. 


. Fard pentru pleoape, considerat şi leac pentru vedere. 


I Iw 


. În mitologia orientală, munte de smarald. 


Piatra răbdării 


Demut, trăia un om care avea la casa lui o nevastă şi o fată pe care o 


chema Fateme. De câte ori mergea fata spre maktab, auzea acelaşi glas care 
îi spunea: „Pe Fateme o s-o răpească un mort!”. „O, Allah, al cui o fi glasul 
acesta?”, se tot întreba fata plină de uimire. Deşi chibzui îndelung, nimic nu 
putu înţelege. Şi ce teamă-i era! Aşa că, odată, îi povesti maică-sii: 

— Mamă dragă, de câte ori trec pe uliţă, aud un glas care-mi zice: „Pe 
Fateme o s-o răpească un mort!”. 

Auzind una ca asta, părinţii se hotărâră să plece din oraş. Vândură 
toate bunurile ce le aveau prin casă şi porniră la drum. Merseră ce merseră, 
până ajunseră într-un pustiu unde nu se găsea nici apă, nici suflet de om. 
Tustrei pătimiră de foame şi de sete. Pâinea şi apa li se isprăviseră şi părea 
că nimic nu le mai rămânea de făcut. Până la urmă întâlniră un zid care 
împrejmuia o grădină mare. Iar în zid văzură o poartă. 

— Hai să batem la poartă, zise tatăl, poate iese careva să ne dea apă şi 
o bucată de pâine. 

Bătu Fateme în poartă, poarta se deschise îndată şi ea păşi în grădină, 
să vadă dacă e cineva acolo. Dar iată că poarta se închise cu zgomot în 
urma ei, apoi dispăru în zid, de parcă nici n-ar fi fost. Părinţii rămaseră în 
afara grădinii. Şi plânse tatăl, plânse şi mama, dar lacrimile nu-i ajutară 
defel. 

Într-un târziu, părinţii fetei începură să se sfătuiască: 

— Nu-i chip să rămânem aici... În curând se înnoptează şi au să vină 
cine ştie ce fiare sălbatice. Să plecăm până nu se întunecă, poate izbutim să 
ajungem la vreo casă de om. 

Din vorbă în vorbă îşi aduseră aminte şi de glasul care spunea : „Pe 
Fateme o s-o răpească un mort!” şi-şi ziseră: 

— Poate că asta i-a fost soarta! 

Dincolo de ziduri, fata plângea amarnic şi, mai mult, i se făcuse şi tare 
foame. „Mă duc să văd dacă nu găsesc ceva de mâncare”, îşi spuse în cele 
din urmă. Se afundă în grădină şi acolo dădu de un palat minunat, cu porţi 
falnice şi cu tot felul de acareturi. Fateme intră în palat şi privi cu luare- 


aminte prin încăperi, dar nu întâlni pe nimeni. Până la urmă, culese din 
grădină câteva poame, le mâncă şi se culcă. 

Se trezi dis-de-dimineaţă şi începu iarăşi să colinde prin încăperile 
palatului. Podelele erau acoperite cu covoare de preţ şi se mai aflau acolo 
sumedenie de lucruri. Găsi până şi o baie. Fateme se spălă şi, până spre 
amiază, tot rătăci prin palat. Nici de data asta nu găsi pe nimeni. Strigă, 
chemă, dar nu primi nici un răspuns. Mai merse aşa, din încăpere în 
încăpere, până întâlni încă alte şapte odăi. Străbătu şase în care se aflau 
mese încărcate cu felurite bucate, nestemate şi alte scumpeturi, iar când 
ajunse la a şaptea încăpere şi intră văzu un om dormind. 

Apropiindu-se şi dând în lături pătura ce-i acoperea faţa, ochii i se 
opriră pe chipul unui tânăr frumos ca soarele. Tot pântecele îi era înţesat cu 
ace. La căpătâiul tânărului atârna o hârtie, bătută în perete, pe care era scris 
un descântec. Fateme luă hârtia şi o citi. Zicea acolo aşa: „Dacă cineva va 
sta timp de patruzeci de zile şi patruzeci de nopţi la căpătâiul acestui tânăr, 
dacă se va hrăni numai cu o migdală pe zi, va bea numai un degetar de apă, 
va citi descântecul, va sufla peste faţa tânărului şi, zi de zi, îi va scoate câte 
un ac din pântece, atunci, într-a patruzecea zi el va strănuta şi se va trezi”. 

Fateme citi descântecul şi scoase un ac din pântecele tânărului. Apoi, 
timp de treizeci şi cinci de zile mâncă doar câte o migdală, bău numai câte 
un degetar de apă, citi descântecul, suflă peste faţa tânărului şi îndepărtă 
câte un ac în fiecare zi. Cum mâncase şi dormise prea puţin, slăbise 
cumplit. „O, Allah, ce să mă fac? Nu-i nimeni să mă ajute...” Mai să-i 
plesnească inima de atâta singurătate. 

Dar, chiar atunci, auzi de dincolo de zidul grădinii sunet de saz şi de 
nai. Urcă pe acoperişul palatului şi dădu cu ochii de o şatră de ţigani care îşi 
ridicau corturile. Cântau şi jucau. Fata le strigă: 

—Hei, surioară! Mătuşă! Unchiule! Pentru numele lui Allah, daţi-mi 
una dintre fetele voastre că altfel, de atâta singurătate, am să mă sfârşesc cu 
zile. Vă dau, în schimb, orice doriţi! 

Mai-marele ţiganilor răspunse: 

— Fie precum zici, dar cum să ajungă fata la tine. Nu se zăreşte nici o 
poartă... 

Le aruncă de pe acoperiş o frânghie, o sută de tumani, haine şi alte 
lucruri de preţ. 

Şătrarii legară capătul frânghiei de mijlocul unei ţigănci şi Fateme o 
ridică peste zid. Îi dădu bucate gustoase, o spălă în baie, o îmbrăcă într-o 


rochie nouă şi-i zise: 

— Fii prietena mea credincioasă! Sunt atât de singură... 

Şi îi povesti ţigăncii prin câte trecuse, dar nu-i pomeni de tânărul care 
dormea. Când veni vremea, intră în odaia lui, citi descântecul, îi suflă 
tânărului peste faţă şi îi mai scoase un ac din pântece. Şireată, ţiganca 
pricepu că Fateme se duce într-o încăpere anume şi, încuind uşa în urma ei, 
se îndeletniceşte acolo cu un lucru de taină. Pricepu că stăpâna îi ascundea 
ceva. Într-un rând, se apropie de uşă şi ascultă descântecul pe care Fateme îl 
citea cu glas tare. Astfel că, ascultând la uşă două zile la rând, învăţă 
descântecul pe de rost. 

În ziua a patruzecea, dis-de-dimineaţă, când Fateme încă mai dormea, 
tiganca deschise încetişor uşa încăperii pe care stăpâna nu i-o arătase, intră 
şi dădu cu ochii de un tânăr frumos ca raza de soare, dormind adânc. Când 
spuse descântecul învăţat pe de rost, îi căzu privirea pe un ac înfipt în 
pântecele tânărului. Întinse mâna şi-l scoase, tânărul strănută şi se trezi. 

— Cine eşti, o întrebă el, hurieL, peri, ginn sau făptură omenească? 

— Sunt făptură omenească, răspunse ţiganca. 

Şi tânărul o întrebă cum de ajunsese acolo şi ţiganca îi povesti câte 
aflase de la Fateme, de parcă toate i s-ar fi întâmplat ei. Mai spuse că o 
cheamă Fateme şi despre adevărata Fateme că e doar o slugă. 

— Minunat! lar acum, spune-mi, vrei să fii nevasta mea? o întrebă 
tânărul. 

— Sigur că vreau, ce poate fi mai bine! se bucură ea. 

Cum stăteau ei de vorbă, se îmbrăţişau şi se sărutau, Fateme se trezi şi 
înţelese că totul era pierdut, că, vorba aceea, ce fusese aţă se făcuse din nou 
bumbac... 

— O, Allah, oare asta-i răsplata trudei mele? De ce-mi spunea glasul: 
„Pe Fateme o s-o răpească un mort!”? Oare asta-mi grăia? 

Fără să se împotrivească, Fateme ajunse sluga ţigăncii, iar ţiganca soţia 
tânărului. Până la urmă, se văzu trimisă la bucătărie. 

Dar tânărul era un prinţ fermecat. Când se văzu dezlegat de farmecele 
care-l adormiseră, îndată se iviră părinţii lui, precum şi mulţi oameni din 
oraşul lor. Cu toţii se bucurară atât de mult, că vreme de şapte zile şi şapte 
nopţi aprinseră făclii şi jucară la nunta prinţului cu tiganca. lar Fateme tăcea 
şi îndeplinea toate muncile grele din casă. 

Odată, prinţul trebui să plece la drum. Înainte de a porni, o întrebă pe 
prinţesă ce dar să-i aducă. 


— O rochie de atlas cusută cu fir de aur, îl rugă ea. 

Dar o întrebă şi pe Fateme. 

— Stăpâne iubit, răspunse Fateme, n-am nevoie de nimic, numai să fii 
sănătos. 

Şi cum tânărul stărui, mai spuse: 

— Fie, adu-mi piatra răbdării şi o păpuşică de porțelan. 

Vreme de şase luni prinţul călători şi, în tot acest timp, tiganca o bătu 
şi o chinui pe Fateme. Acum tânărul se întorcea de pe drumuri cu daruri 
pentru prinţesă, însă uitase să cumpere piatra răbdării şi păpuşica de 
porțelan. Mergând prin pustiu, prinţul se împiedică de o piatră şi atunci îşi 
aminti de dorinţa slujnicei. „Mi-a cerut să-i aduc piatra răbdării şi o 
păpuşică de porțelan, îşi zise el, şi nu-i frumos să nu-mi ţin făgăduiala!” 
Aşa că se întoarse la bazar şi, întrebându-i pe toţi negustorii, întâlni pe unul 
care-i dădu nădejdea să-i găsească ceea ce dorea. A doua zi, când intră în 
prăvălia lui, negustorul îl descusu spre a afla cine îi ceruse piatra răbdării. 

— Am acasă o slujnică, răspunse prinţul, ea m-a rugat să-i aduc piatra 
răbdării şi păpuşica de porțelan. 

— Greşeşti! îl înfruntă negustorul, nu-i slujnică! 

— Se vede că ţi-ai pierdut minţile. Doar ţi-am spus că-i slujnica mea! 

— Nu-i de crezare, stărui negustorul. Eşti gata să cumperi ce mi-ai 
cerut? 

— Desigur! 

— Atunci află, mai spuse negustorul, că dacă cineva are nevoie de 
piatra răbdării, se pare că are o durere în inimă. Întoarce-te acasă şi dă-i 
slujnicei piatra răbdării. Noaptea, după ce-şi va isprăvi treburile, se va piti 
într-un ungher şi-i va povesti pietrei toate durerile ei, după care va spune: 


Piatra răbdării, piatra răbdării, 
Tu eşti răbdătoare sau eu sunt răbdătoare? 
Plesneşte tu sau plesnesc eu! 


Dacă o vei auzi grăind aşa, intră neîntârziat în încăpere şi cuprinde-o 
pe după mijloc. Altfel, de nu o cuprinzi, să ştii că plesneşte şi moare. 

Întors acasă prinţul îi dădu slujnicei piatra răbdării şi păpuşica de 
porțelan. Îndată ce isprăvi treburile, fata se duse în bucătărie unde stropi 
podeaua, mătură şi aprinse o lumânare pe care o aşeză într-un colţ. Apoi luă 
piatra răbdării şi păpuşica de porțelan, le aşeză în faţa ei şi porni să-şi 


povestească nefericirile: cum un glas tainic îi spunea în drumul spre 
maktab: „Pe Fateme o s-o răpească un mort!”, cum fugise din oraş 
împreună cu părinţii, cum nu dormise şi nu pusese aproape nimic în gură 
pentru a-l mântui pe tânărul adormit, cum suferise de singurătate, cum 
ajunsese slujnică şi cât trebuise să îndure. 'Terminându-şi povestea, mai 
spuse: 


Piatra răbdării, piatra răbdării, 
Tu eşti răbdătoare sau eu sunt răbdătoare? 
Plesneşte tu sau plesnesc eu! 


În clipa când Fateme îşi sfârşi vorbele, care erau de fapt un descântec, 
prinţul deschise uşa, o apucă strâns de mijloc şi strigă către piatra răbdării: 

— Plesneşte tu! 

Piatra răbdării se sfărâmă şi curse din ea o picătură de sânge, iar fata 
căzu fără simţiri. Prinţul o luă în braţe, o mângâie, o sărută, o duse în odaia 
lui şi o întinse în aşternut. 

Dimineaţa, prinţul porunci să se împletească părul ţigăncii de coada 
unui catâr care fu alungat în pustiu. Vreme de şapte zile şi şapte nopţi 
prăznuiră şi lăsară făcliile să ardă, apoi prinţul se însură cu Fateme şi trăiră 
împreună fericiţi şi veseli. 

Iar cum li s-au împlinit lor dorinţele, aşa să se împlinească şi dorinţele 
voastre. 


1. În religia musulmană, fecioară promisă de Mohammad credincioşilor în paradis. 


Povestea leneşului 


Î răia odată un leneş. Şi el nu se mişcase niciodată din locul unde era 


aşezat. Se ajunsese până acolo încât mânca şi bea vârât în aşternut, iar 
mâncarea i-o puneau de-a dreptul în gură. Maică-sii îi ajunsese totul de 
neîndurat, aşa că se gândi cum să găsească o cale de a-l sili pe fecior să 
înveţe să facă ceva pentru el însuşi. 

Dar iată că, într-o bună zi, femeia cumpără câteva mere pe care le 
rândui cu un gând anume. Un măr îl puse chiar pe aşternutul leneşului, un al 
doilea puţin mai departe, al treilea în mijlocul odăii, al patrulea pe prag, al 
cincilea în tindă, al şaselea undeva în curte, iar al şaptelea în spatele porţii. 

Se trezi leneşul din somn şi dădu cu ochii de mere. 

— Măicuţă, îi zise, vino şi dă-mi mărul! 

— Trândav ce eşti, îi strigă ea, ia-l şi mănâncă-l! 

Leneşul se întinse, luă mărul, îl mâncă şi văzu că e foarte gustos. Cu 
greutate, se ridică şi luă alt măr. Până la urmă, ieşi din aşternut, începu să 
strângă merele şi să le mănânce. Când văzu asta, mamă-sa îi zise: 

— Mai e un măr în curte, la poartă. 

Leneşul ieşi din casă, iar mamă-sa încuie uşa în spatele lui. Încercă 
leneşul s-o înduplece să-l lase în casă, însă maică-sa îi tot răspundea: 

— Asta nu se va întâmpla! Du-te, învaţă şi tu o meserie. Numai atunci 
am să-ţi îngădui să intri. 

— Cel puţin dă-mi ceva de mâncare, se mai rugă el, altfel o să mor de 
foame. 

Mamă-sa se înduplecă şi îi dădu, totuşi, un ou, un pumn de făină, un 
ghem de lână şi un com. Le puse în mână feciorului, îl sărută şi se 
despărţiră. 

Şi porni leneşul la drum. Numai ce ieşi din oraş, că începu să plouă. Îşi 
aruncă veşmintele de pe el, le făcu sul răsucindu-le şi se aşeză deasupra lor 
ca să nu le ude ploaia. lar când ploaia încetă, se îmbrăcă şi plecă mai 
departe. 

Îşi văzu de drum până când, pe neaşteptate, îi ieşi în cale un div. Şi 
cum acesta băgă de seamă că are veşmintele uscate, se minună şi întrebă: 


— Cum se face că veşmintele tale nu s-au udat? 

— Apoi eu sunt un diavol! răspunse leneşul, iar veşmintele diavolului 
nu se umezesc niciodată. 

— Minţi! Dar chiar de spui adevărul, hai să ne punem la încercare 
puterile. 

— Bine, încuviinţă leneşul. 

— Dar cum să ne întrecem? îl iscodi divul. 

— lată, vom strânge o piatră în pumn, răspunse, să vedem care din noi 
o poate mărunți până se face pulbere. 

— Mă învoiesc, se hotărî divul. 

— Atunci încearcă tu primul şi eu am să văd de ce eşti în stare. 

Divul apucă o piatră, o strânse în pumn şi o crăpă în patru. Se opri aici 
şi îi zise: 

— Acum, hai şi tu, să mă încredinţez şi eu dacă eşti în stare. 

Leneşul apucă cele patru pietre din pumnul divului, le strecură pe furiş 
în buzunar şi îi arătă apoi celălalt pumn, plin cu făină. Deschise pumnul şi, 
arătându-i divului făina, zise: 

— Priveşte ce am făcut eu din pietrele tale! 

Divul înţelese că a pierdut, se sperie, dar, nedorind să se facă de râs, 
grăi: 

— Bine, dar hai să ne întrecem şi altfel. 

— De data asta, pretinse leneşul, strânge piatra în pumn cu atâta 
voinicie, încât să iasă din ea untul. 

Încercă divul ce încercă, dar nu ieşi nimic. Leneşul, viclean, strânse în 
pumn oul ce-l avea şi din el se prelinse printre degete gălbenuşul şi albuşul. 
Divul se înspăimântă, se trase înapoi şi o luă la sănătoasa. 

Şi porni leneşul mai departe. Deodată văzu că în faţa lui se iveşte o 
cetate. Bătu în porţi şi, ca răspuns, auzi un răcnet înfricoşător. 

— Cine e? 

— Deschide, eu sunt! strigă leneşul. 

— Cine anume eşti tu? 

— Dar tu? răcni ca răspuns şi leneşul. 

— Eu sunt mai-marele divilor, iar cetatea asta este a mea, răsună glasul 
dinăuntru. 

— Atunci eu sunt diavolul, pretinse leneşul. Deschide porţile! 

— Cine crezi că-i mai tare, tu sau eu? căută să afle divul. 

— Bineînţeles că eu. 


— O să vedem într-o clipită! urlă divul. 

— Dar cum? 

Divul îşi puse mâna în cap, smulse un fir de păr, îl curăţă de praf şi 
grăi: 

— |sta este părul meu. la arată-l şi pe-al tău! 

Leneşul scoase din ghemul de lână un fir lung şi gros şi-l arătă. 

— De data asta n-a ieşit cum pofteam, pretinse divul. Hai să născocim 
altă încercare. 

Se gândi leneşul şi îi zise divului: 

— la zbiară tu o dată, să vedem al cui glas este mai puternic. 

Şi zbieră divul straşnic de tot, înspăimântător. Dar leneşul nostru puse 
cornul la gură şi sună din el încât îl întrecu pe div. Cum se înfricoşă nespus, 
divul sfărâmă porţile, le scoase din ţâţâni şi o rupse la fugă. 

Acum leneşul intră în grădina cetăţii, se odihni câteva zile şi porni din 
nou la drum. Merse ce merse, până ajunse lângă un sat. Găsi un izvor, se 
spălă, apoi se urcă într-un copac. Văzu că la izvor vine o fată cu pielea 
neagră-neagră, purtând în mână un urcior. 

Când se uită în izvor, fata dădu cu ochii de un chip alb care se oglindea 
în apă. Gândi că obrazul ei se albise, se bucură şi îşi şopti: „la să mă duc eu 
repede la stăpână şi să-i spun că mi s-a albit chipul. Să nu-mi mai zică de- 
acum încolo slujnică neagră”. 

Ascultând aceste vorbe, pe leneş îl umflă râsul. Auzindu-l, slujnica 
privi în sus, îl văzu şi întrebă: 

— Tu cine eşti? 

— Eu sunt diavolul. 

— De unde te-ai ivit aici? 

— De pe lumea cealaltă. 

— Dacă spui adevărul, ţinu să-l descoase slujnica, atunci spune unde l- 
au dus pe răposatul meu stăpân, în iad sau în rai? 

Leneşul dădu din cap cu tristeţe şi îi dezvălui: 

— În iad. 

— Vai, vai! Dar cum aşa? 

— Apoi, el n-avea bani să-şi cumpere un loc în rai şi din această 
pricină l-au aruncat în flăcările iadului. Acolo m-a văzut şi m-a rugat: „Du- 
te şi povesteşte nevestei şi copiilor mei starea jalnică în care mă aflu!”. 

— Dar cum poate fi el ajutat? îl descusu slujnica. 

— Foarte lesne, trimiteţi-i bani. 


— Dar cum? 

— Mi-i daţi mie şi eu îi duc unde trebuie. 

— Domnul să-ţi dea zile multe! 

Cu aceste vorbe, ea aruncă urciorul, fugi la stăpână şi-i destăinui tot ce 
aflase. Stăpâna îi porunci slujnicei să-l aducă pe leneş, căruia îi puse în 
mână trei sute de tumani. 

— E drept că ţie îţi va fi uşor să-i dai cui se cuvine, îi zise femeia 
leneşului. Spune-i că acum n-am mai mulţi bani, dar dacă îi mai trebuie, noi 
vom face rost, să nu se neliniştească. 

— E mult de mers pe jos până acolo, se văită leneşul. Dacă mi-ati da 
un cal, aş ajunge mai repede. 

Femeia îi dădu un cal, atârnă de şaua lui şi desaga cu bani, după care îi 
făcu urări de drum bun. 

Nu trecu multă vreme şi se întoarseră cei trei feciori ai femeii. Când le 
istorisi despre cele întâmplate, ei îşi dădură seama că leneşul o înşelase, se 
înfuriară şi o bătură pe slujnică. Apoi încălecară pe cai şi porniră în goană 
pe urmele leneşului. Acesta băgă de seamă că în depărtare începuse să se 
ridice mult praf şi că trei călăreţi mânau caii chiar spre el. Pricepu îndată 
despre ce era vorba şi îşi zori şi el calul cât mai tare cu putinţă. 

Şi ajunse leneşul la un izvor. lar acolo găsi un om care spăla 
măruntaiele unei oi, ca să le vândă. Leneşul se grăbi să-i vorbească. 

— Ce mai stai aici? Uite cum vin să pună mâna pe tine! 

— Pe cine să prindă? 

— Dar priveşte, uite, paznicii mână caii încoace ca să te prindă şi să te 
omoare. 

— Şi eu ce să fac? întrebă înfricoşat omul. 

— Aruncă-te în şaua calului meu şi aleargă în galop cât poţi de iute, îl 
sfătui leneşul. 

Necunoscutul încălecă şi se duse ca vântul. Iar leneşul îşi trase pe cap 
blana oii şi se apucă să spele mai departe măruntaiele. Ajunseră şi cei trei 
călăreţi şi văzură că un om spală măruntaiele unei oi. 

— N-ai văzut un om călare? întrebară. 

— Cum să nu, numai ce poposi aici o clipă. 

Pe deasupra, mai zise că omul călare avea cu el o desagă. Fraţii mânară 
mai departe cu nădejdea de a-l prinde. Leneşul apucă desaga cu bani din 
locul unde o ascunsese şi porni spre oraşul său. Ajunse acasă şi bătu în uşă. 
Mama văzu că feciorul se întorsese şi strigă: 


— Nu-ţi îngădui să intri în casă! 

— Măicuţă! Dar eu ţi-am adus bani! 

— Nu eşti tu omul în stare să câştigi bani prin muncă! 
Şi asta fu toată povestea noastră... 


Povestea giuvaergiului 


Î răia pe lume un negustor care vindea pietre preţioase. Intr-o bună zi, în 


prăvălia lui intră o femeie de vază ca să cumpere din aceste nestemate. Şi 
oricâte pietre preţioase îi arătă negustorul, ei nu-i plăcu nici una. În cele din 
urmă ea zise: 

— Mie îmi trebuie un smarald care să cântărească trei sau patru carate. 
Să mai aibă şi o formă nemaipomenită. 

— Hanoml, i se adresă giuvaergiul, un astfel de smarald costă foarte 
mult! 

— Nu are nici o însemnătate, răspunse femeia. Plătesc întocmai acel 
preţ pe care îl hotărăsc mai mulţi giuvaergii. 

Atunci, omul îi puse înainte femeii caseta cu pietrele cele mai scumpe, 
alese un smarald şi i-l arătă. Bănui că era piatra cea râvnită. 

— Asta se potriveşte, este tocmai cea pe care o doresc, zise femeia. 
Spune preţul! 

Giuvaergiul ceru o sută de mii de tumani, ea începu să se tocmească şi, 
uite aşa, nu se învoiră cu nici un chip. Femeia îi înapoie smaraldul şi plecă. 
El rămase ţinând în mână piatra şi, deodată, o scăpă pe jos. Era singur în 
prăvălie, nimeni altcineva nu mai era de faţă. Dar oricât căută piatra, nu 
izbuti s-o găsească. Atunci el gândi: „Nu merită să mă străduiesc zadarnic. 
Fără îndoială că norocul şi-a întors faţa de la mine, m-a părăsit. Trebuie să 
încerc să fac altceva”. 

Şi fără a mai zăbovi, se pregăti de drum, luă cu el mai mulţi bani şi se 
îndreptă spre alt oraş. Deschise acolo o prăvălie nouă, dar câştigul se dovedi 
de nimic, iar paguba mare. Înţelese iarăşi că nu mai avea noroc. De aceea, 
se întoarse în oraşul lui, îşi vându toate bunurile, iar banii căpătaţi îi dădu 
spre păstrare unui negustor cinstit. Şi iarăşi porni spre ţinuturi străine. 

Ajungând într-un alt oraş, giuvaergiul intră la un negustor pe care îl 
întrebă: 

— Doreşti să mă iei slugă? 

— Desigur, însă cer să fii şi priceput. 

— N-ai teamă, răspunse giuvaergiul, eu sunt priceput la toate. 


— Şi ce plată pofteşti? se interesă negustorul, că doar fără plată nu se 
face nici o treabă. 

— Deocamdată n-am nevoie de plată, mărturisi giuvaergiul. Stau la 
tine o vreme, nu mult, ne vom cunoaşte mai bine, ajungem mai apropiaţi şi 
o să vorbim atunci despre o înţelegere între noi. 

Negustorul încuviinţă şi giuvaergiul rămase acolo. 

lar acel negustor avea o grădină mare. Odată, giuvaergiul se duse 
acolo, o înconjură şi văzu un nuc uriaş din care, poate, se adunau mai mult 
de o mie de mani2 de nuci. Seara, îi zise negustorului: 

— Dacă voi căpăta rodul adunat de la acest nuc, n-am să mai am 
nevoie de altă plată de la tine. 

— Omule bun, spuse negustorul, apoi nucul nu-ţi dă haine şi mâncare! 

— Nu-i nimic, nu te îngrijora. Scrie doar pomul pe numele meu şi cu 
asta-basta, e de-ajuns. 

Negustorul se învoi şi scrise nucul pe numele giuvaergiului. 

Giuvaergiul îl sluji pe negustor aşa cum se cuvenea, îşi îndeplini toate 
obligaţiile pe care le avea ca slugă, astfel că negustorul fu tare mulţumit. 
Însă nu se scurse multă vreme şi văzură amândoi cum nucul prinde a se 
veşteji. Şi nu peste mult, se uscă cu totul şi trebui tăiat. 

Odată, negustorul se duse în grădină să se plimbe şi văzu că nucul, 
care era scris să fie prin roadele lui al slugii, se uscase şi fusese deja tăiat de 
la rădăcină. 

Iar pe giuvaergiul-slugă îl chema Hagi-Ali-Aga. 

— Hagi-Ali-Aga! strigă. Ia vino aici! Spune, om bun, de ce s-a uscat 
acest pom? 

— Chiar din ziua în care a fost scris pe numele meu, răspunse, nucul a 
şi început să se usuce. 

Negustorul încercă să-l înduplece pe giuvaergiu să primească altă plată 
sau să ia alt pom, însă acesta nu se învoi: 

— Apoi, eu n-am grija nimănui, răspunse, trăiesc în casa ta şi, mai 
mult, n-am nici o altă nevoie. 

Astfel trecură doi ani şi începu al treilea. Negustorului îi plăcea foarte 
mult de slugă, deoarece văzuse că pricepea rostul tuturor treburilor şi îl 
slujeşte cu credinţă. 

La începutul celui de-al treilea an, ca din întâmplare, Hagi-Ali-Aga se 
uită în grădină şi văzu că din rădăcina nucului tăiat ieşise un lăstar verde, 
care creştea spre înălțimi. Bucuros, se duse la negustor şi îi dezvălui: 


— Nucul meu a înverzit iarăşi şi arată frumos ca o mireasă. 

Negustorul se miră, se duse şi el în grădină şi văzu că, într-adevăr, 
crescuse un lăstar minunat. 

Începu şi al patrulea an. Nucul crescuse şi mai mult, iar belşugul de 
nuci era atât de mare că giuvaergiul nostru îşi zise în sinea lui: „Acum n-am 
de ce să mă mai tem, fiindcă, pare-se, norocul şi-a întors faţa spre mine”. 

Când nucile au început să cadă, gata coapte, le vându pentru mulţi bani 
cu care cumpără marfă. Se duse iarăşi la stăpân şi-i zise: 

— Om bun ce eşti! Patru ani te-am slujit şi niciodată nu m-ai întrebat 
de unde sunt şi cu ce m-am îndeletnicit. Nici eu nu ţi-am povestit despre 
treburile mele. Dar acum e timpul să ştii că eu sunt Hagi-Ali-Aga, negustor 
cunoscut. Şi uite ce s-a întâmplat cu mine. Odinioară, vindeam în prăvălia 
mea pietre nestemate. Într-o zi, mi-a căzut o piatră din mână şi s-a pierdut. 
Oricât am căutat-o, n-a fost chip s-o găsesc. Atunci am priceput că norocul 
m-a părăsit. Am tras obloanele prăvăliei, mi-am vândut tot avutul, banii 
căpătaţi i-am lăsat spre păstrare unui negustor cinstit şi am ajuns în oraşul 
vostru. Am dorit să fie trecut pe numele meu nucul acela roditor ca astfel, 
prin el, să pot afla când mi se va întoarce norocul. Tu însuţi ai văzut cum 
norocul m-a părăsit, cum nucul s-a uscat şi a trebuit tăiat. Că doară n-am 
avut nevoie să fie scris pe numele meu numai pentru câştig. De fapt, visam 
să-mi revăd norocul. Şi uite că acum, după patru ani, când pomul din nou a 
înverzit şi a rodit, mi s-a născut dorinţa să mă întorc în ţinuturile mele. Mai 
mult, în tot acest timp n-am avut veşti de la nevastă şi copii. Am vândut 
nucile şi cu banii dobândiţi am cumpărat ceva marfă. Acum, te rog, lasă-mă 
să plec după voia mea. lar dacă, în aceşti patru ani, ţi-am greşit cu ceva, 
atunci fie-ţi milă şi iartă-mă. Mulţumesc pentru pâinea pe care am mâncat-o 
în casa ta. 

Negustorul se ridică, îl sărută pe giuvaergiu şi începu să-şi ceară şi el 
iertare: 

— lartă-mă! îi zise, deoarece nu te-am ştiut. Oare altfel te-aş fi luat să- 
mi fii slugă? 

La despărţire, negustorul îi făcu daruri bogate şi giuvaergiul se grăbi 
spre oraşul său. Cât ce ajunse, se duse la prăvălia lui şi, când deschise uşa, 
văzu că smaraldul pierdut strălucea pe podea. Se bucură tare mult, luă 
nestemata şi o puse la locul ei, închise repede prăvălia şi se îndreptă spre 
casă. Nevasta şi copii îi ieşiră înainte, care plângând, care râzând... 


In dimineaţa ce urmă, giuvaergiul se duse la prăvălie şi, ca altădată, 
începu să vândă pietre preţioase. 
Şi astfel trăi cu bucurie şi veselie zilele care îi mai rămăseseră de trăit. 


. Doamnă. 


1 
2. Unitate de măsură a greutății de aproximativ 3 kg. 


Inelul lui Soleyman 


Aşa a fost sau n-a fost aşa, căci în afară de Allah, nimeni n-a fost. 


Odată, într-un oraş străvechi, un tânăr rătăcea pe uliţe. Pe neaşteptate, 
auzi strigătul unui derviş: 

— Cel ce va cumpăra acest ştergar pe o sută de derhami niciodată nu 
va sărăci! 

Tânărul nu avea în buzunar decât o sută de derhami. Cu toate acestea, 
el dori să cumpere ştergarul. Se apropie de derviş, îi dădu bineţe, iar 
dervişul îi spuse: 

— E destul ca stăpânul ştergarului să-l întindă că, îndată, pe el se vor 
ivi bucatele pe care stăpânul şi le doreşte: şi pilaf, şi ciorbă, şi friptură. 

Tânărul plăti dervişului suta de derhami, luă ştergarul şi porni spre 
casă. Odată ajuns, întinse ştergarul şi, cum era nespus de flămând, dori să 
mănânce. Cu ce uimire mare văzu că pe ştergar, alături de bucatele dorite, 
se iviră o pisică şi un şoarece. 

— Să nu le fac nici un rău, hotărî. Cândva, îmi vor fi, poate, de folos. 

Apoi se aşeză şi mâncă bucatele pe care, înainte vreme, nici în vis nu 
le văzuse. Sătul, strânse ştergarul şi chibzui: „Bine-ar fi să mai pribegesc 
prin lume!”. Aşa că ieşi pe porţile oraşului şi începu să hoinărească de colo- 
colo până ajunse la malul unui râu. Aici, îşi întinse iarăşi ştergarul să 
mănânce şi să mai capete puteri. Ca din senin, nu se ştie de unde, se ivi 
acolo un derviş care începu să-l îndemne să schimbe ştergarul cu un inel. 
Tânărul se interesă de taina inelului şi dervişul îi dezvălui: 

— Dacă roteşti acest inel pe deget, se înfăţişează patru robi care îţi vor 
îndeplini orice dorinţă ai avea. 

Aceasta fu pe placul tânărului şi schimbă ştergarul pe inel. Numai ce 
se depărtă dervişul la câteva sute de paşi, că tânărul îşi şi puse inelul pe 
deget. Iar inelul, de altfel, era inelul lui Soleyman şi cum îl roti, în faţă i se 
iviră patru robi cu chipul alb. Tânărul le porunci ca, neîntârziat, să ia înapoi 
ştergarul de la derviş. Ei se supuseră şi luară ştergarul cu de-a sila. 

Tânărul nostru îşi vârî inelul în buzunar, luă ştergarul sub braţ, însă 
dervişul se întoarse în grabă, se apropie şi grăi: 


— Cu toate că m-ai prădat luându-mi ştergarul, tu îmi eşti pe plac şi eu 
îţi cer să schimbi ştergarul cu toiagul meu. 

Căutând să spună taina toiagului pentru a face schimbul, dervişul îi 
destăinui: 

— Loveşti cu el pământul şi, îndată, în acel loc va răsări o casă înaltă 
şi frumoasă. 

Din nou tânărul încuviinţă şi schimbă ştergarul cu toiagul. Nici nu 
izbuti dervişul să facă o sută de paşi, că tânărul scoase inelul din buzunar şi- 
l roti pe deget. Îndată apărură cei patru robi cu chipul alb cărora tânărul le 
porunci ca, fără întârziere, să-i ia dervişului ştergarul. Robii nu irosiră 
timpul, îi luară sărmanului derviş ştergarul şi-l aduseră tânărului. 

Şi aşa, porni tânărul din nou la drum şi nu se opri decât într-un loc 
unde aerul era răcoros şi susurau pârâiaşe. L.ovi tânărul cu toiagul în pământ 
şi îndată îi apăru înaintea ochilor un palat minunat cum nimeni nu mai 
văzuse pe lume. Intră înăuntru şi roti inelul pe deget. Într-o clipită apărură 
cei patru robi spre a-i îndeplini dorinţele. Apoi întinse ştergarul, mâncă pe 
săturate şi, sătul, porunci robilor să se ducă la padişahul acelei ţări să-l 
poftească în ospeţie, la o petrecere, unde să fie însoţit şi de curteni. Robii se 
supuseră poruncii şi îl chemară pe padişah, pe sfetnicii şi apropiații săi. 

Padişahul era un om bun şi se învoi. Şi aşa se face că, odată, când 
timpul era frumos, însoţit de cei apropiaţi şi de mulţi curteni, el ieşi din oraş 
şi, încă din depărtare, văzu un palat înalt. Padişahul şi vizirii intrară 
înăuntru şi rămaseră încremeniţi fiindcă niciodată nu mai văzuseră ceva la 
fel de minunat. 

Tânărul întinse ştergarul, pe el se iviră fel şi fel de bucate, pe care nici 
nu ţi le poţi închipui. Uimirea padişahului se dovedi şi mai mare. Între timp, 
robii serveau musafirii. După ce mâncară, padişahul şi însoțitorii săi îşi 
luară rămas-bun de la tânăr şi părăsiră palatul. 

Om cu mintea ageră, padişahul ghicise că bogăţia acestui tânăr se trage 
de la inelul lui Soleyman. Şi începu să se gândească cum ar putea să-i ia 
acest inel. 

Vizirul padişahului avea o fată foarte frumoasă. Se hotărâră să o arate 
tânărului. lată de ce, într-o zi, vizirul îi grăi fetei: 

— Du-te la tânărul acela şi fură-i inelul atunci când va adormi. 

— Prea bine! se învoi fata şi plecă spre palatul tânărului. 

Iar tânărul o plăcu tare mult pe fată. Veni seara şi ei se culcară. Curând, 
fata se trezi, fură inelul din buzunarul tânărului şi se întoarse acasă. 


Când se trezi, tânărul văzu că fata nu mai era acolo, vârî mâna în 
buzunar ca să-şi cheme robii, însă ia inelul de unde nu-i, nici urmă de el. Se 
mâhni tare şi căzu pe gânduri. Dar tot atunci, din ştergarul înfăşurat se arătă 
pe neaşteptate pisica. Fugi spre el şi îi şopti: 

— Să te învăţ eu. Ascultă-mă şi inelul va fi iarăşi al tău. 

— Bine, am să-ţi urmez sfaturile, răspunse tânărul. 

— La cumpăna nopţii, începu să spună pisica, presară pe coada 
şoarecelui ardei iute şi trimite-l acasă la vizir. Fata vizirului ţine noaptea 
inelul în gură ca nimeni să nu i-l fure. Când şoarecele îi va pune coada pe la 
nas, fata va strănuta din pricina ardeiului şi inelul îi va zbura din gură. Iar 
şoarecele va aduce inelul înapoi la tine. 

Aceste vorbe îl bucurară pe tânăr, aşa că sărută pisica. Noaptea, 
presără ardei iute pe coada şoarecelui şi îl îndreptă spre casa vizirului. Pe 
furiş, şoarecele îşi făcu loc cu greutate în camera fetei. Văzu că fata, 
frumoasă ca un buchet de flori, era în aşternut. Se apropie de ea şi îşi duse 
coada la nasul ei. Îndată, fata strănută asurzitor şi inelul îi zbură din gură. 
La fel de repede, şoarecele luă inelul, fugi la palatul tânărului şi i-l dădu. 

De bucurie, tânărul cât pe ce să-şi piardă capul. Dar învârti pe deget 
inelul lui Soleyman şi îi apărură în faţă cei patru robi cu chipul alb. 

— Duceţi-vă şi aduceţi-o neîntârziat aici pe fata vizirului! porunci el. 

Şi, curând, fata se află în faţa lui. 

— De ce ai făcut asta? o întrebă el. 

Fata izbucni în plâns şi începu să ceară îndurare. Tânărul o sărută şi o 
iertă. O îmbrăţişă cu iubire şi astfel ajunse nevasta lui. 

lar aşa cum dorinţele tânărului s-au îndeplinit, fie ca şi dorinţele 
voastre să se îndeplinească. 


Padişahul, cadiul şi dervişul 


Asa a fost sau n-a fost aşa, căci în afară de Allah nimeni n-a fost. 


În vremurile de demult, într-un oraş, trăia un cadiui care se arăta a fi 
un om tare evlavios. Toți aveau despre el o părere foarte bună şi socoteau că 
arareori o mamă aducea pe lume un astfel de fiu, care să fie atât de sincer, 
cinstit, chibzuit, înţelept şi ager la minte asemenea lui. Acestea toate îi 
dădeau cadiului faima în care, încetul cu încetul, începu să creadă şi el cu 
adevărat. Aşa ajunse să se socotească pe sine mai presus decât toate 
creaturile lui Allah. Astfel că, într-o zi, îi mărturisi nevestei: 

— Pentru mine dregătoria de cadiu se dovedeşte neîndestulătoare. 
Unui om asemenea mie i se cuvine a fi vizirul padişahului şi să cârmuiască 
toate treburile ţării. 

Nevasta, însă, îi zise: 

—  Dorinţele oamenilor sunt nemărginite, iar tu trebuie să te 
mulţumeşti cu soarta ce ţi-a fost scrisă şi să-ţi întinzi picioarele cât îţi 
ajunge plapuma. Scoate-ţi din cap visul că o să ajungi vizir. Mai bine ţine-te 
de treburile tale. 

Însă cadiul, care zburase deja cu gândurile departe, nu ţineau seama de 
sfaturile nevestei şi, cu fiecare zi, îşi făurea tot mai multe visuri legate de 
dregătoria de vizir. El căută prilejul de a se întâlni cu padişahul ca să-i 
dezvăluie dorinţa ce-l stăpânea. Trăia nădejdea că padişahul îi va îndeplini 
cererea şi că va da poruncă să fie numit vizir. 

Deoarece ştia că padişahul iese nopţile din palat şi merge deghizat prin 
oraş ca să afle cum o mai duc supuşii săi, cadiul se hotărî să-l pândească şi 
să-i mărturisească gândurile ce-l măcinau. Aşa că, odată, noaptea, se opri la 
câţiva paşi de palatul padişahului şi se puse pe aşteptat. Când trecu prima 
parte a străjii de noapte, padişahul ieşi din palat înveşmântat ca un derviş, 
cu un toiag în mână. Cadiul se apropie de el, i se închină adânc, dădu bineţe 
şi îi sărută mâna. Padişahul întrebă: 


— Hei, cadiule! Ce faci la o oră atât de târzie lângă palatul meu? De ce 
nu te afli acasă? 

Fără să dea în vileag frământarea ce-o trăia, răspunse padişahului: 

— O, mărite padişah, centrul universului! Întotdeauna mă duc seara 
târziu să mă rog şi cam la vremea aceasta mă întorc acasă. În această 
noapte, când mi-am încredinţat tainele şi grijile Domnului Cel de Sus, m-a 
cuprins un leşin şi m-am prăbuşit. Fiind în această stare, am văzut un înger 
care mi-a grăit: „O, cadiule! Să ştii că padişahul are nevoie de un vizir 
credincios, demn de crezare, cinstit, care să se priceapă la toate şi să fie 
destoinic să cârmuiască. Cum tu ai toate aceste însuşiri, du-te grabnic la 
padişah şi spune-i în faţă că trebuie să-ţi dea ţie slujba de vizir. Pentru că 
numai prin asta starea ţării şi viaţa poporului se va îmbunătăţi”. Îndată ce 
mi-am venit în fire, m-am îndreptat spre palat şi uite că te-am întâlnit, 
mărite padişah, stăpân al universului! 

Padişahul era om încercat şi cunoştea bine oamenii. Se uită ţintă la 
chipul cadiului şi gândi: „Acest om e mare şarlatan. Îşi închipuie că mă va 
păcăli cu minciuna sa şi va înhăţa astfel cârmuirea ţării. El nu ştie că vizirul 
are nevoie de daruri ale firii şi calităţi pe care eu, oricât m-aş uita, nu le 
găsesc la el”. 

Gândind astfel, padişahul îi zise cadiului: 

— Ascultă, cadiule! Îngerul ţi-a spus adevărul şi la fel de adevărat este 
că am nevoie de un vizir atotştiutor, care să poarte de grijă treburilor ţării şi 
bunăstării poporului. Însă înainte de a te numi pe tine în această dregătorie 
înaltă trebuie să-ţi pun la încercare gândirea şi agerimea minţii. 

Cadiul încuviinţă plin de respect: 

— Fie precum voinţa padişahului! Cârmuitorul ştie întotdeauna ce 
înseamnă binele pentru ţară! 

Atunci padişahul zise: 

— Aşa cum am hotărât, hai acum să mergem prin oraş şi să vedem 
cum trăiesc supușii. Însă să-ţi ascunzi faţa ca să nu te recunoască nimeni. 

Cadiul îşi acoperi faţa şi porni în spatele padişahului. Merseră pe uliţe 
şi prin pieţe şi padişahul însuşi controlă peste tot străjile de noapte, care 
trebuiau să facă de gardă, să vegheze liniştea şi siguranţa cetăţenilor. 
Padişahul scria numele tuturor acelora care fie nu-şi făceau datoria, fie 
dormeau, fie erau beţi, ca a doua zi să-i pedepsească. Dacă auzea că dintr-o 
casă răzbat plânsete de copii flămânzi, el punea la poarta acelei case un 
semn pentru ca, a doua zi, să trimită oamenii lui acolo să-l cheme pe 


stăpânul casei la palat pentru a afla care-i pricina. Săracilor, celor nevoiaşi 
şi celor care n-aveau de muncă le dădea bani sau de lucru, văduvelor şi 
orfanilor le rânduia un anumit ajutor. 

Astfel, padişahul şi cadiul merseră îndelung până ajunseră la o casă pe 
jumătate în ruină. Padişahul intră. Acolo, pe jos, lângă perete, ardea o 
lumânare. În lumina ei se vedea aşezat un derviş, cu veşmintele rupte 
ferfeniţă, care se ruga. Padişahul îi dădu bineţe, se aşeză alături de el şi îl 
întrebă: 

— Cum îţi mai merge, cinstite derviş? După chipul tău se vede că eşti 
ostenit şi tare mâhnit. Oare ţie „trei în nouă” nu ţi-a adus nimic? 

Dervişul oftă adânc şi zise: 

— Cum, de ce, şi „trei în nouă” a mers. 

Atunci padişahul stărui: 

— Bine, dar cum a ieşit? 

Dervişul mărturisi: 

— Uite, precum vezi. 

Padişahul se întristă şi el, scoase din buzunar nişte bani, îi dădu 
dervişului şi-l sfătui: 

— [a-i şi foloseşte-i, însă dacă... atunci... 

Dervişul luă mâna padişahului şi i-o sărută, zicând: 

— Poate că mi-am pierdut judecata! 

Cadiul, care nu intrase şi aştepta în uliţă, ascultă toate aceste vorbe şi 
nu înțelese nimic. Gândi: „De bună seamă că padişahul nu e în toate 
minţile. Altfel n-ar fi spus dervişului aşa o neghiobie”. 

Între timp, padişahul se ridică, îşi luă rămas-bun de la derviş, ieşi spre 
cadiu şi-l îndemnă: 

—Eu mă duc la palat, iar tu du-te acasă şi te odihneşte. Mă gândesc să 
te numesc vizir. 

Cadiul porni spre casă bucuros şi, pe drum, se gândi la sfatul avut de 
padişah cu dervişul: „«Cu toate astea, despre ce anume au vorbit? Oare trei 
în nouă nu dă nimic? Dacă... atunci... Poate că mi-am pierdut judecata!» 
Ce pot însemna toate astea? În aceste vorbe trebuie să fie ascunsă o taină 
anume. Padişahul i-a împărtăşit dervişului ceva însemnat, iar dervişul i-a 
răspuns. Cât sunt eu de nătărău că mi-este peste puteri să dezleg vorbele 
lor! De fapt, ia să mă duc eu mâine dimineaţă la dărâmăturile acelea, la 
derviş. Trebuie să încerc să desluşesc taina asta”. 


Ajuns acasă, cadiul se culcă, dar nu izbuti să doarmă. Se tot gândea la 
padişah şi la derviş, repeta mereu vorbele lor pline de tâlc ascuns, dar tot nu 
izbutea să priceapă ceva. 

După aceea, începu să numere în gând, să se uite la stele, ca să treacă 
noaptea cumva. 

Şi când, în sfârşit, noaptea se termină şi începu ziua, cadiul se îmbrăcă 
şi, fără să bage ceva în gură, ieşi din casă şi numaidecât plecă spre 
dărâmăturile unde sălăşluia dervişul. Când ajunse, văzu că acesta tocmai îşi 
făcea rugăciunea. Aşteptă să termine şi-l întrebă: 

— Am auzit că azi-noapte a venit la tine un derviş şi aţi schimbat între 
voi vorbe tainice. De pildă, el ţi-a zis: „Oare la tine trei în nouă nu ţi-a adus 
nimic?”. Iar tu i-ai răspuns: „Cum, de ce, trei în nouă a mers. În afară de 
asta şi nouă la trei a ieşit”. El a mai zis: „Dacă... atunci...”, iar tu i-ai 
răspuns: „Poate că mi-am pierdut minţile”. Care este rostul acestor vorbe 
tainice? 

Dervişul răspunse: 

— Ei, cinstite cadiu! Asta e o taină foarte prețioasă, iar cunoaşterea ei 
nu-ţi intră în drepturi. Taina asta este numai a padişahului. 

Cadiul stărui: 

— Eu sunt judecătorul oraşului şi am datoria să aflu despre toţi şi 
despre toate! 

Dervişul îi răspunse de-ndată: 

— Nu înţeleg ce tot spui. Dar dacă doreşti să pricepi înţelesul acelor 
vorbe, dă-mi o mie de aşrafi, nu te mai trudi în zadar că nimic nu iese. 

Cum văzu că ameninţarea nu ajută de fel, cadiul se dădu bătut: 

— Fii liniştit, mâine îţi aduc o mie de aşrafi. Porni cadiul spre casă, iar 
la judecătorie în acea zi nici nu se mai duse. Se tot gândea de unde să facă 
rost de o mie de aşrafi, bani de aur, galbeni. Dar, în acelaşi timp, diavolul îi 
şopti la ureche un gând. Ajuns acasă, deschise sipetul şi scoase de acolo o 
pungă bine închisă şi pecetluită. Tăie un colţ al pungii cu un cuţit şi deşertă 
din ea o mie de galbeni. La vederea aurului, ochii îi străluciră, iar în pungă 
puse o mie de monede false, turnate din plumb. Chemă un slujitor şi îi 
porunci să-l aducă pe cel mai iscusit cusător din oraş. După o jumătate de 
ceas, slujitorul îl aduse şi cadiul îi arătă: 

— Coase această pungă în aşa fel încât să nu se vadă că ea a fost tăiată. 

Cusătorul încuviinţă: 

— Voi face întocmai! şi se apucă de lucru. 


Aşa că punga arăta la fel ca la început. Cadiul îl plăti bine, îl lăsă să 
plece, apoi puse în sipet punga cu monedele de plumb. Aşrafii de aur îi legă 
într-o cârpă şi, a doua zi, se duse să-l găsească pe derviş. Dervişul îi luă cu 
tot cu cârpa în care erau legaţi şi îi puse sub căpătâi, tuşi, apoi grăi: 

— Ascultă, cinstite cadiu! Să ştii că acel om în veşminte de derviş era 
padişahul însuşi. Odată pe an îmbracă aceste straie şi vine la mine. Anul 
acesta m-a văzut tare mâhnit şi m-a întrebat: „Oare n-a mers trei în nouă?”, 
adică: oare în acest an trei luni nu te-ai odihnit, iar nouă luni n-ai muncit? 
Eu i-am răspuns: „Nu, dar cum aşa, trei în nouă a mers, până şi nouă la trei 
a ieşit”, adică: trei luni m-am odihnit, iar nici în restul de nouă luni n-am 
muncit. Când padişahul a întrebat: „Bine, dar cum de a ieşit?”, eu am 
răspuns: „Uite aşa, precum vezi!”, adică sunt şi mai nevoiaş. După aceea 
padişahul s-a pregătit să plece, a făcut semn cu ochiul în partea unde 
aşteptai tu şi a grăit: „lar dacă... atunci...”, adică: „De te va întreba cadiul 
oraşului ce înseamnă toate astea, tu nu-i spune nimic, spune-i numai când 
primeşti de la el o sumă mare de bani”. Aşa că eu i-am răspuns: „Oare mi- 
am pierdut judecata?”. 

Cadiul ascută toate acestea, răsuflă uşurat şi porni spre casă cu capul 
plecat. 

Întâmplător, tocmai în acea zi se întoarse din călătorie negustorul care, 
cu câteva luni în urmă, lăsase spre păstrare punga cu galbeni. Negustorul se 
duse la cadiu şi ceru să-i înapoieze punga. Cadiul scoase punga din sipet şi 
i-o dădu. lar negustorul veni acasă, deschise punga şi văzu că, în loc de 
aşrafi de aur, acolo erau numai bucăţi rotunde turnate din plumb. Oftă adânc 
şi se întoarse la cadiu. Îi zise acestuia: 

— 'Ţi-am lăsat spre păstrare aur şi tu mi-ai înapoiat plumb! 

Cadiul nu-i luă vorbele în seamă şi îl încredinţă: 

— Eu nu m-am atins de punga ta: cum mi-ai dat-o aşa am pus-o în 
sipet. lar când mi-ai cerut, ţi-am înapoiat-o. 

Negustorul înţelese că îi fusese luat aurul, iar să te mai cerţi cu cadiul 
nu era de nici un folos. Supărat, ieşi din casa cadiului şi porni drept spre 
palatul padişahului. Acolo povesti toată istoria. Padişahul îl domoli: 

— Linişteşte-te, vei primi mia ta de aşrafi, însă trebuie să facem o 
înţelegere. Să nu te mai duci la casa cadiului şi să nu povesteşti nimănui 
despre cele întâmplate. 

Negustorul sărută mâna padişahului şi plecă. Îndată, padişahul îşi tăie 
cu pumnalul caftanul cu care era îmbrăcat, chemă un slujitor şi-i ceru: 


— Mi-am tăiat caftanul. Adu-l cât mai degrabă la mine pe cel mai 
iscusit cusător să mi-l repare. 

Slujitorul plecă şi-l aduse cu el tocmai pe acel cusător care reparase 
punga pentru cadiu. Cusătorul cârpi caftanul padişahului aşa de bine că 
nimeni n-ar fi putut vedea unde a fost tăietura. Atunci padişahul luă punga 
negustorului i-o arătă meşterului şi întrebă: 

— Punga asta tot tu ai cusut-o? 

Cusătorul întoarse punga pe toate feţele, o cercetă bine şi recunoscu: 

— Da, eu. leri m-a chemat cadiul la el şi mi-a cerut să repar punga asta 
care era ruptă. 

Atunci padişahul trimise doi oameni din gardă la cadiu poruncind să 
vină de-ndată la palat să-şi ia numirea în dregătoria de vizir. Cadiul se 
bucură, îşi puse pe el cele mai bogate veşminte şi porni împreună cu 
oamenii padişahului la palat. Când ajunse şi dădu cu ochii de cusător şi de 
pungă, se îngălbeni şi îi sări inima din loc. Înţelese că taina lui ajunsese 
cunoscută, iar cusătorul îi povestise deja totul padişahului. A tăgădui nu-şi 
mai avea rostul. Oftă din greu şi căzu la picioarele padişahului cu rugă 
fierbinte: 

— O, slăvite padişah, centrul universului! Ai îndurare, iartă-mi vina! 
Am făcut o greşeală de neîndreptat! 

Atunci padişahul îi dezvălui: 

— Ei, cinstite cadiu! Eu am vrut să te pun la încercare, să văd, eşti 
oare vrednic pentru dregătoria de vizir sau nu eşti. Slavă Domnului că s-au 
întâmplat toate acestea pentru că, acum, tu ştii singur că nu eşti vrednic de 
dregătoria de vizir, dar nici de cea de cadiu. Pleacă şi petrece-ţi restul vieţii 
în rugăciuni, căindu-te în faţa Celui de Sus pentru greşeala săvârşită. 

Apoi padişahul dădu poruncă să se scoată din vistierie o mie de aşrafi, 
să se pună în pungă şi să se trimită negustorului. 

lar cadiul se duse acasă cu capul plecat şi spre seară muri de durere. 


1. Judecător în tribunalul tradiţional, model de înţelepciune şi cinste. 


Bu-Ali 


Asa a fost sau n-a fost aşa. Trăia odată într-o ţară un padişah. Şi el avea o 


nevastă şi o fată. Pe amândouă le iubea nespus de mult. Dar iată că, odată, 
nevasta padişahului se îmbolnăvi şi căzu la pat. Padişahul chemă din toate 
ţinuturile doctori şi vindecători pentru ca ei să găsească leacul bolii 
nevestei. Ce nu încercară aceştia, dar nimic nu ajută, iar bolnava nu se 
înzdrăveni. 

Într-o bună zi, padişahul şi fata stăteau la căpătâiul bolnavei când 
aceasta li se destăinui: 

— Soarele vieţii mele coboară spre amurg. Dacă vei dori să te însori 
din nou, alege o nevastă cinstită şi bună la suflet, ca să se îngrijească cum se 
cuvine de fata mea. 

— Bine, bine! o linişti padişahul. 

Se mai scurse puţină vreme şi nevasta padişahului îşi luă rămas-bun de 
la viaţă. 

Ani îndelungaţi padişahul trăi fără nevastă. Odată, fata îl întrebă: 

— Tăicuţă, de ce nu te însori? 

— Mi-e teamă, fata mea, îi mărturisi padişahul. Mi-e teamă să aduc 
femeie străină în casa noastră. Dacă aceea pe care o aduc nu se va împăca 
cu tine, atunci eu voi greşi în faţa amintirii mamei tale. Dacă ţii cu tot 
dinadinsul să mă însor, du-te şi peţeşte-mi singură femeia pe care o doreşti. 

— Prea bine! răspunse fata şi porni să găsească femeia care să-i fie pe 
plac padişahului. După căutări îndelungate găsi, în sfârşit, o femeie pe care 
o aduse tatălui său. Într-adevăr, ea era întocmai cum dorise şi răposata 
nevastă a padişahului, adică cinstită şi cuviincioasă, iar pe deasupra, se 
purta bine şi cu fata. 

Aşa trăiră ei câţiva ani. Dintr-odată însă şi această femeie se 
îmbolnăvi. Îi înţepeni partea dreaptă a trupului. Mâna şi piciorul drept i se 
uscară şi nu le mai putea mişca, îşi pierdu vederea la un ochi, iar cu o 
ureche încetă să mai audă. 

Padişahul trimise după doctorul cel mai de vază al oraşului, să vină şi 
să caute vreun mijloc de vindecare. Apăru doctorul chemat cu toţi învăţăceii 


şi slujitorii săi. Începură să se sfătuiască şi să-i dea felurite leacuri, însă 
femeia nu se îndreptă. Slujitorii îl vestiră pe padişah că doctorul n-a fost de 
nici un folos, femeia nu e mai bine. Padişahul se înfurie şi strigă: 

— Aceşti şarlatani jupoaie pielea de pe oameni, iau atâţia bani, îşi mai 
ţin şi nasul pe sus, mai fac şi pe grozavii, dar de la ei nici un folos! Nu sunt 
în stare nici măcar nevasta mea s-o lecuiască, femeie care n-are decât o 
jumătate de trup suferindă. La ce să fie buni aceşti doctori de nimic? 
Duceţi-vă şi spuneţi-le că, dacă în patruzeci de zile nu-mi lecuiesc nevasta, 
să dispară de aici dincolo de hotarele ţării mele. 

Doctorii auziră, se neliniştiră, apoi se zbuciumară de parcă o mulţime 
de furnici le intraseră pe sub haine. Se adunară şi se puseră la sfat. 

— Acest padişah nu este dintre cei care aruncă vorbe în vânt. Cum e 
vorba, aşa e şi fapta. Ne face de ocară în faţa oamenilor. 

Aşadar, vorbiră îndelung şi îndelung se sfădiră. Fiecare îşi sprijinea 
judecata sa şi se împotrivea celei venite de la altul, aşa că nu izbutiră să 
găsească o rezolvare ca să iasă din impas. 

Până la urmă, unul dintre ei zise: 

— Nu departe de aici este un oraş. Acolo trăieşte un tânăr pe care îl 
cheamă Bu-Alil. Se zice că el se descurcă de minune în vindecarea bolilor 
şi, pe deasupra, ştie nişte lucruri care nouă nu ne sunt la îndemână. Hai să 
trimitem la el pe cineva să-i ducă o scrisoare prin care să-i cerem să vină. El 
negreşit o va vindeca pe nevasta padişahului! 

— Foarte bine! încuviinţară toţi ceilalţi. 

Ticluiră degrabă o scrisoare lui Bu-Ali, aleseră câţiva oameni şi-i 
trimiseră în oraşul vecin. 

Bu-Ali primi scrisoarea, se pregăti de drum şi a doua zi ajunse în 
oraşul padişahului. 

Doctorii îl duseră pe Bu-Ali la palatul padişahului, sărutară cu toţii 
pământul dinaintea tronului său şi grăiră: 

— Am venit s-o vindecăm pe nevasta padişahului întregii lumi! 
Nădăjduim ca, înainte de a se împlini patruzeci de zile, să-ţi vezi nevasta 
sănătoasă. 

Padişahul se uită la doctori şi, dintr-odată, zări printre ei un chip nou 
pe care nu-l mai văzuse. 

— Prima oară îl văd pe acest tânăr, li se adresă padişahul. De unde l-aţi 
adus? 


— Este învățatul Bu-Ali din oraşul Buhara?, răspunseră. Leacul bolii 
nevestei tale se află în mâinile sale. 

— Ei bine, grăi padişahul, atunci plecaţi şi lăsaţi-l pe el singur aici. 

De voie, de nevoie se văzură siliţi să plece. 

Padişahul auzise de mult de Bu-Ali şi se bucură foarte că un atât de 
vestit înţelept şi învăţat a binevoit să vină la palatul lui. Porunci de-ndată să 
i se dea o casă aparte, doi slujitori şi două slujnice care să-l îngrijească şi 
să-i ducă la îndeplinire toate poruncile. 

După două sau trei zile, padişahul îl însoţi pe învățatul doctor în partea 
din palat în care locuia nevasta. Printr-o perdea, el i-o arătă pe bolnavă. 

Trebuie să spunem că în acele vremuri şi în acea ţară bărbaţii nu aveau 
îngăduinţa să vadă chipul sau, mai bine spus, obrazul unei femei. Femeia 
trebuia să se ferească sau să aibă faţa acoperită. 

Dar să ne întoarcem la povestea noastră. 

Padişahul îi povesti lui Bu-Ali despre boala nevestei şi despre leacurile 
pe care i le dăduseră doctorii. 

Bu-Ali înţelese îndată ce fel de suferință are femeia şi-i ceru 
padişahului: 

— Porunceşte să se încălzească baia şi s-o ducă pe femeie acolo. Mai 
târziu am să spun ce trebuie făcut. 

Fără întârziere, încălziră baia şi o duseră pe nevasta padişahului acolo. 
Bu-Ali porunci uneia dintre slujnicele sale să se îmbrace în straie bărbăteşti 
şi să-şi lipească mustăţi şi barbă false. 

— Du-te în baie, îi porunci apoi Bu-Ali, du-te drept la bolnavă. 

Slujnica făcu întocmai. Pătrunse pe furiş în baie la bolnavă. Nevasta 
padişahului se trezi astfel în faţă cu un bărbat care se apropia de ea. 
Sărmana, nu înțelese ce se întâmplă, că era vorba doar de o slujnică 
îmbrăcată în alte haine, şi crezu că Bu-Ali scornise acest şiretlic ca s-o 
poată vedea fără nici un fel de veşminte pe ea. Atunci bolnava se acoperi cu 
o mână cum putu ea mai bine şi se mişcă din loc ajutându-se cu cealaltă 
mână. Dar slujnica a apucă de mână şi se porni lupta. Nevasta padişahului 
se străduia să scape şi să fugă, iar slujnica n-o slăbea din strânsoare şi o 
trăgea spre ea. 

Până la urmă, din aceste zbateri şi de frică, partea vătămată a trupului 
femeii prinse viaţă şi se înzdrăveni. 

Le lăsăm pe ele aici şi să vedem ce se întâmplă cu padişahul. 


După ce padişahul porunci nevestei să se ducă la baie, căzu pe gânduri: 
„De ce am făcut eu asta? I-am poruncit nevestei să se dezbrace şi chiar eu 
am trimis-o la baie! Dacă doctorul se dovedeşte a fi un nemernic şi o va 
privi?”. Îngrozit de aceste gânduri, padişahul se sui repede pe acoperişul 
băii şi, printr-o spărtură, începu să se uite în jos. 

Privi şi văzu că nevasta lui se ridică şi se luptă cu un bărbat; înţelese că 
acest bărbat este chiar Bu-Ali, şi nu o femeie înveşmântată ca un bărbat. 
Într-o clipită coborî de pe acoperiş şi începu a se învinovăţi: „O, Allah, de 
ce am făcut această prostie? Ce ruşine şi ocară!”. 

Însă îşi aminti şi se mai linişti puţin dumirindu-se că nevasta i se 
vindecase, totuşi. Dar iarăşi începu să-l roadă ciuda: „Dar ce înseamnă asta, 
oare e de îngăduit ca nevasta să mi se vindece cu un asemenea preţ? Nu-mi 
mai este nevastă de vreme ce a văzut-o un bărbat străin dezbrăcată în baie. 
Nu, ea nu-mi mai trebuie! Trebuie s-o omor şi pe ea, şi să-l omor şi pe Bu- 
Ali!?. 

Aşa gândi padişahul şi se întoarse la el în palat. De acolo luă o sabie 
care stătea atârnată pe un perete şi se îndreptă spre baie. Când ajunse, 
slujnica îşi dete seama că padişahul e mânios şi cu sabia în mână. Îndată îşi 
smulse mustăţile şi barba, îşi scoase de pe cap turbanul şi părul i se revărsă 
pe umeri. Cum văzură aceasta, padişahul şi nevasta lui înlemniră de uimire. 
Starea în care se aflau nu le mai îngădui nici măcar o vorbă. 

Când îşi veni în fire, padişahul se duse repede de se aşeză pe tron şi 
porunci să i-l aducă pe Bu-Ali. Îl aduseră la padişah şi acesta întrebă: 

— Ei, Bu-Ali, cum de ai pus aşa ceva la cale? 

— O, mărite padişah, pentru boala nevestei tale nu era alt leac, 
răspunse Bu-Ali. Singurul mijloc nu putea fi decât o tresărire puternică de 
groază, iar o astfel de zguduire nu se putea stârni cu uşurinţă. Voind ca un 
alt bărbat s-o vadă pe nevasta padişahului dezbrăcată, i-am poruncit acestei 
slujnice să îmbrace straie bărbăteşti şi să intre în baie la bolnavă ca s-o 
sperie. Şi uite cum s-a înzdrăvenit! 

Padişahul se bucură nespus şi-i dărui lui Bu-Ali doi robi şi două roabe 
care să-l slujească. După aceea zise: 

— Bu-Ali, ce altceva mai vrei, pe deasupra, de la mine? Îţi voi da tot 
ce doreşti! 

— O, slăvite padişah! Am auzit că tu ai o bibliotecă mare şi se 
vorbeşte că acolo sunt multe cărţi din ştiinţele „chimia”, „limia”, „simia” şi 
„rimia”. În aceste cărţi sunt ascunse taine adânci. Arabii numesc aceste 


ştiinţe „Kulluhu sirrun”, adică „toate tainele”, iar înţelepţii perşi spun că 
ajutorul dat de „Kulluhu sirrun” poate duce la aflarea fundamentului tuturor 
cunoştinţelor şi ştiinţelor. De aceea, doresc să-mi îngădui de a mă folosi de 
aceste cărţi. 

Padişahul îi dădu lui Bu-Ali cheia de la bibliotecă şi îi zise: 

— Du-te, citeşte toate cărţile acestea şi însemnează tot ce ai nevoie. 

Bu-Ali se bucură mult, luă cheia şi se duse în bibliotecă. Căută 
îndelung printre cărţi, citi mult şi făcu multe însemnări. La sfârşit, găsi şi 
citi cinci cărţi, fiecare de câte o mie de pagini, despre cele cinci ştiinţe 
„chimia”, „limia” şi celelalte, apoi le copie. 

Când termină toate acestea, Bu-Ali se apropie de tron şi-i mărturisi 
padişahului: 

— O, slăvite padişah, îngăduie-mi să pornesc spre oraşul meu să mă 
văd cu maica mea. Acum ea mă aşteaptă, priveşte de-a lungul drumului. 

— Nu! se împotrivi padişahul, tu trebuie să rămâi aici ca tot timpul să 
fii alături de mine! 

Iar fata padişahului, când află că Bu-Ali se gândeşte să plece, stărui pe 
lângă tată-său: 

— Tăicuţă, dacă tu doreşti ca Bu-Ali să nu plece şi să rămână la noi, 
să-şi ducă zilele aici, atunci dă-mă lui de nevastă! 

— Nu, nu voi îngădui aşa ceva! rosti padişahul. Dacă te voi da de 
nevastă lui Bu-Ali, marii dregători şi oamenii de vază ai ţării mă vor face de 
ocară şi niciodată nu voi mai avea linişte. 

Vorbele padişahului ajunseră la urechile lui Bu-Ali şi de aceea trimise 
un om la padişah, zicându-i: 

— Vesteşte-l pe padişah că nu vreau să trăiesc în ţara în care ştiinţele şi 
cunoştinţele nu sunt preţuite şi unde neghiobii şi dregătorii neînvăţaţi sunt 
mai însemnați decât cărturarii! 

Spuse aceste vorbe şi noaptea, în taină, părăsi oraşul. 

Fie ca Bu-Ali să poată să fugă, iar noi să ascultăm ce se mai întâmplă 
cu padişahul. 

Când îi ajunseră la urechi aceste gânduri, padişahul se mânie şi 
porunci: 

— Duceţi-vă şi aduceţi-l aici pe acest palavragiu! 

Slujitorii plecară iute după Bu-Ali, dar, cum se spune, „caravana a 
plecat, iar locul de popas e pustiu!”. 


Aşadar, slujitorii se întoarseră cu mâinile goale şi îi dezvăluiră 
padişahului adevărul: 

— La miezul nopţii, Bu-Ali a fugit şi s-a îndreptat spre altă ţară. 

Şi începu padişahul să ţipe şi să ocărască: 

— De ce l-aţi lăsat să fugă, ce voi face fără el? 

— Dar noi n-am ştiut că v-aţi certat, răspunseră slujitorii, nici nu ne-a 
trecut prin cap că el se pregătea să fugă! Dacă am fi ştiut, cu siguranţă l-am 
fi oprit. 

Aşa că padişahul începu să chibzuiască cum să-l prindă pe Bu-Ali şi 
cum să-i ia înapoi ceea ce copiase din cărţile bibliotecii. 

— Ce să mai facem? Oare ce-i de făcut? se jelui padişahul fetei, iar 
aceasta îi mărturisi că mai era o nădejde: 

— Trimite neîntârziat oameni care să-i adune pe toţi pictorii din ţară. 
Când se vor strânge, porunceşte-le să zugrăvească pe pânză patruzeci de 
portrete întocmai chipului lui Bu-Ali. După aceea, răspândeşte pânzele prin 
toate oraşele însoţite cu porunca către mai-marii locului ca ei să le atârne la 
porţile oraşului. Atunci, de îndată ce-l vor vedea pe Bu-Ali, străjile îl vor 
recunoaşte, îl vor prinde şi îl vor preda cârmuitorului de acolo. Apoi, legat 
de mâini şi de picioare, îl vor aduce aici la noi. 

— Bravo, fata mea! se bucură padişahul. Bine ai ticluit acest lucru! 

Şi padişahul făcu întocmai cum zise fata. 

Însă prietenii îl vestiră la vreme pe Bu-Ali şi el ocoli toate aceste 
oraşe. El merse zi şi noapte pe poteci şi drumuri lăturalnice şi după 
patruzeci de zile ajunse la poalele munţilor AlvandS. Acolo îşi înălţă cortul 
şi îi pofti la el pe toţi prietenii şi ucenicii săi. 

Astfel, scăpat de padişahul cel rău şi nerecunoscător, ajunse acolo unde 
nu se mai temea de nimic. Cu el aduse numai cele cinci cărţi de căpătâi, 
care priveau cele cinci ştiinţe. 

lată şi sfârşitul poveştii legate de înțeleptul Bu-Ali. Povestea a trecut 
din gură în gură, dintr-o limbă în altă limbă şi astfel a ajuns la noi. 


1. Abu Ali ibn Sina (970-1037), medic şi filozof persan, cunoscut în Europa sub numele de 
Avicenna. 

